text:
喺星期三當舒爾本主場迎戰西班牙嘅拉科魯尼亞時,會創歷史成為歷來首支喺歐冠盃第三圈外圍賽亮相嘅愛爾蘭球隊,證明歐冠盃唔單止係強隊嘅天下.
不過,舒爾本要喺星期三呢場波再創造爆冷戰果,就機會唔係咁大.點解我求大俠咁講?除咗因為拉科實力強之外,咪因為呢場波係創造歷史之戰,搞到成個愛爾蘭嘅球迷都撲飛,於是有關方面決定將呢場波由舒爾本可以容納九千五百人嘅主場,搬去可以坐二萬四千人嘅愛爾蘭國家隊主場蘭斯當路球場舉行.踢慣細場嘅舒爾本冇咗主場之利,反而益咗踢慣大場嘅拉科.
不過,無論如何,舒爾本淨係喺呢場比賽都會執成一百萬歐元(約九百八十萬港元),加埋多咗咁多曝光率同知名度,相信舒爾本一早已經係大贏家啦!
蘇斯查膝傷或長唞紅魔專剋北歐兵?
挪威前鋒蘇斯查因膝傷幾可肯定今季成季打唔到,甚至提早收山;曼聯早前公布嘅歐冠盃大軍冧巴,就冇咗蘇斯查,可見佢哋打定輸數.近屆喺曼聯效力嘅北歐球員,除丹麥門將舒米高外,其餘挪威中堅朗尼莊臣同瑞典翼鋒布隆基斯都係膝頭有事,睇嚟曼聯同北歐球員相沖相剋.
同阿仙奴影埋全家福韋拉轉會拖住真煩
阿仙奴日前影咗今屆全家福,有可能過檔皇馬嘅中場兼隊長韋拉就坐咗喺領隊雲格隔籬,但阿仙奴躉咪開心住,事關之前史譚同艾巴影咗全家福,照樣俾曼聯同拜仁賣走.韋拉被傳過皇馬單嘢講咗成個月,連皇馬前鋒朗拿度都頂韋拉唔住,叫佢爽快決定,咪想死唔想死咁.
李爾曉士酒後撞死人球員駕駛再教育
西布朗前鋒李爾曉士因飲酒撞死人而被判坐監六年,引起好大迴響,西布朗立即同佢終止合約,職業球員公會行政總監哥頓泰萊亦出嚟話會對會員加強教育,等佢哋明白超速,飲酒同埋用藥嘅危險性,泰萊重話會為年輕球員特設高級駕駛測試,確保佢哋應付到駕駛大馬力嘅車!
12球會涉打假波意乙延期9.12開鑼
意足總日前披露十二間球會(包括基爾禾,錫耶納,摩德納同安科納等)職球員牽涉假波案,意乙被迫推遲到「九一二」,即係同意甲一齊開波.事件牽連甚廣,錫耶納會長迪路卡(圖)就話如果球員打假波可以咁逼真,全部可以攞奧斯卡.即管睇吓意球壇係咪咁多人鍾意「演戲」.


c: text/html

collection: archivebot

text:
今日係會考生放榜嘅日子,譚詠麟(阿倫),李克勤,張達明同Boy'Z前晚就率先同二百位應屆會考生打氣.
歎英語水皮
Boy'Z嘅Steven今年係中五生,不過佢因為做咗歌手,成日唔返學,所以冇考會考,Steven話佢出年會報考,遲啲會自修或者報夜校,佢拍檔Kenny話到時會督促佢一個禮拜至少返四日學,Steven又補充話:「我好後悔冇返學,有時出trip見個個都識講英文,自己就唔識,都想學多啲嘢,雖然我冇考,但都感受到考生嘅壓力.」
阿倫講到周潤發批評母語教學單嘢,阿倫話:「母語好緊要㗎,將來中國人唔識講普通話搵唔到食,國際化亦都緊要,應該雙管齊下,因為香港人嘅中文程度的確唔及內地同星馬等地.」發仔話自己仍然學緊英文,阿倫就話:「我都與時並進,學緊『法』文,發噏風嗰隻文呀,我去到高級博士文憑.」
張國榮等身剪紙祭生忌
下個月十二號係張國榮(哥哥)嘅生忌,佢班歌迷為咗延續偶像嘅精神,成立咗「繼續.張國榮藝術工程」,而早排有歌迷就同中國藝術剪紙協會合作,由該會會長盧雪女士親自為哥哥製作一個真人高嘅剪紙作品,喺哥哥生忌時放喺蠟像館.盧女士亦會再做多約五十個哥哥嘅《霸王別姬》造型剪紙,希望完成後可以做國際巡迴展覽.
何超儀去齊影展圓夢
何超儀噚日到尖沙嘴擔任香港城市橋牌錦標賽嘅頒獎嘉賓,佢話九月會為電影《蝴蝶》參加威尼斯影展,佢話:「我去埋威尼斯影展,就三大影展都去晒,係我人生嘅大事.」對於陳慶嘉想搵佢去日本拍新戲,要佢飾演靠皮肉維生嘅學生,重要同日本男藝人合作,超儀話:「如果係淺野忠信,少啲錢都冇所謂.」
林志玲否認全裸驗身材
台灣名模林志玲做咗唐安麒瘦身廣告代言人三年,上圍由BCup升到CCup,大腿同手臂都幼咗,於是近日台灣方面就質疑佢裝假狗,又話佢被挑選做代言人時,要全裸俾人鑑定身材真假.林志玲噚日為代言嘅汽車品牌拍廣告時,話自己身材從來冇變,亦冇全裸驗身,佢重透露自己豐胸嘅方法係飲生雞蛋溝豆漿.
薛凱琪護胸親近加菲貓
薛凱琪(Fiona)前晚同周國賢去睇電影《加菲貓》,佢同隻真人扮嘅加菲貓影合照時就好避忌,加菲貓攬住Fiona時,佢都好似好抗拒同好驚咁,重即時以手護胸,Fiona話:「我唔係怕,佢體積大,又踩咗我一腳,可能我膚色黑,撞嚟撞去咁先睇唔到我啩.」

robotstxt: allowed

filter: keep


text:
點睇張致恆偷食? 好友陳家樂:睇嚟佢真係要
6788
戒一排女色
陳家樂戒女色張致恆偷食
由「仁美清叙」主辦《大話西遊III》慈善首映喺奧海城二期舉行,鍾欣潼(阿嬌),林作同林媽媽,黎燕珊同囡囡,朱慧敏,黃倩婷,陳家樂等等.
阿嬌話自己有份喺戲入面客串過兩日,不過今晚要為嚟緊24號嘅上海演唱會綵排,所以唔可以入場睇,而且今年11月底仲有一場巡迴演唱會.問佢近排係咪好忙?阿嬌話:「係呀,忙啲好,自己都係啱啱巡迴演唱會返嚟香港兩日,所以都比較攰.」
問到張致恆(Steven)近排嘅感情事,阿嬌即刻話:「冇留意喎,乜佢哋唔係分咗手咩?我同Steven唔係太熟.」
同場嘅黃倩婷表受訪問時,佢自己同莊端兒平時有一齊做gym.咁有冇問候下莊端兒?黃倩婷話:「o依家新聞出嚟冇耐,都應該俾空間佢,遲啲再問佢.」佢仲話莊端兒喺佢面前都冇呻過;佢自己本身都唔識Steven,係工作上見過面.
對於Steven偷食,黃倩婷話:「人哋感情嘅事就由人哋回應啦.」
若果你男友咁做會點?當然會唔開心,冇得原諒,不過佢自己點決定就由佢處理
同場嘅陳家樂接受訪問時,表示佢同Steven幾熟,入行以嚟同佢都係好朋友嚟嘅.佢又話:「呢兩年Steven做人處事都有進步到,同埋見佢今次鏡頭前回應有承擔,勇於認錯,有進步,希望俾多啲時間佢.」
Steven話自己要睇醫生喎,咁陳家樂有冇相熟醫生介紹俾佢?陳家樂笑笑口咁話:「我都唔知呀,我反而要問下佢係咪真係有需要睇醫生.我覺得佢要搵多啲朋友傾下偈.」陳家樂又話佢今次搵錯朋友傾,搵咗女仔,睇嚟佢真係要戒一排女色喇,專注下事業先啦.


text:
九龍東六個大型屋苑,九龍灣德福同麗晶,牛頭角得寶同淘大,觀塘麗港城同藍田滙景花園,大部份樓齡近二十年,好多業主已供完樓.好似居屋麗晶花園,近六成八,3516戶已供滿.中原睇準呢班換樓客,喺離開咗差唔多三年嘅德福廣場再開分行,實行搵大錢!
中原九龍區董事劉瑛琳話,今次中原加強九龍東區人手,因為嗰區最快要到04年先有新盤落成,但區內潛在購買力,可「射客」到將軍澳,西九龍等新盤供應量多嘅地區.而德福分行會有二十個夥計,三成新丁,三成係區內打滾多年嘅熟手經紀,餘下四成係工作經驗較淺嘅經紀.佢地𠵱家已請咗十四人.
據蘭西了解,早兩年已有好多東九龍區業主買將軍澳,西九龍區嘅樓花,等入伙時就搬過去,難怪中原有信心新分行嘅營業額,可以較今年嘅250萬至280萬元,增加三到五成啦.
帝后退票拖你十年八年
有關早前有買家投訴,遲遲收唔到上環帝后華庭退票,蘭西跟進後,發展商話今個禮拜六會搞,點知原來重有下文.
噚日蘭西收到一名等退票嘅向隅買家來電,話長實打電話問佢重有冇興趣買帝后華庭單位,當知到佢無意思,就話退票係由新世界負責.佢於是就問新世界啦,對方話要到本月28號至得喎.
呢位向隅買家又向消委會查詢,對方問番佢有冇睇清楚啲條文,於是細心一睇,發覺原來內容含糊不清,咁即係冇得投訴啦.
佢大呻,咁樣發展商咪可以揸住啲錢十年八載唔退畀人都得啦.佢除咗想早啲攞番退款外,都希望發展商做嘢可以合情合理啲,唔係只會影響公司嘅商譽.


text:
噚日我哋體育版講過,碧咸喺歐洲足球先生選舉一票都攞唔到,係因為佢喺傳媒工作者眼中唔夠投入;話口未完,佢即刻喺世界足球先生選舉上攞到唔少票數(五十一票),證明佢喺教練眼中有一定嘅作用同埋地位.兩個選舉投票人士角度唔同,所以好難憑票數論英雄.
我求大俠覺得教練投票選心目中最佳球員,都會集中喺球員嘅表現,碧咸招牌罰球經常建功,同埋佢喺世界盃負傷領軍,都應該可以攞番唔少分.反而記者投票準則多少都會受到球員場外新聞影響,而碧咸又玩時裝設計等「副業」,唔多專心發展足球事業,不過去到一票都冇,唔使講都知同記者關係點啦!
TV報錯料話華朗攞黃牌
前晚曼聯對車路士,比賽早段華朗同埋車路士嘅摩利士一次搶波互相「晒靴」,華朗雖然搶唔到個波,但就整咗記「穿心腿」畀摩利士歎.當地電視台最後顯示華朗食咗個黃牌,但係我求大俠就睇到個球證只係叫華朗埋去勸佢冷靜啲,而且賽後報告亦無提到華朗有被記名,可見原來電視台打出比賽資料,都會有一廂情願嘅時候!
費迪南口多唔衰攞嚟衰
熱刺老將費迪南周一晚喺預備組賽事上陣對阿仙奴時,因為同對手中堅有爭拗,結果攞紅牌出場,重俾足總判停賽三場,連上陣機會都無,搞到其他球隊無得「睇辦」,想喺轉會市場重開時離隊機會就會大減.話晒費迪南都係一個好前鋒,我求大俠惟有祝佢好運喇!


text:
見少一日都囉囉攣
馮仁昭四圍超:阿Lo,康子妮婚前破戒
林曉峰(阿Lo)今日同女友康子妮拉埋天窗,依照中國人傳統,新人喺結婚前一日應該唔好見面,但阿Lo同女友就打破禁忌,噚日重一齊約埋去睇狗㖭.
準新郎心情大靚
噚日下晝四點幾,阿Lo單獨一個人坐的士返佢位於跑馬地嘅屋企,準新郎心情大靚,企喺度畀記者任影唔嬲,佢重同記者講:「我嘅心情都有少少緊張,但我哋嘅婚禮冇上頭儀式,冇接新娘,我阿哥﹙林海峰﹚同家姐﹙林珊珊﹚都冇呢啲嘢啦.」阿Lo又話冇見康子妮,自己都有啲囉囉攣,但自己會依照傳統,就係唔同佢見面.
攞完眼鏡探愛犬
點知話口未完,佢就揸車去旺角嘅「頂好眼鏡」攞咗副新眼鏡,之後即刻揸車去跑馬地嘅山村台,接康子妮同埋一位男士,一齊去附近嘅寵物店睇狗,原來佢哋養咗兩隻若瑟同一隻魔天使,因為婚後度蜜月嘅關係,所以擺喺店中寄養,對於自己話唔見之後又見康子妮,佢就話:「年輕人,𠵱家唔興呢啲嘢啦.」
陳見飛讚Juno有型
陳見飛同麥浚龍(Juno)噚日到鑽石山荷里活廣場出席新城《聯Fan所》活動,Juno同陳見飛都係今年嘅新人,所以噚日佢哋都乘機拉票,好明顯Juno嘅歌迷多過陳見飛,問到佢哋兩人對對方嘅睇法,陳見飛竟然大讚細粒嘅Juno着衫好睇,重話佢好似細佬陳冠希(Edison)一樣着得咁靚喎,不過講講吓原來Juno同Edison曾經一齊喺香港某間國際學校做過同學.
蔡依林為周杰倫落淚
一直同周杰倫傳緋聞嘅台灣女藝人蔡依林,日前喺台灣拍戲嘅時候,喺片場頻頻落淚,有傳話佢係因為被情所傷,所以先至會咁傷心.話時話,周杰倫早幾日嚟香港,搵咗徐若瑄做表演嘉賓,唔知蔡依林係咪呷徐若瑄醋而喊呢?
徐濠縈為Eason搞形象
陳奕迅﹙Eason﹚嘅演唱會喺明年二月十六號開鑼,佢女友徐濠縈會為佢今次嘅演唱會搞形象,而Eason今次喺個唱度邀請梅艷芳,關淑怡,陳小春,張學友同陶喆上台演出,而佢想請但未請嘅重有謝霆鋒嘅女友王菲.
林敏驄出手助蘭子
陳淑蘭同苑琼丹合作嘅《今日女性不再是弱者》棟篤笑噚日喺九龍塘一間會所舉行記者會,因為人事調動,有個寫稿嘅人唔撈,所以臨時搵咗林敏驄幫手.苑仔同蘭子話好在阿驄幫佢哋寫稿,唔係都好麻煩.
蒙嘉慧幫羅嘉良講好話
蒙嘉慧噚日去咗金鐘港麗酒店Clinique嘅活動.對於一同拍《衛斯理》嘅拍檔羅嘉良喺車禍後不顧而去.蒙嘉慧就代嘉良講好話,佢話:「可能當時情形好混亂呢?我自己都揸車,揸車時要兼顧好多嘢,個人係會躁啲嘅.」


text:
新年流流其實都唔想睇咁多唔開心嘅新聞,不過小弟面書嘅朋友實在太多反中亂港分子,搞到周不時都睇到啲抹黑中華民族好兒女嘅新聞.話說大年初二浙江就有一個動物園,有一位男子唔想畀門票入場,結果就翻牆入園,好衰唔衰佢就爬入老虎區,結果就俾老虎咬死,事後事主太太就聲淚俱下控訴動物園冇好好管理,防止外人翻牆入園,睇個勢都係想頴賠償.
強國真係乜嘢千奇百怪嘅新聞都有,正所謂狗咬人唔係新聞,人咬狗先係新聞,中超球隊想買邊個邊個球星,已經唔係新聞,𠵱家係中超球隊外援多得滯,可以借番畀歐洲球會㖭,真係巴閉.好似上海申花上年12月買左競賽會嘅巴拉圭翼鋒奧斯卡羅美路,踢都未踢過就將佢借畀西甲嘅艾拉維斯;仲有拉科魯尼亞都要多謝強國黨,事關華夏幸福將前車路士新星卡古達,借畀拉科護級之用,真係豪.
講豪,申花先係最豪,因為簽咗泰維斯,外援爆晒額,就將丹巴巴亞(藍衫)借番去比錫達斯,仲支付埋佢餘下600萬歐元年薪嘅大部份㖭.丹巴巴亞算係大名氣球星闖中超嘅先驅,15年已經到申花搵食,不過正所謂食得鹹魚抵得渴,上年經過恐怖斷腳,救護車遲遲都入唔到場,又冇氧氣樽,等佢苦等十幾分鐘,就知道人仔唔易賺啦.嗱,以強國今時今日嘅霧霾,地溝油食物等等,大家又放長雙眼,睇吓奧斯卡杜斯山度士,韋素,泰維斯呢啲巨星,又踢到幾多季!
文:牽牛


text:
曾經嘅妖人,如今嘅墮落,或者都唔可以叫墮落,比起小弟雞碎嘅人工,寂寂無聞,佢哋都仲喺天堂之上,只不過佢哋兌現唔到初出道嗰陣所展現嘅潛力.柏圖(右)年少成名,出道時係首屈一指嘅新星,但如今27歲嘅佢,已經去咗中超;保贊出道嗰陣係被視為巴塞隆拿繼美斯之後嘅耀眼新秀,但家陣史篤城都踢唔掂,借咗去德甲.
小弟讀中學嗰陣玩《football manager》都幾鍾意呢兩位球員,柏圖勝在速度快,而保贊就係少有把握力20(最高係20)嘅球員,嗰時都將佢哋練成世界級球員.轉眼咁多年,小弟大學都畢業埋,忙於為大家寫吓賭波,有兩年冇掂過《FM》,而柏圖同保贊就喺球壇越踢越沉.柏圖啱啱加盟AC米蘭嗰陣真係好快,令人覺得巴西同AC未來10年嘅領軍人物已經出現,點知佢踢咗三季左右好波之後,就因為受傷,再返唔到高𥧌,之後仲黯然離開紅黑軍.柏圖喺AC期間最令人記得嘅事迹係,搭上咗貝盧斯科尼個女芭芭拉,展開姊弟戀.喺柏圖沉淪後,小弟都聽過網民講笑話可能芭芭拉嗰陣吸乾咗柏圖喎.
講吓保贊啦!美斯出道嗰陣打破咗巴塞好多紀錄,但好快就被保贊打破,例如最年輕喺西甲上陣嘅巴塞球員.嗰陣外界都睇好保贊成才,成就分分鐘拍得住美斯,但佢最終無法喺巴塞立足.喺今季嘅史篤城,保贊連正選都冇,希望佢下半季喺緬恩斯會有多啲機會啦.
文:咖喱


text:
被踢爆擺番支籤落竹筒再抽過
煲呔24年前求得下籤 - 李八方
仲記得肥平局長03年求得下籤嘅狼狽相嘛?嗰一支籤,令到唔少香港人惶惶不得終日,嗰年香港又爆沙士又23條,真係講番都欷歔.港人見肥平如見鬼,身為民政事務局局長嘅肥平亦從此絕迹車公廟求籤活動.都咪睇小呢支籤嘅魔力,無膽就真係唔好去幫港人求籤喇.但係唔講唔知,原來83年做緊沙田政務專員嘅煲呔,都試過求到下籤,好彩廟祝醒目先化解到.
前沙田鄉事會主席蔡根培噚日爆料,話說當年煲呔支籤係為沙田而唔係為香港求嘅,當佢求到支下籤後,都唔識點反應.廟祝鄧太一見到就即刻大吉利是,話支籤唔好呀,快啲送番車公爺,叫煲呔誠心誠意再求過另一支啦.
生命冇Take2,求籤就有喇,煲呔都驚遺臭萬年㗎,所以即刻偷雞再求過.呢次煲呔手氣順番啲,抽到支中籤,大意話係安居樂業,沙田居民個心都定好多.不過,當年正值中英談判氣氛最惡劣嘅時候,戴卓爾夫人就喺人民大會堂前PK,真係唔知同支下籤有冇關喇.
當年肥平俾人話身為教徒唔應該求籤,煲呔身為天主教徒都唔應該搞求籤呢家嘢.根叔仲話其實煲呔都好入鄉隨俗,仲肯跪喺地度好誠心咁求籤,點似得肥平咁企喺度求籤就算㗎.睇嚟肥平緣盡車公廟,自己都要負好大責任噃.
貴為特首,煲呔家陣梗係唔使再去求籤.幾乎日日為選舉出動嘅煲呔,噚日帶住老婆鮑笑薇去咗大埔林村家訪,同當地嘅鄉紳父老打打招呼.
煲呔鍾意叫人生三個,噚日佢聽到有個84歲婆婆有6個仔3個女24個孫之後,竟然話都唔係好夠多咋噃,真係嚇得大家一額汗,原來兩打孫都滿足唔到佢.驚魂未定,煲呔又有創舉.阿婆話閒時鍾意睇電視,煲呔竟然離奇問人有冇睇西片?阿婆聽到都O晒嘴,無奈話:「我唔識睇㗎」,其他人就哈哈笑為煲呔遮醜啦.
唔知係咪見到人哋一家大細住埋好鬼開心,自己同老婆住喺空框框嘅禮賓府舉目無親,煲呔一度好鬼感觸咁話,同太太年紀都大喇,有咩事,真係要打鑼打鼓先至叫到阿仔返嚟睇睇兩老,講到差啲流眼淚咁滯;跟住又頻頻話唔一定要送老人家入老人院,喺屋企一樣咁開心.新年流流咁呻法,唔知佢兩個仔聽到有乜感受呢?
髮線向上令煲呔都好擔心自己老年生活,見到婆婆兒孫滿堂一齊住,猛呻要打鑼打鼓先搵到仔仔理自己.曾顯華攝
煲呔姓曾但好受林村人歡迎,噚日俾林氏鄉親拉住影大合照,當中仲有個小煲呔㖭.陳亮華攝


text:
求驗客手記:養傷匿喺三千萬大屋多嘢玩
普巴晒宅男夢想家
求驗客手記保羅普巴豪宅曼聯
曼聯中場保羅普巴喺今個月初主場鬥愛華頓嘅賽事不幸受傷,疫情期間只能留喺屋企養傷,而無所事事嘅佢就喺ig分享自己嘅近況,順便畀大家窺探吓佢位於柴郡,價值300萬鎊(約3,300萬港元)豪宅嘅內貌.不過,呢位法國中場康復程度良好,有機會喺下月七日作客曼城嘅前列大戰復出.
普巴間豪宅簡直係各位男士嘅夢想家園,大之餘仲應有盡有,淨係間遊戲房都羨慕死人.普巴上載咗張自己喺度玩桌上足球機嘅相,部足球機仲印住佢個名「PP(Paul Pogba)」嘅簡寫,好明顯係佢專登搵人訂做,佢仲喺個post寫住:「你哋知唔知我係桌上足球機嘅專家先?」
張相仲影到佢間遊戲房嘅環境,除咗身後仲有張都係印住「PP」嘅桌球枱外,最吸引眼球係有一個巨型大魚缸,牆上就掛咗啲有關佢嘅剪報,同一幅法國國家隊錦旗,全部用上框架鑲起.除咗呢間遊戲房外,普巴大宅裏面仲有一個小型室內足球場,之前佢分享過佢同兩歲大嘅囝囝Labile喺裏面玩嘅片段.相信佢屋企咁多康樂設施,就算因為防疫條例要減少外出,普巴一家留喺屋企都唔會悶親.
普巴已差唔多缺陣咗一個月嘅時間,領隊蘇斯克查近日就話呢位法國中場就嚟復出:「普巴已開始出番球場訓練,佢已經一步步康復緊.」嚟緊曼聯喺聯賽要鬥車路士,水晶宮同曼城,外界就推斷普巴好大機會可以趕得切喺榜首大戰鬥曼城時復出.
蘇B早前講明唔會放棄同曼城爭英超,球員練波都非常肉緊,禮拜三練波玩「馬騮搶球」時,勞基梳爾同哈利馬古尼兩位後防孖寶就起爭執.做「馬騮」負責搶波嘅梳爾自覺掂到馬古尼腳下球,就執起個波同對方理論,點知馬古尼就話梳爾冇掂到,旁邊嘅教練都認同馬古尼,搞到唔服氣嘅梳爾一怒之下用力掟個波落地下.不過,好快梳爾就笑番,事關佢成功截到個波唔使再做「馬騮」,曼聯成班球員連練波態度都咁認真,睇嚟都好有火喎.


text:
(唔想愛得太遲)老婆係Soulmate! 古巨基:開騷前要見到佢
古巨基結婚我們的演唱會Lorraine
古巨基感情好專一,同助手老婆陳英雪(Lorraine)愛情長跑20年,4年前喺拉斯維加斯結婚,沒有愛得太遲:「佢話都冇諗過我係佢老公,我又何嘗唔係,冇諗過我老婆係咁,哈哈哈!我同古太又係工作夥伴又係心靈夥伴,每次演出我都有小習慣,出場前必需見到佢,我就會好踏實,佢要捉實我隻手講good show.」
會決定結婚,全因Lorraine一次踩單車意外,令基仔改變不婚計劃:「因身邊朋友冇婚姻關係,其中一個要做手術,唔可以代佢簽紙,令我諗法改觀,唔好結得太遲!結婚之後唔係淨係得工作,好坦白講喺工作同生活上多咗平衡,唔好以為我冇出現,梗係飛咗去做嘢,其實我可能係同老婆拍吓拖,有時幾矛盾,好多朋友都話快啲造人,咁造人其實唔可以咁密集工作,唔可以咁攰,所以我嘅產量放緩咗.」
結婚快4年,45歲基仔期待做爸爸:「我哋都鍾意小朋友,但明白呢件事唔可以有壓力運作.」有冇嘗試人工受孕?基仔坦言:「冇吖,有好多介紹例如食療調理身體,中藥嗰啲,暫時仲係二人世界.」
攝影:林德雄
攝錄:葉君海
化妝:Yannes Lee @ND&Co.
髮型:Mark Ip @HAIR
服裝:Solo Celeb HTDG
場地:英皇駿景酒店


text:
米杜士堡季前簽入嘅意大利國腳馬卡朗尼,年紀輕輕已經成為英超聯射手之一,年少氣盛少不免有啲自以為是,領隊麥卡倫就決定上演一齣《馴悍記》.
自從九月開始鬧入球荒,馬卡朗尼終於響最近失去正選位,但係佢就唔服氣,抱怨領隊麥卡倫竟然用波錫同尼美夫都唔用佢,威脅要離隊;重話國際米蘭同埋祖雲達斯都打過電話搵佢過檔,講到自己成個球王咁款.咪一朝得志就語無倫次啦,畀你去到「國米」,「祖記」咪又係坐冷板!
麥卡倫似乎想雪吓佢先,嚟緊賽事就決定以上季中有過出色表現嘅韋倫作為第三前鋒,都唔用馬卡朗尼.啱喇,呢啲後生仔係要挫吓佢銳氣,咪等佢以為自己天下無敵!
《蘋果》體育快人一步
真係要讚吓我哋《蘋果》體育組嘅同事先知先覺,噚日就為大家帶嚟第一手報道嘞.日前熱刺後衞薛基突傳入院開刀,當時各大傳媒都無清楚指出佢呢次受傷嘅嚴重性,惟獨我哋體育版就搵嚟專業人士,即時講出薛基係撞親大腿積咗瘀血,所以要開刀放血.結果英國《太陽報》響星期二搵番前修咸頓球員丹尼斯,響當年受同樣傷患嘅例子及圖片出嚟報道,呢單料我哋就係咁快人一步!
利記或簽「4歲」細路
各支球隊都盡量趁今個月重開嘅轉會期簽入生力軍,利物浦亦一樣,重有傳領隊侯利亞將會有千五萬鎊買人.我求大俠就收到風,響侯生手上嘅收購名單當中,有一個目標竟然只係得四歲!原來係葉士域治嘅前英格蘭十六歲以下國腳岩布斯,佢嘅生日就啱啱係二月二十九日,八四年出世,所以到𠵱家都只係得四歲咋!
「細哨」聖誕後唔見蹤影
最近就傳出有好幾間大球會,想趁今個月轉會期重開簽入巴西「3R」嘅朗拿甸奴.唔知係咪咁嘅原因,令朗拿甸奴都無心再戀法國,響聖誕假期後未有返球會巴黎聖日耳門報到,重完全係無解釋,失咗蹤嗰隻!我求大俠就覺得始終都係一場賓主,立定決心離隊嘅話都應該交代一聲,好來好去嘛!
姚明唔捨得15號波衫榮休
籃球明星姚明威水事迹又添一樁,就係佢之前效力嘅上海鯊魚隊,決定將佢着過嘅15號波衫榮休,姚明將成為中國籃球史上得此榮譽嘅第一人;不過姚明話美中不足,就係佢老竇後生嗰陣同自己都係着15號,如果第日個仔又打籃球,就冇咗呢個「冧巴」嘅波衫.姚明啊,你婚又未結,以後生仔生女都唔知,使唔使講到咁長遠啊!


text:
恭喜!恭喜!港台DJ梁繼璋趕得切喺○二年做爸爸,噚日十二月三十一號佢太太莊嬿藍(Athena)喺沙田威爾斯醫院生咗個仔,出世時間係中午十二點四十五分,BB重五磅七安士.
搵李丞責改名
新任老竇梁繼璋鬼咁開心,佢話前晚突然收到醫院電話,話老婆就快生,佢即刻趕去醫院,一直等到噚日BB先出世,成晚都冇瞓過.梁繼璋有喺產房陪老婆,本來想影低個仔嘅出生過程,但護士話肉酸,叫佢唔好影,梁繼璋講笑話:「我諗諗吓都覺得啱,老婆咁私隱嘅地方,唔通拎畀親戚朋友睇咩!」
梁繼璋話個仔趕得切喺○二年最後一日出世,佢覺得好得意又好特別,至於囝囝個名,佢諗住搵堪輿家李丞責改.
而Athena噚日接受訪問時就話:「我好開心,好興奮.今次係用無痛分娩,但係都好痛,做媽咪好偉大,我老公都不停喺隔籬幫我嗌加油.我大肚嗰陣又搬屋又發生過兩次車禍,BB都可以順利出世都叫做好有福氣.」
Cookies大除夕散咗
九人女子組合Cookies噚日喺銅鑼灣一間時裝店做宣傳,不過其中兩個成員Elaine同Helena就缺席,隊長Stephy解釋話:「我哋噚日去咗番禺拍嘢,Helena唔見咗回鄉卡,唔返得嚟,而Elaine個工作證件就有問題,所以佢哋都嚟唔到.」Cookies話第一次喺大除夕開工,佢哋噚晚連趕幾場,搏命搵錢.
任葆琳東西不分
任葆琳前晚去尖沙嘴凱悅酒店出席Haagen-Dazs甜美生活派對,佢話平安夜嗰晚撞車,前日去警署備案.佢話自己大擺烏龍,本來要去西九龍警署,但係去錯咗東九龍警署.好彩啲警察仍然受理,唔使佢再行一次.佢重話要努力工作,搵錢幫補整車錢.
劉燁約章子怡攞金球
劉燁有份做嗰套《巴爾扎克與小裁縫》,入圍角逐金球獎,而張曼玉,梁朝偉同章子怡主演嘅《英雄》亦入圍金球獎,角逐「最佳外語片」.劉燁接受內地記者訪問時,佢話自己打過電話畀章子怡,重話約定佢喺美國相聚,而章子怡就窒佢話:「還是沒譜的事,別瞎起勁.」問劉燁對《英雄》有乜嘢評價?佢話自己重未睇,不過聽講話拍得幾靚.
梁敏儀想麥家琪教露髀
梁敏儀同錢嘉樂喺電影《誘人犯罪》入面有唔少親熱戲,梁敏儀話佢選港姐嗰時已經識得錢嘉樂,所以拍親熱戲唔會尷尬,不過梁敏儀強調一定唔會露三點.其中一場戲話佢要喺好多人面前露大髀,擺誘惑姿勢,佢覺得都幾尷尬,遲啲有機會要向有豐富經驗嘅麥家琪請教吓喎!
黎燕珊望劉永慳啲使
黎燕珊噚日幫今日九歲生日嘅囡囡劉詠詩喺尖沙嘴舉行別開生面嘅攀石生日會.黎燕珊話:「工人話聽到囡囡同爹哋(指劉永)傾電話,囡囡問佢點解唔畀錢佢讀書,點知劉永同個囡囡講因為佢冇錢,我先同佢離婚.總之離婚至今,佢一毫子都冇畀過,我淨係希望佢唔好使埋晒啲無謂錢,要留番啲錢畀仔女做學費.」


text:
求驗客手記:C朗剪走霉運? - 求驗客
剪頭髮可以轉運?睇嚟唔單止我求大俠相信,連葡萄牙新星基斯坦奴朗拿度(C朗)都信.C朗呢個新髮型幫唔幫到葡萄牙贏到歷嚟首個錦標,家未有答案;但可以肯定嘅係,佢就搶晒風頭,十足十當年英格蘭嘅萬人迷碧咸咁.
葡萄牙大軍喺禮拜一由里斯本啟程去波蘭嘅波茲南踢歐國盃,佢哋喺出發之前,先去總統府同葡萄牙總統席爾瓦見面.喺成班葡兵之中,梗係C朗最搶鏡啦,除咗係因為佢靚仔出名又好波之外,仲關佢個頭事.
查實佢早排都轉咗髮型,喺頭頂左邊鏟咗條坑,但就冇將啲頭髮擸高.見總統咁大件事喎,呢位皇家馬德里前鋒當然要執到個樣靚一靚啦;擸起咗頭頂啲頭髮,而且仲要亂亂哋,一句講晒就係有凌亂美.猶記得碧咸喺02年世盃決賽周剪咗雞冠頭,結果掀起熱潮,搞到好多大人同細路都去剪番個同佢一樣嘅髮型;唔知C朗呢個髮型,可唔可以成為潮流指標呢?
我求大俠深信,對C朗嚟講,掀起熱潮仲係其次,最緊要係可以幫佢轉運.C朗喺03/04球季響朵之後,04年開始代表葡萄牙參加大賽,踢過04年歐國盃,06年世盃,08年歐國盃同埋2010年世盃,但都同冠軍緣慳一面;最近嗰次喺04年,可惜喺決賽輸畀「神話國」希臘0:1而屈居亞軍.
C朗喺同總統先生見面時就話:「大家都已做準備,將會喺比賽博晒老命.」佢仲代表成班球員向總統先生贈送咗一件印有總統個名嘅1號波衫.至於總統席爾瓦則咁講:「全國人民都會支持由保羅賓度執教嘅葡萄牙國家隊.葡萄牙首場比賽係喺今個月10號上演,對手係德國,咁啱嗰日就係葡萄牙嘅國慶日,希望到時會將啲好運帶畀國家隊啦!」
C朗以新Look戰歐國盃決賽周,佢嘅皇馬隊友沙治奧拉莫斯亦轉咗髮型.呢個西班牙後衞之前長髮飄飄,家陣就剪短晒,落望去雖則冇咁美派,不過就相當醒神.


text:
楊思琦同李永豪拍拖已經係公開嘅事實,但之前楊思琦兩度上男友屋企過夜,都表現得極為鬼祟,佢試過搵男友阿媽施明做擋箭牌,有一次佢就匿喺男友嘅車廂入面扮蝦米,搞到成為笑柄,可能佢吸收咗嗰兩次嘅經驗,前晚楊思琦同男友喺銅鑼灣拍拖為雜誌影相時,佢哋就一反常態,表現大方,任影唔嬲!
前晚七點幾,着住一身便裝嘅楊思琦同成身黑衣嘅李永豪,一齊喺銅鑼灣百德新街嘅一間上樓寵物店,以情侶檔姿態為雜誌影相,不過楊思琦就十分好眼,隔住玻璃窗都望到樓下有記者.呢次佢就醒啦,喺樓上已經對記者好熱情咁揮手打招呼,就連平日好cool嘅李永豪,都一樣對記者揮手.
隔窗打招呼
隔咗冇耐,楊思琦同李永豪就一人揸住一把遮落樓,楊思琦繼續對記者揮手示好,重好細心咁叫啲記者影相時要睇車,佢臨上車前,有記者再請佢影張相,佢亦即刻企定定任你影,合作程度值得一讚!
拍拖本來就係開心事,光明正大又使乜驚俾人知,所以楊思琦諗通咗嘅話,拍拖以後都happy啲啦!
羅大佑挺連宋惹禍?
之前台灣選總統,羅大佑一直表明自己係挺連宋,最近佢喺台灣中部嘅演唱會宣傳海報俾人撕爛,唔知同呢樣嘢有冇關係呢?不過就有好多歌迷打電話問佢嘅演唱會係咪取消,對於呢件事,羅大佑笑笑口咁話:「海報被破壞沒關係,不要破壞我就好.」問佢演唱會時會唔會着避彈衣上台,佢就話:「總統都不穿了,我穿幹嘛.」
Marianne為阿梅讀法律
梅艷芳生前經理人Marianne(王敏慧)噚日喺一個美容活動話,佢會喺九月重返校園讀法律,佢話:「我讀呢個課程阿梅都好贊成,當係完成佢嘅心願囉.」而問到關於阿梅最後一場演唱會嘅VCD,佢就話:「淨係得阿梅嘅版本呢個月會出,群星版本就傾緊版權.」
陳煒着春裝泳衣打底
陳煒噚日喺亞視總台出席《我和殭屍有個約會III》嘅殭屍新世代選拔賽,亞視要求每個女演員都要着短裙,所以陳煒都悉心打扮,着埋DeepV上陣,佢話:「着短裙就算着打底褲,都會俾人話走光,所以我索性着件粉紅色泳衣.」不過計我馮仁昭話,如果係咁不如齋着泳衣算吧啦!


text:
周杰倫最欣賞嘅美國男歌手Usher,近期人氣好掂,佢張新大碟《Confessions》喺美國推出唔夠一個禮拜,已經賣咗超過一百一十萬張,成為○一年至今銷量最高嘅大碟,你都咪話唔勁.咁都唔止,原來佢重好鬼旺桃花,由青春期開始已經同𠵱家行內好多出名嘅黑人女歌手行埋,當中包括Brandy,Monica,同TLC嘅Chilli,最近連有未婚夫嘅Beyonce都話要搵機會親近佢.
細細個玩三角戀
Brandy同Monica多年前曾經唱過首格林美得獎情歌《TheBoyisMine》,原來兩位靚女喺首歌唱緊嘅爭仔經歷,係嚟自細個同Usher發展嘅三角戀.Usher最近喺訪問入面亦大方承認細個嗰陣跟Brandy同Monica已經有「關係」,不過都係細路哥嘅PuppyLove,到十三,四歲先至同Monica嚟真,反而冷落咗Brandy.
之後Usher又同TLC嘅Chilli拍拖,Chilli更加係佢最愛嘅MV女主角.傳聞佢哋嘅三年情最近因為Usher搞大女fans個肚而玩完,不過另一位紅透半邊天嘅黑人靚女Beyonce,最近公開表示好欣賞Usher,重指定佢做全新MV男主角,齊齊親密演出,都唔理得未婚夫Jay-Z會唔會呷醋,Usher認真係豔福無邊喇!


text:
求驗客手記:作客冰島「U20」
科頓,綠木大戰環姐表姊妹
運動足球英格蘭菲爾科頓格連活特
首次入選英格蘭大國腳嘅菲爾科頓同格連活特,原本乖乖地踢波咪好,點知周一俾人踢爆喺上周末作客一球小勝冰島嘅比賽後,返到入住嘅酒店後居然寂寞難耐要約炮解悶,違反咗冰島隔離令,最後梗係俾領隊修夫基踢出英格蘭大軍啦!件事通天後「女主角」亦被起底,分別係20歲嫩模娜迪亞同埋佢19歲表妹蘿亞,娜迪亞舊年仲代表冰島參選環球小姐入埋決賽,後者亦係法律系學生,睇嚟科頓同格連活特認真識食!
兩位千禧後小將生涯第一次入選大國腳,18歲嘅「綠木」後備上陣,20歲嘅科頓仲首次擔正㖭,齊齊攞到首頂國家隊喼帽,𠵱家搞成咁修夫基都冇眼睇,話佢兩個行為天真又幼稚,最後將佢哋送返英格蘭思過,仲傳話修夫基已決定下個月都唔會徵召佢哋,總共會缺席四場國際賽作為懲罰.今次真係多得兩位女士拍晒片放上網,娜迪亞仲同傳媒爆料話,自己幾個禮拜前已經喺社交平台識到格連活特,喺對方嚟冰島幾日前同佢傾過偈.據講嗰陣時最少有4個當地女士同2位球星網上調情,仲齊齊諗計點樣潛入酒店,但最後得娜迪亞同蘿亞出發.
兩位女角一路去酒店一路拍片放上Snapchat同ig,娜迪亞分享話原本諗住自己赴約,但兩位球星問佢仲有冇多個女仔朋友,就帶埋蘿亞去.喺比賽後大約一個鐘,科頓同格連活特打畀兩位女伴,娜迪亞問:「有咩計劃?我哋可以嚟酒店,但我唔知你哋點樣畀我哋入嚟喎?」科頓就講:「你哋諗住嚟酒店做咩?」孤男寡女共處一室仲有咩好做,格連活特就話:「你認為呢?」兩位女伴都忍唔住笑.
科頓同格連活特訂咗酒店另一個樓層嘅兩間房,廢事俾其他隊友撞到正,佢哋分房大戰各有各玩,科頓仲被影到剝晒光豬,除剩條底褲,露出咗半個屁股.
據娜迪亞話,佢哋四個開始先「互相了解」,仲讚兩位球星都好有紳士風度,大家都好享受呢個美好嘅晚上.兩位女伴喺第二日早餐之前就急急腳離開.
搞出個大頭佛,格連活特已經刪咗自己個twitter賬戶,科頓亦都知衰,兩人後尾都有認錯同埋道歉.至於佢哋效力嘅球會曼聯同曼城,都有出聲明譴責佢哋嘅行為,仲話對兩位小將好失望喎.
■喺其中一個女伴分享嘅相片當中,睇到科頓除剩條底褲,露出半個pat pat.互聯網


text:
(姐匙Talk)巨型雪梨爭上位嗲導演搞是非
姐匙Talk
娛樂圈五光十色,的確吸引好多年輕男女虛榮入行,幻想自己成為super star,試問當中有幾多個有潛質,最終變成影帝影后?有時幾努力都好,都要幸運遇上伯樂栽培,先可以走上康莊大道.話說成日掛住新人名牌嘅「巨型雪梨」,入行已經有一段日子,最近終於因一個機會叫做多人識咗.記得佢初出道時,一直賣純情乖乖女形象,仲自爆舊情史造新聞,可惜太奀,未令到大眾對佢有興趣.
其實當時都聽聞巨型雪梨並非真正乖女,只係扮出嚟惜肉如金,口口聲聲話唔會行性感路線,不過浮沉咗幾年之後,完全證實到佢嘅堅持係無謂.巨型雪梨當時冇乜知名度,更加唔多工作,不過佢就當正自己係大星,要求公司提供多啲資源,佢又睇唔起同輩藝人,仲不停利用自己嘅嗲聲嗲氣,狂使助手做嘢.
巨型雪梨早前離開咗舊公司,最終都食言行「賣肉」路線,不過佢就好幸運,被宅男捧做女神.巨型雪梨當然乘勢再賣肉搶機會,不過呢條路都終會有一日過時,而且巨型雪梨年紀已經唔細,再過幾年,晉升中女就會被嫌棄.唔少同巨型雪梨合作過嘅藝人,都對佢敬而遠之,因為最怕見到佢又姣又嗲導演,只係為求加戲,同埋為排斥其他人,而製造是非.
我姐匙縱橫歌影視幕後,多年嚟冷眼旁觀,娛樂圈大小事都走唔過我雙眼,歡迎大家嚟剝花生.


text:
求驗客手記:曾涉港甲假波案
中超門將 飲水變「放水」
飲啖水,就搞到成隊波唔見咗60萬人民幣(約75萬港元)獎金,真係因小失大!喺周日重慶力帆作客遼寧宏遠場中超,重慶門將隋維杰就係行開飲啖水,被對手快開罰球射入,追成1:1完場.重慶三分變一分,原本100萬人民幣嘅獎金,變做得番40萬,仲引嚟假波疑雲.
據澳彩提供嘅賠率,重慶最初賽前受讓平/半,被睇低一線.之後遼寧狂落飛,喺賽前嘅晏晝仲轉埋盤,重慶受讓到半球,終盤嗰陣下盤有成兩倍.喺主客和方面,和波嘅賠率都降溫,由開盤嘅3.1倍到終盤3.3倍.
雖然被外界睇低,但重慶靠劉宇喺36分鐘嘅入波領先.去到84分鐘,宏遠博到個罰球,門將隋維杰見成班人加埋球證圍住個波,諗住冇咁快開到出嚟,就去門柱邊攞支水飲,飲飲吓個波突然踢咗出嚟,對方嘅丁海峰仲射入空門.重慶球員當然投訴啦,但球證判入波有效,最終兩隊踢成1:1.據內地傳媒報道,重慶一場中超嘅贏波獎金有100萬人仔,打和就得40萬,所以隋維杰飲一飲水,就搞到成班兄弟唔見咗60萬!
呢件事賽後引起好多網民討論,有人覺得重慶抵輸,一來話隋維杰唔夠集中,二來話班後衞唔醒目,冇阻止對手快開罰球;亦有細心嘅香港網民發現,隋維杰原來喺香港踢過波,仲涉及過一單假波案,引起更多猜測.隋維杰以前踢過四海流浪,喺2010年俾ICAC拉咗返去飲咖啡,但後尾只係得愉園國援于洋被控行賄;佢嗰陣話清者自清,唔滿意廉署拉佢落水,仲叫香港人唔好歧視國援喎.
我求大俠搵到喺流浪同隋維杰做過隊友嘅梁興傑,呢位現效南華嘅門將話唔信隋維杰會打假波,「佢幾好人,肯教我,我有唔好嘅地方都會改正我.我覺得球證可能冇講到話要吹雞先准開波,但隋維杰都有啲問題,唔應該喺禁區度飲水,仲要背住龍門,有啲唔啱.」


text:
男人從來都係鍾意神秘感,具有挑戰性嘅「物體」就最能挑起佢哋嘅爭勝欲望,如果再加上「冰冷嘅外表,白滑嘅軀殼」,即使係「英國紳士」梅禮都要為「佢」為之瘋狂,甚至搞到同女朋友施雅絲分手都在所不計,究竟係咩咁鬼巴閉,之唔係一部「PS3」囉!
22歲嘅梅禮喺今年網壇名氣大增,世界排名仲曾升上「2哥」之位,仲不時畀傳媒影到佢同女友施雅絲出雙入對;全世界諗住呢對「金童玉女」可以開花結果之時,上周竟然爆出兩人分手嘅消息,外界估計分手原因應該係同第三者有關,最大嘅「嫌疑犯」就係同梅禮「青梅竹馬」嘅蘇格蘭小姐凱薩琳.之不過元凶竟然係一部「四方型」嘅機器「PlayStation3」,搞到施雅絲要同梅禮結束4年感情,真係估佢唔到!
全世界嘅男人鍾意打機忽略女朋友,簡直就好似一個定律咁,梅禮佢每日就用咗至少7個鐘頭去打機,玩嘅當然係佢嘅強項「虛擬網球」啦!搞到梅禮隻眼只係識得望住部「冷冰冰」嘅電視機,冷待女友施雅絲,佢唔嬲至奇啦!施雅絲身邊密友就話梅禮冇做男朋友嘅責任,根本冇計劃將部份時間陪佢,聆聽佢講心事,行街睇戲食飯等正常任務喎!
之不過我求大俠覺得奇怪嘅係,「打機狂迷」梅禮又唔係第一年開始沉迷打機,點解今次施雅絲要搞到分手咁決絕呢?唔通呢個係施雅絲嘅一個「苦肉計」,希望梅禮「回頭是岸」?你知啦,如果梅禮係咁打機打到天昏地暗,遲下容乜易連稱霸網壇嘅事業心都冇埋,變咗宅男o架!其實,連本港一向沉迷打機嘅「伊麪」,最近都積極工作,做番大俠之餘仲開演唱會,梅禮不如努力練習球技贏番個大滿貫,比起淨係識喺虛擬網球贏波仲實際啦!


text:
兩大國際唱片公司EMI同華納好耐之前傾過合併嘅事,但一直未成事,不過最近呢兩間唱片公司嘅巨頭再傾,雙方都有合併嘅意思,如果一切順利,出年四月就可以成事.
冇經理人約蝕底
馮仁昭聽聞合併後,將會由EMI做主導,係咁嘅話,香港嘅華納唱片會有好大影響,因為EMI𠵱家唔做中文唱片,交晒畀黃柏高嘅金牌公司負責,而金牌只會幫簽咗佢哋經理人合約嘅歌星出碟,咁搞法,將來華納真係畀EMI做主導嘅話,華納肯定好多歌星要另搵出路.
華納旗下嘅鄭秀文(Sammi)已肯定會去東亞唱片;至於梁詠琪(GiGi)啱啱續約冇幾耐,所以唔知合併後,對佢喺華納嘅發展會有幾大影響;而即將簽約華納嘅陳奕迅(Eason),佢經理人陳家瑛唔知係咪收到風,埋門一腳竟然去咗搵環球傾過檔,所以Eason分分鐘唔簽華納.
溫嵐學蔡依林谷胸
台灣歌手蔡依林日前喺上海開演唱會時,着咗件低胸裝谷胸,據知蔡依林有咁凸出嘅效果,全因為設計師幫佢設計咗神奇小背心,周杰倫前緋聞女友溫嵐噚日試着呢件神奇小背心,都即時有波濤洶湧嘅效果,我馮仁昭都睇到眼定定.而蔡依林為咗豐胸,重日日搽油按摩㖭!
Yumiko揸車恐怖照攞牌
鄭希怡(Yumiko)噚日去商台接受訪問時,好高興咁話終於考到車牌,佢話:「考泊位我只係補咗一堂,我將部車揸返試場之後,個考牌官同我講:『你揸車都幾恐怖!』我唔鍾意二手車,想出部平治SLK跑車.我就嚟生日,爹哋畀咗六位數字我買車,今個月我有四個『新』,新車牌,新樓,新唱片同新車,真係豐收!」
安仔向姚明Fans道歉
許志安第一次做奧運主持,點知就出事,佢本身都係人哋偶像,應該知道fans有幾瘋狂,好衰唔衰話中國國寶姚明個樣兇殘,網友即刻狂鬧佢低B.噚日安仔返電視城時話:「我有講姚明係國寶,我意思係話佢cool,不過我明白點解fans會咁唔開心,如果係咁我衷心講句對唔住.」而無綫高層陳志雲就話接到咁多觀眾嘅意見,會從善如流喎!
嘟嘟遭無綫炒魷魚?
鄭裕玲(嘟嘟)噚日返將軍澳電視廣播城訪問邵逸夫(六叔)同方逸華,嘟嘟話下個月會喺灣仔會展擔任「第一屆邵逸夫獎頒獎禮」主持,佢話:「當日以英文為主,當然要搵兩個有份量嘅主持,我知道特首董建華都會出席.」嘟嘟同無綫就嚟滿約,咁佢會唔會要求加人工?佢話:「都就快俾人炒啦,不過續約唔係錢嘅問題,我想做啲有質素嘅節目.」


text:
肥龍近期舉動多多,風頭一時無兩,所以佢一出現,不時俾人捉住密密斟,出席同一場合嘅西九入圍財團之一嘅李超人,都有同肥龍近距離接觸,重不時講到哈哈大笑,當然冇人知佢兩個傾乜話題傾得咁開心.八方諗,肥龍咁精,一定唔會喺呢啲場合講公事,至於超人,法國佬年初畀咗個榮譽軍團司令獎佢,都要嚟showup吓.
法國嘅紅酒好出名,嚟得呢個法國國慶日酒會,相信都入鄉隨俗飲番杯,點知超人就好似唔係咁捧場咁喎,有記者問佢係咪鍾意飲紅酒,佢就好似小朋友咁睜大隻眼話「我飲可樂咋」,真係好玩.
其實噚日出席酒會嘅猛人,重有賭王何鴻燊,外交部駐港特派員楊文昌同警隊一哥李明逵,就連詩姐姐都着到靚一靚咁嚟祝賀,睇見個陣容咁鼎盛,足證特區同法國交情都算幾好啦.
不過,講開又講,咁多國慶酒會同社交活動,八方都為班高官辛苦,詩姐姐做足七日,聽講新丁肥龍都唔好得好多,由朝開會開到晚,冇時得閒,皆因兩位前任CS都係工作狂之人,覺得全冇問題,但係肥龍一向休閒慣,雖然預咗呢兩年冇好日子過,都諗唔到咁慘情.肥龍自己攞苦嚟辛,當然冇人可憐佢,但係長此落去,真係人都癲,會影響判斷能力,肥龍一定要撥亂反正救番自己條老命,因為重要陪老婆去聽歌劇.
爆料熱線:29290000,27860099
報料傳真:26239278
報料電郵:[email protected]


text:
數學,科學與中文是每天的必修科,前兩科主要依據專供在家上課家庭選購的Oxford Learning教材,一科一年約需200至300多英鎊,折合港幣約2,500至4,000元,若選購六至七科,一年使費兩萬多元,與直資學校學費相若.阿Cam選擇只買自己最沒把握的兩科,其他科目則自行編輯.譬如元旦日她忙於以農曆新年為主題,設計未來數個月的主題活動課程,「可以講中國曆法,十二生肖,天干地支,可以講唔同地方嘅過年食品,裝飾同習俗,又或者討論何謂去舊迎新,當中已經包括天文,地理,文化,藝術,德育.我唔會要求佢哋強記,只係想知識面可以廣闊啲.又譬如有啲年宵攤位冇人競投,可以設計吓如果有錢開檔會賣乜,要寫一個計劃書,當然唔會預期佢哋寫到天花龍鳳.」拍照當日,一家人正在一張桌面大的自製香港地圖上,點出全港花市位置.
整個課程不設考試,教學也以實用為主.「我會睇到底佢哋將來生活需要識啲乜,譬如打字,煮飯.至於學科,加減乘除係基本常識,但條數再大啲,用計數機已經得,一味計得快係用嚟考試,日常生活唔會咁.又譬如科學,好多喺實驗室進行嘅課堂,其實喺廚房已可做到.火有唔同顏色係常識,但唔一定要用bunsen burner(本生燈)教.」那如何釐定學習進度?「其實父母會知,唔好吓吓以為老師,教育界嘅觀察先準確,譬如文莉好鍾意寫作,明顯將來係會走文字路線;文思就鍾意藝術.當然,唔可以截斷佢哋將來做科學家嘅可能性,但只要有興趣,有機會可以喺大學繼續讀,亦都可以在職培訓.」


text:
賓架L即將退休,為在銀行界工作三十年劃上句號.左丁山雖未屆退休之年,不過呢幾年來面對艱難時勢,實在捱得辛苦,亦萌退休之念,可惜自己冇幾千萬股股票在手,惟有繼續捱落去,今日大年初三,或者要到車公廟求籤,睇吓自己幾時先至可以言休.
賓架L話:「女已出嫁,仔已大學畢業,自己照顧自己,兩人睇嚟都唔會返香港,我兩公婆恢復兩人世界,退休亦其時也.」此說亦合道理,趁年紀不算大,活力充沛之際,兩公婆大把時間去環遊世界,玩番兩三年,咪話唔疏芙,唔通要等到真正年老力衰先至退下崗位咩?
鬼佬N聽見賓架L退休,話會教佢打高爾夫球,帶佢去石澳會打波.呢個石澳高爾夫球場,屬石澳居民會,好鬼難加入,星期一至五隨鬼佬N入內,要交六百大元入場,星期六日就唔准入.鬼佬N話:「如果你係女人,我就唔帶得你去,因為會規講明,會員只能帶老婆入會所,唔可以帶女性朋友.」呢條規矩唔錯吖,可以杜絕已婚男性偷會佳人,但如果係單身男士會員,可能有唔方便之處噃.
鬼佬N唔知啫,左丁山從其他渠道就聽到單身貴族高官X久唔久就同一位女性去石澳打波,鬼佬N話:「應該唔得噃.我都見過高官X,不過我唔知佢係單身,我重以為女伴係佢老婆㖭.」原來鬼佬N咁鬼innocent,得閒要講多啲嘢畀佢聽至得.


text:
大劉劉鑾雄同屋企人去咗歐洲過新年,同行嘅重有最近話係佢身邊嘅紅人,前華置職員Yvonne.前日年初一,馮仁昭打電話同大劉拜年,馮仁昭聽佢把聲唔多開心,問佢係咪有乜嘢事,大劉呻話除咗上個禮拜五(即二月八日),佢同Yvonne喺香港機場入禁區嗰陣有記者等影佢相之外,去到英國咁遠,都發現有記者跟咗過去,佢同個女去百貨公司買嘢,都俾人跟住,覺得好冇癮,想開開心心咁過年都唔得.
知道住邊間酒店
大劉之前都講過,自己嘅行蹤成日俾人知,係有人搞事.今次去到英國,連住邊間酒店記者都一早知道,當然又係有人放料啦.大劉知道喺機場等同埋跟去英國嘅係同一本周刊嘅記者,而放料嘅亦都係同一個人,但佢強調所講嘅放料人,並唔係佢前妻寶詠琴.
翁虹偕未婚夫泰國度歲
喺大陸拍緊劇嘅翁虹,趁新年空檔返咗嚟香港,但逗留咗一兩日,年三十晚佢又同未婚夫迫田正己去泰國過年.迫田正己係專程由日本嚟香港,同翁虹會合後一齊去泰國.佢哋兩個嘅異地戀情可以維繫咁耐,除咗不停講長途電話聯絡之外,就係一有空檔就見面解相思之苦,早排迫田正己都去過上海探翁虹班.見翁虹感情生活咁好,馮仁昭都戥佢開心.
金慧英Sell風水物當行善
金慧英喺尖沙嘴開咗間精品店,最近重賣埋風水嘢,包括夫妻和順,身體健康,招財進寶同埋學業進步等.金慧英同馮仁昭講,佢本身唔係好識風水,不過最近有一個師傅幫佢擺咗個夫妻和順風水陣之後,佢同黑仔姜皓文就少咗嗌交,因為覺得有用,所以佢同個師傅合作賣埋風水嘢,每款賣三百幾蚊,重會捐部分出嚟做善事.佢重話賺錢都係其次,最緊要幫到人,所以覺得自己做嘅嘢都幾有意義喎.
陳浩民取代古巨基
瓊瑤創作嘅《還珠格格Ⅲ》籌備經年,搞到近期已經漸有眉目.馮仁昭聽聞瓊瑤近來對陳浩民十分賞識,一來係因為陳浩民嘅古裝扮相唔錯;其次係佢主演嘅《天龍八部》同《封神榜》,喺台灣播映時反應理想,加上早排佢幫北京中央台拍咗套黃金檔劇集《銀鼠》,令佢喺國內知名度大大提升.基於種種原因,所以瓊瑤就寧願搵陳浩民做《還珠Ⅲ》嘅男主角,而暫且棄用愛將古巨基.
黃澤鋒斟茶遞水冧客
黃澤鋒喺尖沙嘴投資開設嘅「麻辣小喇叭」,眨吓眼都開咗成年.佢間舖喺晚飯時間周不時爆棚,而馮仁昭都係覺得抵佢發嘅.
因為黃澤鋒好明白力不到不為財嘅道理,除咗返無綫開工之外,佢幾乎晚晚都喺舖度打躉,親自招呼熟客,斟茶遞水乜都做,佢咁博,舖頭生意梗係滔滔咁嚟啦.


text:
首嘗女人味即捱轟
馮仁昭四圍超:周筆暢MV涉抄加國得獎片 - 馮仁昭
內地超女周筆暢啱啱日前出新碟,一向鍾意以中性打扮出現嘅佢今次180度大轉變,染上一頭金髮以女人味造型示人,出咗嚟嘅效果fans都相當受落.唱片公司為咗隆重其事,仲專程請嚟台灣著名MV導演鄺盛為周筆暢執導新歌《魚罐頭》嘅MV,點知唱片公司一番好意反而變成害咗周筆暢,因為細心嘅讀者報料,指呢個MV明抄一套曾得獎嘅短片《NuitBlanche》.
甫開場周筆暢個MV女演員坐喺餐廳內個鏡頭,已經同得獎短片同出一轍.
導演鄺盛喺MV中跟人用咗大量立體效果,好似條巨魚咁就抄足人哋架車撞埋身.
馮仁昭梗係即時去驗證吓,哇!睇完可以話周筆暢個MV真係似足百分之九十九呀,閒閒哋都可以講出唔少兩者相似嘅地方,首先大家都係以黑白為色調,一開始都係由大城市再慢慢影向大廈再轉去地面,主角就企喺大廈門口,女主角同樣都係坐喺餐廳中.鄺盛執導嘅MV跟足人哋玩立體同慢鏡視覺效果,得獎片段嘅男主角係被車撞,而周筆暢就發揮異曲同工之妙,俾條巨魚撞,之後女主角穿過玻璃一幕,根本係十足十一樣,連得獎片中男女主角面對面,鄺盛都抄埋叫周筆暢同女演員面對面好似想錫錫咁,你話咁啱得咁蹺真係講都冇人信.
MV中周筆暢同女演員面對面交戲,涉抄短片中男女角想咀嘴嘅一幕. 網上圖片
其實鄺盛抄襲一早已經有前料,不過佢有佢照抄,依然唔少紅星好似周杰倫,Twins咁搵佢拍MV,聽聞佢仲有意做電影導演.而《NuitBlanche》之前得到電子藝術大獎(PrixArsElectronica),由加拿大導演ArevManoukian所拍,的確係好冷門,不過唔少網友係通天曉,任何嘢都逃唔過佢哋嘅監察.


text:
聽講利物浦季尾會大換血,但我求大俠就認為,梅菲應該可以逃過一劫.點解?之唔係因為佢係曼聯剋星囉!
計埋前晚嗰球十二碼,梅菲四季內第三次喺曼聯嘅奧脫福球場入波,兼且次次都做贏波功臣(利記三次都憑佢嘅入球贏一比○),咪話唔厲害.查實呢個波對佢本人實在好重要,事關證明咗佢係曼聯剋星之外,重分分鐘幫佢保住個飯碗.
梅菲今屆喺利記踢得麻麻,而佢喺對曼聯之前幾場波更加被貶做後備,所以亦有傳佢個名,喺利記領隊侯利亞份清洗名單上出現.
但係,家陣梅菲喺奧脫福大演「帽子戲法」,真係幫佢攞番唔少印象分,更何況佢呢個入球,對利記爭取下屆歐冠盃參賽資格,隨時有關鍵作用.或者你會覺得係梅菲時來運到,不過如果佢把握唔到,畀十個機會佢都冇用.
士砵亭輸波送一程波圖提早贏葡超
如果波圖攞到今屆歐冠盃冠軍,真係要多謝中游球隊利亞拿.事關利亞拿前晚喺主場贏咗士砵亭一比○之後,波圖亦宣布提早成為今屆葡超聯冠軍;𠵱家波圖少咗樣牽掛,咁即係話,佢哋全隊上下可以集中火力備戰下周中,作客對拉科魯尼亞嘅歐冠盃四強次回合比賽啦!
驚住荷甲冇得爭馬會封盤嫌太早
馬會喺呢個周末冇開荷蘭波,因為佢哋認為大局定已,分分鐘出現令人意想唔到嘅戰果.但其實,阿積士重未穩袋個聯賽錦標,而排第三,四位嘅飛燕諾同阿爾克馬爾,亦重有機會爭第二名以出席下屆歐冠盃外圍賽.既然荷甲聯重有競賽意義,馬會應考慮喺嚟緊周末開返荷蘭波.
曼城泥足深陷占士做晒罪人功臣
曼城前晚作客打和李斯特城後,𠵱家喺英超聯榜排尾四;好彩列斯噚日輸俾樸茨茅夫,佢哋先冇被追貼.喺呢場波佢哋門將占士雖要為俾李城追嗰球負責,但話晒佢之後救咗迪哥夫嘅十二碼,將功抵過;聽聞曼城班球員為求護級成功,不斷加操,睇嚟佢哋要操多幾課至掂.
皮利斯鬧同鄉不君子行為影衰晒
阿仙奴嘅法國國腳中場皮利斯日前鬧車路士嘅法國後衞迪西里同中場馬基列尼,話佢哋喺場上嘅不君子行為(向對手開踭同詐死令對手出場),破壞英超同法國國家隊嘅形象.話晒迪西里同馬基列尼係法國國腳同有頭有面,應以身作則,但竟然做埋啲咁嘅嘢,抵佢哋俾皮利斯鬧.


text:
馮仁昭四圍超:
志偉凈化江湖博內地解封
曾志偉同導演黃精甫前晚去咗港台接受節目《電影兩面睇》訪問,宣傳本周四上映嘅新片《江湖》,呢套戲之前送咗去內地審批,因為劇情以「江湖」做題材,意識大膽,據聞因此喺內地上唔到,但身為監製嘅志偉一直冇放棄,連日嚟不停周旋希望可獲解封.
今日會有結果
志偉為咗《江》片審批順利,佢話:「因為內地有淨化青年標準,所以之前《江》片先唔批,我哋於是喺套戲度加咗警察片段同對白,我今晚(即前晚)會攞返去,最快周一(即今日)就可以知道結果.希望可以趕及喺五.一勞動節黃金檔期上映,我預咗有四條院線,希望可以有過億票房,開創港產片嘅佳績.」
首映禮玩淋雨
《江湖》今晚喺銅鑼灣時代廣場舉行首映,由於部戲入面有好多淋雨戲,電影公司為咗想傳媒同嘉賓感受一吓淋雨嘅滋味,於是諗住喺今晚首映灑水,但馮仁昭覺得呢樣嘢唔做好過,事關記者咁多攝影器材,淋壞咗唔通電影公司賠咩!
另方面,成龍早前評論台灣總統選舉,近日俾台灣一名立委呼籲抵制佢,志偉力撐好友話:「佢都係講出外國人嘅睇法,出於關心一件事,係對一件事,應該唔會禍及香港.」
張耀揚黑幫片內地上映
劉德華同張學友演出嘅黑幫片《江湖》暫時唔可以喺內地上,但同係黑幫片,由張耀揚同柯受良(小黑)演出嘅《兄弟》內地就已經攞咗准映證,六月會喺香港做,跟住台灣都安排上,片商重決定台灣嘅版權收益捐畀小黑嘅家人.其實呢部戲原本安排再早啲上嘅,但搞咗好耐,到下個月嘅五一勞動節黃金周喺內地先可以上,真係唔明內地嘅評審準則,既然兩部都係黑幫片,點解審查標準會唔同.
林曉峰多得無綫放一馬
林曉峰(阿Lo)前排曾經批評無綫而被口頭警告,佢噚日出席記者會時好開心咁同記者講呢件事已經雨過天青,佢重好抵死咁話:「冇事就好囉,等我唞一排等風聲冇咁緊先至再出嚟.」
不過佢事後就好多謝無綫原諒佢,而且覺得對方因為知道佢喺呢個艱難時勢有兩個細路仔,所以保住佢個飯碗.
F4谷爆台灣機場
F4前晚同蔡依林,周杰倫由約旦拍完汽水廣告返台灣,大批F4歌迷喺機場等候.至於緋聞情侶蔡依林同周杰倫就前後腳出機場,有人問蔡依林早排喺新加坡宣傳時,係咪用咗成萬蚊港幣嘅長途電話費同周杰倫㷛電話粥,蔡依林只笑笑口話唔記得.
葉蒨文唱到瞓地任咀
葉蒨文前晚喺馬來西亞雲頂開演唱會,黃耀明做表演嘉賓,觀眾反應好熱烈,唱到中途,葉蒨文跳到瞓喺地,現場嘅燈光亦暗咗落嚟,呢個時候,有個女歌迷衝上台錫咗佢一啖,之後葉蒨文講笑話:「頭先係咪有人錫我,好彩係個女人,冇蝕底.」
劉德華(左)同張學友喺《江湖》入面再鬥演技.
劇照


text:
豪宅市況有支持,發展商都願意畀多啲錢去執靚個盤,提高樓盤格調同質素.好似新世界見早前西半山柏道2號喺一兩日間清袋,價錢重超理想,就立即將同區般咸道11號嘅用料越級提升.
聽新世界黃浩賢講,幢樓由地下大堂至每個單位都有好多改動,除地下大堂加咗好多ArtDeco裝飾外,泳池同停車場入口等都有.而住宅單位大門由原本一扇門,改為子母大門,地板由地磚轉用令冷縮熱脹減至最低嘅預先打磨木地板,又將露台地磚改用麻石等.
他透露,加錢最多係每層嘅電梯大堂,每層多用超過十萬蚊,務求打造星級酒店大堂設計水準,如掛水晶吊燈同壁燈,牆身鋪石料,當中配搭石牆嘅小石磚,係特別造模鑄成,有金屬成份,每塊成本要成百幾蚊咁話.發展商擺咁多心思,都係希望令到買家有新鮮感同與眾不同嘅感覺,當然最終梗係想個盤賣個滿堂紅啦.
貝沙灣打完齋唔要和尚
電訊盈科嘅薄扶林貝沙灣三期南灣,本來十六號晚乘搞活動時,做埋預留,但當晚臨時取消.日前蘭西收到代理致電訴苦,話發展商當晚畀咗個樓層同單位出嚟,叫啲客出價,價高者得,但要提供客戶姓名,出價,電話同畀支票做定金.
點知發展商轉個頭就call啲客,話十七號揀樓,直接同佢哋買重可以平啲,而代理嘅佣金梗係收唔到啦.
啲代理當日做一二期時,要上堂同考試至可以做買賣,第三期做預留前又要幫手做勢,當晚最慘重要俾雨淋,結果得個吉,靠佣金為生嘅代理,唔㷫就假嘞,所以打嚟投訴,宣洩不滿.代理打探之下,聽講話係發展商高層指示嚟喎.
長實道具變旅遊景點
近期大事宣傳嘅長沙灣宇晴軒二期,大賣歐洲主題,喺尖沙嘴港景峯商場售樓處地下,重搭咗個凱旋門裝飾,唔單止可收宣傳之效,重俾香港旅遊發展局睇中,喺五.一黃金周嗰陣,將呢個香港凱旋門列作景點㖭.
長實執行董事趙國雄重話,會配合旅發局,喺商場安排表演節目,重會提供飲食購物優惠,賣樓之餘,順便促進旅遊業,又可以帶旺個商場.
維景業主關心隔籬盤
長實同南豐嘅將軍澳調景嶺站上蓋發展,𠵱家全速動工,隔籬維景灣畔業主梗係好留意啦!喺佢哋屋苑嘅網頁已經議論紛紛,主要係估吓長實會改個乜嘢名,有啲就純粹搞笑,有啲都幾認真㗎,好似係「調景嶺中心」,「調景嶺廣場」,「翠嶺豪峰」或者係「景嶺豪庭」,睇嚟長實可以上佢哋嘅網頁,睇吓啲建議,話唔定可以引發同事嘅創意,諗到一個重好嘅名都未定.


text:
章子怡近排雖然忙緊喺美國拍攝由史提芬史匹堡(StevenSpielberg)監製嘅西片《藝伎回憶錄》,但呢幾日係當地嘅假期,所以章子怡趁放假即刻千里迢迢飛嚟香港,喺數碼港嘅五星級酒店,同男友霍啟山共度聖誕同除夕佳節.
混入人海迎新年
章子怡同霍啟山自從喺舊年四月在港舉行嘅LV派對中一舞傾情之後,兩人火速撻着,愛得極度癡纏,之後重有周刊拍到佢兩個喺中環蒲完吧,喺停車場啜爆嘅親熱鏡頭.喺新一年咁重要嘅日子,呢對小情人難耐相思之苦,上周四就一齊秘密入住位於數碼港嘅艾美酒店,盛惠六千五百蚊日租嘅豪華套房,重有周刊影到章子怡同霍啟山喺大前晚九點幾同坐平治外出嘅照片㖭.
馮仁昭聽聞章子怡同霍啟山大前晚去咗中環「趁墟」,混入人叢中迎新年,大班記者即刻去到章子怡下榻嘅酒店等,但到噚晚都未見佢出現,唔知係章子怡聞風先遁,抑或係霍啟山喺最凍嘅元旦日,因為拖章子怡拖到暖笠笠而唔捨得放手呢?
左慧琪搵欖球迷捐錢
左慧琪噚日以籌款大使身份,去香港足球會舉行嘅青少年欖球賽度,幫海嘯災民向球迷籌款,佢話佢嘅潛水教練身處布吉,不過發生海嘯慘劇後佢已經同教練聯絡咗,知道佢平安無事,但左慧琪見到慘劇覺得好傷痛,佢希望呢啲災難可以快啲過去.
孔慶翔義賣影碟賑災
孔慶翔前晚喺大埔出席倒數活動,現場除咗義賣佢嘅電影《我阿媽發仔瘟》嘅MV之外,大家重齊齊為海嘯災民默哀一分鐘㖭.當孔慶翔唱自己嗰隻首本名曲《SheBangs》時,全場fans即刻起哄,而孔慶翔話早幾個月出第二張唱片,都賣咗成十萬張.
at17寫心意卡祝福災民
官恩娜,at17以及劉浩龍等人前晚到黃金海岸出席「幸福水晶跨年倒數大派對」,幾位歌手同現場觀眾倒數迎接新一年之後,佢哋重以幸運水晶為所有人祝願.
另外,at17同官恩娜亦都率領觀眾寫心意卡,然後轉交畀世界宣明會,希望藉此為受海嘯影響嘅災民送上祝福.
蒙嘉慧寒冬開工歎熱飲
蒙嘉慧同陳豪噚日到將軍澳電視廣播城拍攝劇集《胭脂水粉》,咁啱噚日係香港四十三年嚟最凍嘅元旦日,幸好佢同陳豪嘅戲服都係溫暖冬衣,所以兩個唔使捱凍.蒙嘉慧喺開工前亦十分細心,自掏腰包請工作人員飲下午茶.


text:
煲呔針狂拮 田少唔care - 李八方
財務委員會選主席親政府陣營早排爆單「無間道」出嚟,一時話「二五仔」係泛聯盟,一時又話係自由黨,又話中聯辦插手捉「二五仔」.
原本呢啲嘢,政圈當茶餘飯後笑話,笑完就算,點知大班同泛聯盟老友石禮謙出頭,一於同田少打筆戰,互數對方.有立法會議員同八方講,成單嘢梗係冇咁簡單啦,佢估背後咪又係煲呔,肥龍,商界同自由黨啲恩恩怨怨,加埋選委會選舉期近,先會將呢啲嘢小事化大!
呢個民主派議員話,係人都知大班另一個外號叫「煲呔針」,佢同煲呔關係心照不宣;煲呔,肥龍同田少面和心不和,更加係公開秘密.佢話肥龍最憎自由黨識問政府要政治着數,但要佢哋「歸隊」撐政府,就成日跳草裙舞.就好似前日反對銷售稅辯論後,唐英年失蹤咗40分鐘先見記者,開頭呢個議員以為唐公子太㷫所以唔見人住,後來聽聞話肥龍拉埋唐公子一邊,好似數某啲人唔聽話,肥龍數邊個黨大家心照不宣.
田少一早話明,今次選舉委員會要攞110個位.民主派議員話,若然真係畀田少攞到100個以上選委,煲呔要連任,就要睇田少面色做人,而且到時自由黨開嘅政治着數清單一定唔嘢少,所以若果借呢單嘢,插自由黨係「二五仔」,等自由黨攞唔到咁多選委會「餅仔」,煲呔就可以唔使睇自由黨面色啦!
同一道理,田少一定要同「二五仔」呢個名劃清界線.若然阿爺當佢食碗面,反碗底,必定冇運行,所以無論如何,都要將隻鑊卸落泛聯盟身上!
至於真相呢?除非做嗰個肯認,其他人都係估估吓!不過八方聽聞石禮謙對田少篇文好嬲,因為佢最㷫係乜嘢事都好,冇理由搞埋佢屋企人,因為田少爆佢大佬同大班搞生意!
噚日田少,大班回應呢單嘢,大班話自由黨吞併泛聯盟不成懷恨在心,佢都係聽番嚟,都係從表面分析自由黨有着數,估係自由黨轉軚,只係田少自己對號入座,佢都冇辦法,佢只係仗義執言喎!佢又話同田少唔係好朋友,但都加番句大家都係紳士.田少就堅持冇講話要吞泛聯盟,佢亦只係講石禮謙,唔係擺中聯辦上枱,因為中聯辦真係搵過佢哋,佢哋真係冇轉軚.而大班話同佢唔係朋友,田少話:"Idon'tcare!"(我唔介意!)


text:
麥明詩講性經 教育年輕人
麥明詩與高海寧(高Ling)昨午冒着8號風球開工,現身坑口的超市活動,麥明詩就以露膊裝與高Ling跟熊本熊跳健美操.問到麥明詩在無綫主持的《後生仔傾吓偈》節目,有網民指另一主持馮盈盈說話意淫,除取笑嘉賓是處男,又講有味笑話,有損香港小姐形象,麥明詩表示:「我覺得話人意淫嘅人都要反省,佢咁諗都係意淫,佢冇資格話人.」問到她會否與馮盈盈傾談,她表示:「呢個節目都係探討年輕人關心嘅社會問題,大部份都比較敏感,比較關乎男歡女愛,所以盡量貼近社會.」
問到會否影響港姐形象,麥明詩就認為港姐形象正改變中,高Ling亦呼籲不要想歪,麥明詩再補充:「喺節目入面,我都參與好多比較敏感嘅議題,例如有個環節我哋講性教育,正確或者錯誤嘅性觀念,好有教育意義,其實中國人嘅社會比較忌諱,保守啲,反而我哋傾多啲,畀年輕人有正確嘅性觀念,就算講性觀念都用好學術性角度去傾,希望大家聽嘅時候唔好諗多咗.」
提到舊愛林作視張鈞甯為女神,麥明詩就笑言冇留意:「佢有好多女神,上年就話係馮盈盈,佢係比較關注港姐,但我印象中張鈞甯係讀法律.」問到知否林作財困表示連續兩個月碌爆卡,問到會否助他解財困,她笑說:「有得碌爆卡已經唔係財困,我都財困呀,男同女都應該財政獨立,我為咗將來冇財困,要努力搵錢,8號風球都要嚟做活動.」
採訪:黃曉妍
攝影:仇志德


text:
夏日氹氹轉:
連續兩場一早被調離場
C朗嬲到爆粗
基斯坦奴朗拿度祖雲達斯意甲AC米蘭沙利
意甲啱啱喺周日就上演咗祖雲達斯對AC米蘭嘅傳統大戰,結果祖記最終以1:0贏咗今季勁頹嘅AC米蘭.「班馬兵團」嘅前鋒基斯坦奴朗拿度(C朗)今場又做主角,繼上周歐聯之後連續第二場中途被調離場,今次仲要喺下半場開始冇耐就被退下火線,一路走一路疑似爆粗,認真難服侍.
雖然話係傳統大戰,不過AC米蘭嘅實力同祖記都差咗一班,今季成績又差.原本都以為祖記可以大勝一場,但係班馬兵團今場就踢得仲差,上半場仲畀對手製造咗幾次入波機會,好彩祖記有施捷斯尼力保不失,半場雙方互無紀錄.
C朗今場嘅表現就認真一般,今場只係踢到55分鐘就俾教練沙利換出.今次係C朗自上季加盟祖雲達斯以嚟最早被換出嘅一次,而且仲係繼上周三對莫斯科火車頭嘅歐聯分組賽後,連續第二場喺賽事未分勝負之下被換走,嗰場波仲出現艾朗藍斯喺門前加多腳搶咗佢嘅入球,疑似黑面.到今次又要提早冇得踢,鏡頭就捕捉到C朗步離場走入球員通道嗰陣面都黑晒,仲口噏噏好似爆粗咁,有體育記者仲分析過C朗嘅唇語,話佢當時用葡萄牙語講咗句「Fxxk」,至於佢係對邊個講就不得而知喇.
意大利《米蘭體育報》就話C朗嬲到場波都仲未完場,佢就率先自己離開咗球場㖭.其實C朗上季喺意甲同歐聯全季加埋都只係被換出過兩次,而呢兩次都係當時大比數領先緊對手;今季未踢到一半都已經平咗上季嘅數字,佢咁嬲都唔係冇原因嘅.不過C朗嬲到爆炸都冇用啦,事實證明沙利今場換出佢係正確決定,入替佢嘅保羅戴巴拿就喺77分鐘接應希古恩嘅傳送,射入全場唯一入球奠勝,壓過國際米蘭重登榜首.
沙利賽後就繼續幫C朗講好說話,仲解釋咗今次換出佢嘅原因:「我哋要感謝C朗,佢做足一切可行嘅事,並且作出好大嘅犧牲,只係我見佢今場未能夠踢出佢嘅水準,所以我決定換走佢.我理解佢被換出時嘅心情,呢啲係每個球員都有嘅自然反應,尤其是當佢哋盡咗力都被換走嗰陣.」沙利仲話C朗近一個月膝部韌帶都有輕傷,所以對佢表現有影響.


text:
不過,阿Jack三年合約今年七月屆滿,早前電訊界以至鐵路界都盛傳佢會拜拜,仲話特區改朝換代之後,人事激變,田家二公子由明日之星忽然跌落谷底.唉,鬼叫佢阿哥話人隻手遮天咩,而佢自己同九鐵又一鑊泡,所以不時有人話,兩鐵合併之後個主席位一定唔會畀田二少做,咁搵邊個?咪Jack蘇囉.
八方上個月尾在將軍澳電視城見過阿Jack.佢當日出席八號仔同TVB合作將新電視八個台放在now播嘅儀式.當時佢在電視城八面威風,似足傳媒中人,其實佢仲係電影委會主席,非常啱阿澤楷嘅新路線,因此佢留低一啲都唔奇.而且,網通現在係八號仔第二大股東,聽講阿Jack啲普通話講得好好,北方班老細對佢印象都唔錯.你話貿貿然換舵手,如果網通唔高興,都幾煩.
仲有,八方觀察到早幾個月,Jack蘇嘅曝光率非常之高,呢個情況通常都係一個訊息──嗱,想搵人呀,搵我啦.但最近佢又回復低調,你話箇中有乜玄機?以七月約滿計,扣咗假期可能五月就走得,佢走唔走呢個謎,好快就揭盅.今個月二十九號八號仔派成績表,到時大家一定會見到阿蘇生,記得問吓佢.
爆料熱線:29290000,27860099
報料傳真:26239278
報料電郵:[email protected]


text:
投資特攻隊:撐西維爾去瑞士捉草蜢 - 華度
投資特攻隊今次推介兩支出戰歐協盃分組賽嘅西班牙球隊,熱選有西維爾呢支近期頻頻入波勁旅,作客瑞士捉「草蜢」;冷選愛斯賓奴作客打敗最近兩場耗力甚巨嘅阿積士.華度
草蜢暫排瑞士超聯榜前列位置,國內聯賽表現唔錯,但一出到去歐洲就無貨賣.晉級歐協盃分組賽過程,對手只係瑞典低組別球隊阿維達貝治,以及匈牙利嘅維廸奧頓呢啲名不見經傳分子;但一去到分組賽,拍埋去阿爾克馬爾及利巴域等有啲級數嘅對手,即刻現形,兩場分組賽就分別主場以2:5大敗於阿爾克馬爾腳下,上輪又作客以1:4被利巴域大炒.
雖然草蜢只係踢咗兩場分組賽,但目前9個失球數,已經係40支歐協盃分組賽球隊中最高嘅;咪忘記仲有好多隊已經踢咗3場,都唔夠呢隊草蜢咁誇張!由此亦可見,草蜢打呢個歐協盃分組賽嘅防守力幾咁不濟.
今仗佢哋雖有主場之利,但對手係攻擊力可能比阿爾克馬爾更強勁嘅衞冕球隊西維爾.西維爾一眾前鋒,今季全部交到貨,巴西射手路爾斯法比安奴及傷癒復出的捷雲頓,於上輪就各入1球,主場以2:0擊敗葡超聯球隊布拉加.剛喺周日進行嘅聯賽,路爾斯法比安奴又建兩功,協助球隊作客大勝畢爾包3:1.
咪忘記佢哋仲有個目前喺聯賽射手榜前列位置嘅馬里籍前鋒簡路廸,以及歐協盃入球率不俗嘅小將基柏;甚至連中場艾廸安奴及丹尼爾等,亦係擅長進攻好手,今次去到瑞士鬥草蜢,又係各人增添入球進賬好時機,單係以入波能力呢一瓣,西維爾已有足夠條件開W.
至於今次冷選揀嚟另一西班牙球隊愛斯賓奴,該隊今輪喺歐協盃作客阿積士.阿積士近況稍轉低沉,已連續4場不勝.上周中進行嘅上一輪歐協盃秩序,喺守將艾曼紐臣於早段被逐之下,作客打和布拉格斯巴達0:0;周日聯賽又有中場史奈達於早段被逐,結果更作客以0:3慘敗於鹿特丹斯巴達腳下.連續兩場比賽大部份時間10個打人哋11個,一班球員都咪話唔攰;周四佢哋繼續喺歐協盃分組賽登場,主場鬥狀態唔錯嘅愛斯賓奴,博主隊輸多場都得.
草蜢目前9個失球數,已經係40支歐協盃分組賽球隊中最多嘅;咪忘記仲有好多隊已經踢咗3場,都唔夠呢隊草蜢咁誇張!


text:
曾經同東東(陳曉東)傳過緋聞嘅台灣女星葉安婷,第一次做台灣八點檔重頭劇《美麗俏佳人》,擔正做第一女主角,但係台灣好多網友留言批評佢生得唔靚,個鼻似足「蒜頭」,又話佢演技差.葉安婷知道之後好沮喪,佢話好唔容易先至喺同東東嘅緋聞度行返出嚟,𠵱家俾人咁講,搞到佢喺拍劇現場成日都喊,重想撼頭埋墻.
想學蔡依林抽脂
葉安婷話本來佢個角色係陽光美少女,但係導演見佢成日喊苦喊忽,本來係喜劇,卒之就改咗悲劇結局嚟配合佢.葉安婷呢套劇𠵱家啱啱拍完,佢話兩年之內都唔打算再拍劇,因為經歷太恐怖,佢覺得自己就嚟有憂鬱症.
葉安婷又話對自己嘅樣同演技都冇晒自信心,佢想去抽面部脂肪,因為聽聞蔡依林抽過面部脂肪,塊面尖咗好多,所以佢都想去抽.佢重話以前同東東傳緋聞,係因為自己性格太直,所以令到東東反感,佢話以後講嘢會小心謹慎啲.
珈潁食糙米護膚
珈潁噚日到新城接受《美麗週末》訪問,雖然呢幾日落雨,天氣凉浸浸,但珈潁就已經急不及待着上吊帶小背心見人,馮仁昭見佢啲皮膚滑溜溜,問佢有乜護膚心得,佢就話:「我會用豆類天然產品做全身磨沙,而且我𠵱家食長齋,又食糙米,啲皮膚就自然好咗好多.」珈潁又話近日因為接拍咗一個洗頭水廣告,所以要勤於護理頭髮.
盧巧音個唱邊唱邊除
盧巧音(Candy)噚日去新城做訪問,佢呢排都係忙緊個唱綵排,佢話喺個演唱會入面,可能會愈着愈少,但係𠵱家都係構思當中,因為一路唱一路除衫都幾麻煩.而講到佢早幾日喺電視播嘅音樂特輯,收視唔係咁好,只得十四點(約有八十九萬觀眾),比起前周收視跌咗成十一點,Candy話:「唔緊要啦,最緊要朋友話拍得幾好咪得囉.」
陳慧珊逆市收Bonus
陳慧珊(Flora)噚日為SlimPro纖體產品喺柴灣一間影樓拍攝新一輯平面照,Flora今次嘅酬勞達百萬,佢話:「我今年真係好好彩,時勢咁差,已經拍咗兩個廣告,重已經爆咗TVB全年嘅騷,再接劇嘅騷錢就係bonus.」問Flora收入如此豐厚,會唔會買樓或投資?佢話:「我個人好悶,又怕睇文件,加上我啲喺銀行做嘅朋友話𠵱家嘅時勢係cashisking,所以我都係擺晒啲錢喺銀行.」
羅秀茵嫲嫲今出殯
賭王新抱羅秀茵嘅阿嫲,亦即係維他奶集團主席羅友禮嘅媽媽羅鍾芹英女士,早前去世,享年九十八歲,噚日喺香港殯儀館設靈,今日出殯,成個喪禮以佛教儀式舉行,由於羅老太成九十幾歲,所以係屬於笑喪,靈堂上都點着紅燈籠!


text:
唔知皇馬教頭迪保斯基係咪聽到我求大俠早幾日所講,畀佢哋個前鋒摩連迪斯多啲機會,周二晚歐冠盃對祖雲達斯就用咗呢位西班牙國腳踢正選;可惜「摩記」並無好好把握呢個機會,累我求大俠跌眼鏡.
坦白講,摩連迪斯喺場波嘅表現只係中下,雖然朗拿度入嘅第一球,就係佢製造空位,但之後朗拿度投桃報李,畀返個離門六碼嘅「餐士」佢,但就無好好把握.到下半場換入新仔樸迪路,更加見到摩連迪斯同其他球員唔協調,有段時間直情隱咗形咁.
相信皇馬喺呢個禮拜聯賽作客維爾瓦時,魯爾及朗拿度都有傷,「摩記」應該會繼續踢正選,但再係踢得咁差,個位隨時畀樸迪路搶埋,到時唔好怨又要做後備殺手嘞!
杜林大方唔拗問題球
繼續講皇馬對祖記場波,下半場卡洛斯個入球,惹嚟唔少人爭論;當時係有皇馬球員處於越位位置,旁證亦第一時間舉旗示意,但由於個波冇掂到任何人,包括越位嘅皇馬球員就入咗網,即係合法入球.重要拗?學下祖記後衞杜林大方啲,就連佢都話個入球冇問題!
舒寧咸民望高冇得留低
熱刺來季踢唔到歐洲賽,決定唔再同季後約滿嘅老臣子舒寧咸續約,甚至教練等職位都唔預佢㖭.就咁睇好似不近人情,不過佢踢得最好嗰幾年都係效力曼聯,始終幫唔到熱刺攞好成績,加上喺球會有一定民望及地位,留佢喺度好可能威脅領隊荷杜嘅統軍威信.
簡路迪矢言忘我護級
呢個禮拜英超煞科,亦係韋斯咸為護級絕地反擊之日.佢哋除咗望作客伯明翰成功搶分,重要保頓主場對米杜士堡失分.韋斯咸前鋒簡路迪話,無論其他比賽嘅戰情係點,佢哋都唔想知,只會搏盡求勝.但有時唔係你唔想知就得,場邊球迷反應點都反映到啩.
英甲坐地起價蹺起亞視
亞視早輪直播咗場英甲森林對狼隊,之後有消息話佢哋可能直播埋升班附加賽,但之後又冇晒下文;我求大俠收到風,亞視本來諗住直播部份英甲附加賽,點知英甲到附加賽前突然獅子開大口,大幅調高直播價錢,搞到亞視諗咗一輪都未落槌,重可能唔播.講真英甲水平唔係咁高,到附加賽竟然坐地起價,真係唔要得!
教人打傑特老婆惹禍
網隊主將傑特喺兩年前曾因打老婆,俾警方落案控告.最近《波士頓環球報》專欄作家華恩,就喺電視上,話傑特老婆祖美娜好扮嘢,應該畀人星幾巴,結果佢被罰咗一個月人工,又禁止佢亮相任何電視同電台節目,教人打老婆,衰梗.


text:
新地用二千萬刺激商場人流大計,令旗下商場遊人回升,五一勞動節人流比舊年同期平均有兩位數字升幅,好似沙田新城市廣場三期,主要租戶有西田百貨同玩具反斗城等,人流比舊年多六成,尖沙嘴力寶太陽廣場就多四成,其他增加近兩成嘅商場,包括新城市廣場一期,旺角新世紀廣場同上水廣場.
今個禮拜六日,新地喺旗下三個商場,包括大埔超級城,元朗廣場同置富南區廣場,會搞親親荷蘭「舞」子show活動,內容有「荷蘭街頭藝墟」同「荷蘭民族土風舞」表演.
「荷蘭街頭藝墟」安排小朋友親手摺荷蘭帽同花,等佢哋送畀媽咪表達心意,呢個活動元朗廣場率先喺禮拜六舉行,其他兩個場就係禮拜日.至於想睇「荷蘭民族土風舞」,就要禮拜六去元朗廣場,或者禮拜日去大埔超級城先有得睇.
另外,恒基今日喺將軍澳新都城中心商場舉行Shine簽名演唱會,禮拜日就有鄭中基簽名演唱會同「燃點親情顯愛心」活動.而喺旗下商場貼有特定標誌嘅商舖消費,重有折扣優惠.
祥益行媽咪政策
祥益地產喺屯門區已經有十五年,稱得上係地膽,佢哋好注重同街坊嘅交情,所以趁母親節向區內媽咪表示感謝.
公司總裁汪敦敬話會派康乃馨畀區內嘅媽咪,原本諗住派五千支,最後決定加碼至六千支,每支要五蚊.
佢又話,希望喺呢個咁困難嘅時勢下,可以為每個家庭送上絲絲暖意,以表達共度危難嘅心意.祥益地產咁積極去維持同街坊嘅關係,能夠成為屯門區地膽代理行唔係浪得虛名.
獲贈榴槤山竹周國賢眉開眼笑
大型發展商一向少做獨家代理,但今時唔同往日,佢哋陸續將樓盤委託代理獨家發售.好似新地咁,舊年首次將九龍城獅子石道一號交畀中原地產全權銷售後,紅磡嘅雅景軒,舊年底亦畀中原做獨家,結果賣清光.為慶祝理想銷情,噚日中原邀請新地賣樓部話事人周國賢,去分享呢個美滿成果.
中原饒富心思,準備成枱水果去慶祝,當中梗係唔少得「果王」榴槤同「果后」山竹.中原一姐劉瑛琳同新地周生揸住啲水果,十分開心.最後一姐重送咗一座水晶馬畀周生,祝新地樓盤繼續一馬當先.
愉景灣「避炎」勝地
至今都未有非典型肺炎個案嘅大嶼山愉景灣,發展商香港興業話,啱啱有個住喺鰂魚涌嘅客,用近二百三十萬,買咗海澄湖畔二段三十六座最後一個兩房有對流窗嘅單位,面積七百九十二呎,呎價約二千九百蚊.
原來海澄湖畔二段有對流窗嘅單位只剩八個,高座三房有三個,低座兩房有三個,一房單位就得兩個.
香港興業話,今日佛誕假期,愉景灣船隊同車隊已經預備好,等啲市民去睇完大佛,順便過嚟睇樓.


text:
梅艷芳前日公開證實患了子宮頸癌,她表示會堅強面對,要打勝這場仗.阿梅患病期間,經常戴多串水晶手鏈出席公開場合,阿梅在家休息時,又被發現有人在其寓所天台化寶祈福,而陳小春前晚在無綫將軍澳電視廣播城為《勁歌金曲》錄影時,則表示有病看醫生,才是最有效.
「一定要信醫生」
小春相當關心阿梅的病況,而他的母親早前被傳患上肝癌,小春說:「世界之中好多高人,有啲人中西醫合璧治療會對個病有幫助,其實香港好多人有都巿病,所以要開心啲.正如我媽咪以前都有病,有病一定要信醫生,唔通信棵樹就會好番咩?好似陳伯嗰啲係冇科學根據.」
那小春是否不信風水命理?他說:「我會信,但有病要睇醫生,我覺得治病嘅方法係要活得開心啲.我媽咪之前患病,佢令我得到啟發,就係要開心,唔好諗咁多嘢.」
稱「摸就好得番」
不過呂良偉前晚與太太楊小娟在銅鑼灣出席Loewe派對時,卻跟小春唱反調,他欲介紹一個北京女神醫給阿梅,呂良偉說:「呢個女神醫係我老婆嘅親戚,佢醫好過好多奇難雜症,包括癌症.試過有個朋友流鼻血不止,俾神醫摸一次個鼻就收血,第二次摸就好番啦,我遲啲會打電話畀阿梅,睇佢有冇意思上北京醫病.
「呢個神醫係唔收錢嘅,要睇你同佢有冇緣份,去得睇佢就要信佢,因為咁樣電波先至相同,要醫幾耐都唔知,因為要視乎病者嘅感應,不過話到尾都要睇阿梅信唔信先啦.」
採訪:卓寶花,林妙萍
攝影:陳偉權,甄朝健


text:
李連杰近年醉心佛學,佢噚日喺台灣同記者講話五年前開始學佛,佢每拍完一套戲,就習慣要閉關兩個禮拜,無論套戲嘅票房好同壞都唔會影響佢嘅心情,亦因為要研究佛法,佢推咗今年下半年兩套荷李活電影,賺少一千八百萬美金(約一億四千萬港元).
往印度求法
上個月李連杰去咗青海七日,喺當地學咗「往生法」,即體會死亡嘅一刻,但有人話學「往生法」係會減壽,問李連杰係咪真係唔介意減壽,佢話唔緊要,密宗有一種增壽法,佢可以再修喎!
李連杰又話自己細個時屋企好窮,所以賺嘅錢會全部交畀阿媽,𠵱家搵嘅錢就交晒畀老婆,所以佢呢一世都唔使為錢銀煩惱.李連杰噚日就結束成個台灣求法之旅,去下一個佛法聖地印度.
莫文蔚處女泡湯 爽!
莫文蔚(Karen)咁大個女原來從未浸過溫泉,呢件事俾佢嘅台灣好姊妹陶晶瑩(陶子)知道咗,咁梗係要帶佢去試吓,順便影埋做節目啦.Karen獻出咗佢嘅處女「泡湯」,一落水嗰吓感覺好神奇,覺得全身嘅毛孔突然打開晒,佢同陶子一路浸,一路飲清酒,不停話「好爽」,Karen重笑住話咁嘅工作最好安排佢做多幾次喎!
千嬅否認搶伊健戲份
楊千嬅噚日喺深圳宣傳電影《安娜與武林》,有傳聞話鄭伊健因為之前拍電影《炮製女朋友》同《又又雄》都唔收得,所以導演葉偉民將戲份加晒畀千嬅,佢話:「冇咁嘅事,因為呢套戲都冇劇本,次次要到現場先知拍乜.」伊健就力撐自己噚日本來冇戲份,但反而加咗,所以傳聞嘅嘢都唔知信邊個先真.
鄭文雅及時行樂賣大包
代理手袋品牌LeSportsac嘅康虞茱迪前日同弟婦鄭文雅去咗銅鑼灣,推介一系列LeSportsac新款限量手提袋.鄭文雅以低胸裙亮相,問佢怕唔怕走光?佢話:「唔怕,着咗泳衣打底.以前為咗有party去先買靚衫,𠵱家唔會啦,鍾意買就買.重有,𠵱家同朋友傾嘅話題,係邊個朋友有病,要睇乜嘢醫生,所以要及時行樂同扮靚.」
Kenny退燒出院
Boy'Z成員關智斌(Kenny)前日發燒入院,噚晚已經退咗燒,本來醫生建議佢最好休息多一晚.不過,Kenny話今日一早有嘢做,佢唔想影響工作,所以噚晚七點半左右就由助手陪佢出院.
而Kenny爸爸本來返咗內地旅行,都即刻趕返香港照顧個仔.


text:
港股真係好似愈升愈有,不過來到呢啲位,再叫啲客仔入市追貨真係好難,上個禮拜五好多之前急升嘅股仔都收斂晒,可見唔少散戶都唔係咁睇好呢排升到過咗火嘅股仔.
不過有朋友話,雖然個市未必會再去,但喺熱錢充斥下,啲股仔重有排癲,下一個焦點將放喺同李超人相關嘅股份身上,皆因佢哋嗰系一向都係散戶同土砲芬佬嘅至愛.有專炒超人系股份嘅朋友叫留意吓隻長江生命科技(8222),皆因個市開始又炒番啲生物科技嘅股仔,加上之前佢哋同母公司簽訂供貨協議後,話好快會有新搞作,好似係同本地某名牌大學合作開始有成果.上星期隻股突破1.9元後成交勁升,十足十突破格局,若然炒上嚟,分分鐘去番2.2元水平.
中聯批完可能再批
行家又話,啱啱用1.1元批一億五舊股嘅中聯系統(757),如果今個星期復牌,而又肯跌番落去批股價附近嘅話,就一定要留意吓.今次批股批得咁急,其實都喺市場預期之內,皆因3位大股東股權加埋已經令到市場流通量少過交易所嘅流通要求,而和黃(013)同星展今次入股做大股東,其實都幾無奈,據聞中聯之前向兩位新大股東發行咗一筆可換股債券,由於無辦法如期還款,兩位新股東惟有悉數換晒做正股,重無端端做埋大股東㖭.不過由於和黃霍大班喺換股後被選入董事局重做埋主席,市場就將和黃入股嘅消息當做正面消息咁嚟炒,個行家估計,佢哋可能重要批股,個價繼續被推高都唔定.
伏勝


text:
歐洲國家盃外圍賽噚晚踢完,當中有十五場賽事亦係馬會足智彩接受投注場次,而且將英格蘭同意大利等四場列為重點球賽.不過,我求大俠睇番賠率一直都無大變動,可能因為太熱所致.
其實,英格蘭對住馬其頓,荷蘭對奧地利,甚至意大利對威爾斯,都屬於強弱分明賽事,強隊贏波賠率熱到燙手,亦屬合理,但係太熱又叫投注人士點買得落手?投注弱隊一邊?又始終連和波機會都不大,博冷W更加唔使諗.
所以我求大俠到噚日五,六點,見到呢幾隊W賠率,同上星期四剛接受投注時一樣.就係因為呢類賽事,先至出現亞洲盤讓球玩法,話晒有輸波贏盤呢種情況,增加吸引性.馬會,你識做啦!
蘇甘保女友撐佢唔係基
阿仙奴嘅英格蘭後衞蘇甘保由於十分姿整,而且練到周身肌肉,有傳佢係同性戀者.之但係,呢啲傳聞原來係假,事關蘇甘保女友塔茲明出嚟澄清,話蘇甘保係百分百嘅男子漢.其實,好多球員都好大隻同好姿整,例如係皇馬嘅葡萄牙中場費高,唔通佢哋統統鍾意男人咩!
基瑾口頭支持「老麥」
曼城領隊基瑾早排講過,佢哋中場太過多人,故新加盟嘅「老麥」麥馬拿文唔一定做硬正選,但轉過頭,佢又話「老麥」有資格返英格蘭國家隊.我求大俠認為講多無謂,行動最實際,如果基瑾佢有心支持「老麥」返國家隊,就畀「老麥」多啲落場機會,咪一味得個講字.
魯斯度救星變凶星
因為唔識講西班牙文而俾人棄用嘅巴塞土耳其門將魯斯度,終於忍唔住口話教練列卡特,重話足球就係全球性語言,球員可用足球嚟溝通.佢咁唔高興立即引起母會費倫巴治注意,有意明年一月攞番佢;如果成事,佢由去巴塞做救星,最後因為咁而離隊,一定成為球壇笑話.
米高佐敦冇得揸弗唔做
米高佐敦噚日拒絕咗夏洛特山貓嘅老闆兼好友羅拔莊遜嘅邀請,因為波神講明一定要自己做大老細,全部嘢都要話晒事,其他角色一概免問!睇嚟波神吸取咗上次做巫師小股東,但最後俾大老細突然炒魷嘅教訓,所以今次打死都要做一哥,費事又俾人「打完齋唔要和尚」喇!


text:
到處留情──藝人最想到那裏旅行
蘋果
3426
報 2007/07/14 00:00
「如果有個短短嘅假期,我最想去新加坡同馬來西亞,因為呢兩個地方都好近,去起上嚟都好方便,其實呢兩個地方我都去過,但係我都好想再去,最主要係去食嘢,馬來西亞可以主力食嘢,新加坡就可以曬太陽同食好嘢,只要有五日就夠去.我自己都係想去relax吓,如果係去shopping就唔得了,會控制唔到自己.」
「嚟緊最想去旅行嘅地方係英國,對上一次去英國係六年前,我本身好鍾意睇博物館,每次去都冇可能睇得晒,仲有最好可以約埋班波友一齊睇埋溫布頓網球賽,陳豪同鄭嘉穎都係我嘅波友嚟㗎.至於英國嘅時裝都係我嘅至愛,當地嘅時裝畀人感覺好骨子同紳士.」
「我最想去日本北海道,除咗因為我係日本旅遊大使外,我都好想去睇吓傳說中開到好靚嘅薰衣草田,同埋浸溫泉,嘆日本菜.東京就去得多,雖然都好玩,不過大都市同鄉村地方,感受會好唔同,如果有八日以上嘅假期,我想享受一次又寧靜又有鄉土風情嘅旅程.」
「我一向都好鍾意陽光與海灘,所以我都好想去宿霧,原本今個月都有朋友約我一齊去,但我要拍劇,所以去唔到,最想係可以喺嗰度一個禮拜考埋潛水牌,之前都有玩過潛水,但係一直冇時間考牌,𠵱家我諗最快都要9月先可以成行喇.」
採訪:駱華齡,魯萍,卓美娟


text:
求驗客手記:卡雲尼叉頸 拜利出膝撞
紅魔茅招呃粒「糖」
曼聯卡雲尼愛華頓英聯盃
聖誕食番粒糖是常識吧?所以近期氣勢順番好多嘅曼聯,就嗒咗「拖肥糖」嚟迎接聖誕,周三英聯盃靠卡雲尼同安東尼馬迪爾尾段各入一粒,2球力挫愛華頓入4強,抽籤後會同同市宿敵曼城激鬥爭決賽席位.不過,紅魔呢場波贏得都有爭議,事關入波嘅卡雲尼喺比賽期間曾經叉頸對付拖肥中堅耶利文拿,但球證冇發現,加上呢項賽事冇VAR幫手執法,就咁逃過法眼冇被逐,而且幾分鐘後又有艾歷拜利膝撞李察利臣,又係冇罰,賽後網民又寸「4424」紅魔又嚟料!
曼聯上輪英超先大勝列斯聯6:2,呢場波對住近況都好,累積三連勝嘅愛華頓,踢得都幾辛苦,但最後運氣都係落喺紅魔身上;88分鐘,馬迪爾助攻卡雲尼打破悶局,到補時六分鐘,呢位近仗開始翻生嘅法國前鋒單刀破網,1傳1射助紅魔贏2球,成功躋身呢項盃賽四強.
不過,入魔後取得個人第四球嘅卡雲尼,喺比賽52分鐘左右同對方中堅耶利文拿喺中圈發生口角,其後卡雲尼伸手叉向文拿條頸令佢倒地.不過,球證馬特利就睇唔到呢幕,同時因為英聯盃冇用VAR協助執法,所以冇得追究,事後唔少愛華頓球迷都對卡雲尼冇被逐好不滿,名宿連尼加都話如果有VAR,卡雲尼肯定會俾人秋後算賬;事發後只係幾分鐘左右,紅魔中堅拜利又因為爭頂,膝部撞咗落李察利臣個頭度,仲同般奴費南迪斯一齊請呢位巴西前鋒「食三文治」,搞到後者因傷被換走,但球證一樣冇吹.
關於卡雲尼,佢嚟到英倫後都似乎惹出唔少事端,好似之前就喺社交網慶祝入波捲入歧視風波,最近就被英足總追究起訴停三場,家陣仲等緊曼聯上訴.不過,曼聯領隊蘇斯克查賽後就嘗試淡化今場爭議:「我覺得冇咩大不了,只係兩個南美人場上有爭拗,經常都有呢啲身體碰撞同對抗㗎啦.」唔知蘇B咁講大家又接唔接受?
點都好,家陣曼聯就聯同同日以3:1贏史篤城嘅熱刺,一齊入四強,賽後已經完成埋四強抽籤,結果曼聯又再抽中同哥迪奧拿領軍嘅曼城交手,同上季一樣都喺呢個階段上演曼市打吡,但上次係兩回合,今屆就因為武肺變咗一場過,而紅魔仲要坐擁主場之利.蘇B就話上季3項盃賽都喺4強止步太丟架,今次一定吸取教訓唔會再失威.


text:
Goal富師:川崎超班炒硬丙組仔
足球Goal富帥天皇盃川崎前鋒秋田藍閃電德島漩渦大阪飛腳
日職上個禮拜煞科戰,大家睇住拎咗冠軍嘅川崎前鋒,最後一場反勝柏雷素爾3:2,咁畀心機踢呢場,就梗係有後着,事關日職完畢就輪到天皇盃,前鋒以日職冠軍身份,就直入四強,對住秋田藍閃電,呢場簡直係大人同細路仔踢波一樣,前鋒讓車馬炮都一定贏波.
因為疫情,今屆天皇盃就改制,日職冠,亞軍就直入四強,對住乙,丙組晉級球隊.前鋒今季幾威就唔使點講,淨係34場波入88球已嚇死你,今場波仲喺等等力陸上競技場主場出擊,就算用咩兵,「入球大細」同埋「讓球」盤,都一定開得好辣.不過咁,如果臨場睇陣容,前鋒如有一半以上主力作賽,就算讓到三球/三球半都唔係問題,始終日職級數同秋田藍閃電呢啲日丙隊,個人能力及體能上都有一段極差距離,仲要留意番秋田藍閃電,上場八強都用咗唔少力,前鋒踢法又進取,上盤加大唔係問題.
另一場準決賽就好睇同接近好多啦,日職亞軍大阪飛腳會對住剛拎到日乙冠軍,下一季升班嘅德島漩渦.頭先講日職同日丙嘅實力分別好大,不過日職同日乙就唔同講法,踢法,體能基本上兩個級別都好接近,只係外援質素有別.我今季都留意德島漩渦,全季比賽都有睇住,三線穩定,入球有保證,仲有老虎仔新紮上位,一定搏晒命俾日職球隊一個下馬威,所以極力推介德島漩渦下盤.
截稿前馬會尚未開盤,盤口僅供參考,讀者記得留意足智彩網頁.


text:
呢場係曼聯今夏第一場比賽,上半場冇派新兵落場,但靠「福仔」一個已經殺晒!可能知道盧卡古坐喺後備席,福仔點可以唔落力,呢位英格蘭前鋒先喺兩分鐘開紀錄,之後20分鐘射入第二球,幫紅魔領先2:0.加埋費蘭尼喺26分鐘建功,曼聯拎住3:0優勢返更衣室.換邊後,曼聯換晒11個人,盧卡古同埋域陀連迪路夫兩個新兵粉墨登場,盧卡古拍住安東尼馬迪爾攻堅,至於連迪路夫就同艾歷拜利同埋杜安施比踢三中堅.下半場初段,盧卡古有個好機會,但佢單刀一射被門將撲出.之後就輪到佢嘅拍檔搶鏡,馬迪爾助攻米希達利恩射成4:0,之後呢位法國前鋒射成5:0.雖然銀河末段由杜斯山度士入番兩粒,但曼聯仍贏5:2,喺季前賽打開勝利之門.
雖然盧卡古表現唔算好,但賽後摩佬話:「盧卡古唔同朗尼,朗尼唔單止係前鋒,而盧卡古就更似一座前場橋頭堡.佢速度好快,表現出係個注重團隊嘅球員,我好滿意.佢在意嘅唔係自己踢成點,而係成隊波嘅表現.」至於今夏離開曼聯,重返愛華頓嘅朗尼就話:「曼聯係英國以至世界最大球會之一,你要有強大嘅心理承受壓力先可以喺度立足,如果有咩缺點,將會毫無保留俾全世界知.」朗尼仲話當年佢加盟曼聯,仲好在有費格遜睇住,又有傑斯,史高斯等老大哥照顧,所以適應得好快,但曼聯家陣就欠缺呢啲老大哥人物,所以盧卡古會較難適應.
另外,對於皇家馬德里球星基斯坦奴朗拿度(C朗)回歸曼聯呢個問題,摩佬就話冇可能成事︰「C朗喺佢間球會係咁重要嘅球員,有好大經濟效益,搵唔到任何C朗可以離開嘅理由.」


text:
中國第一個升空太空人楊利偉噚日出席大球場嘅歡迎會,吸引四萬市民出席,而來自中,港同外國嘅記者,大大話話都有成百人,場面鬼咁墟冚.不過,八方以記者身份入場嘅時候,無端端要簽一份承諾書,唔簽就冇得入;八方覺得唔妥,就睇睇承諾書寫啲乜,發覺原來係一個「陷阱」. 影相唔准用閃燈
承諾書上寫明好多規條,包括電子傳媒只可以喺採訪錄影當日同翌日(共兩天)內嘅新聞報道內播出,而且播放時間唔可以超過四分鐘.文字傳媒方面,攝記影相時唔准用閃燈;重寫明如有違反而令負責製作嘅無綫有損失,就要承擔法律責任,即係要賠償.
八方見好多記者為咗入場採訪而簽咗承諾書,但係一啲醒目行家就死都唔簽.大會公關及宣傳部召集人龐愛蘭即刻出嚟解畫,話承諾書所有守則都係無綫定落嚟,重話自己只係按本子辦事.不過,八方同幾個行家就死都唔肯簽,擾攘咗成半個鐘,最後龐愛蘭讓步,話就算記者唔遵守承諾書上規條,都一定唔會追究,記者先肯入場.
搞到不歡而散,記協主席張炳玲話,呢單新聞咁重要,唔應該限住播幾多分鐘同用唔用閃燈.希望無綫吸取教訓,第時唔好再搞啲咁嘅嘢.
(圖)採訪楊利偉大球場歡迎會嘅記者,入場時都被要求簽承諾書.
傳真︰2623-9278
電郵︰[email protected]


text:
一帶一路一帶一路,近期已經成為香港高官開口埋口嘅用字,好似香港冇咗呢條路呢條帶就會死咁.講真,強國以前甚麼口號式工程,長三角,珠三角,到幾年前甚麼開發大西北,今時今日又有幾多成真.不過貴為絲綢之路終點,意大利人由馬可勃羅開始,都深明做生意緊要,有人送錢上門,又點會介意收,甚至貴為國家最自豪運動之一嘅足球,米蘭兩大球會都落入強國手中.
其實祖記王朝之前,米蘭雙雄何嘗唔係壟斷意甲,2010年國米做三冠王,2011年AC就有伊巴爆珠下封王,點知𠵱家就越輸越遠,祖記六連霸,AC同國米就只排第六同第七,國米更加歐霸盃都冇得玩.米蘭雙雄比較之下,似乎國米正氣啲,始終買咗國米嘅強國電器零售集團真係幾有規模,國內都搞多隊江蘇蘇寧玩中超,江蘇啲外援好似拉美利斯,阿歷士泰斯拿等去意甲踢都夠班㗎.
不過強國作風今季都搞死國米,蘇寧入主後就炒咗文仙尼,搵法蘭迪保亞返嚟教,不過唔夠三個月又炒迪保亞,搵冇咩名氣嘅派奧利接手,都知道佢冇運行,結果季尾再炒,𠵱家又用韋基做看守教練.國米本身班兵唔係差,阿根廷前鋒莫路伊卡迪喺意甲夠殺,比列錫,波索域等東歐兵都叫實際,最大問題係冇好教練,就好似冇好船長咁,架船自然沉.國米近期不斷搵施蒙尼,干地等冠軍級教練,人哋本身教得好地地,出更高人工都撬唔走啦,其實意大利名帥都唔少,卡比路(圖)俾俄羅斯炒完都冇着落,國米不如諗諗佢啦.文:牽牛


text:
大美人李嘉欣同家姐李嘉明同樣樣靚又有氣質,其實華人圈中都有唔少靚女姊妹,有啲好似嘉欣姊妹咁一個係圈中人一個唔係,但亦有同樣喺圈中打拼嘅,各有各精采.
圈中其中一對最知名嘅姊妹花,必數米雪同雪梨.米雪於1969年已經進入邵氏影視藝員訓練班接受演員訓練,其後更帶埋妹妹雪梨入行.當年得17歲嘅雪梨為徐少強未婚生子,米雪視姨甥仔女如己出,照顧有加.最勁囓係現年61歲嘅米雪唔單止keep得好,而且仲好做得,至今仍有為大台拍劇,包括呢排播緊嘅《心理追兇》同拍攝中嘅《深宮計》同《溏心風暴3》,而雪梨都仲有喺娛樂圈發展,包括演出Viu TV嘅《三一如三》,只係相對地較少曝光.
而同樣係兩姊妹孖住上喺圈中打拼嘅,有前組合2R成員Rosanne同Race,Rosanne喺09年嫁咗畀牙醫男友白恩庭後,專心相夫教子做少奶奶,妹妹Race情路雖然唔係太一帆風順,但佢喺舊年11月再婚,嫁畀新加坡生意人David,並喺今年情人節宣佈陀B.
同2R一樣做過歌手嘅官恩娜(Ella),雖然近年已少現身於幕前,但睇番佢啲相,原來佢妹妹官恩沂都係美女一名,4年前,官恩沂喺紅磡開珠寶店,做家姐嘅Ella當然有去支持兼做生招牌,官恩沂雖然同家姐唔叫餅印咁似樣,但一樣係長頭髮眼大大嘅典型美女.
至於近年忙於搞生意嘅前華姐楊秀惠,曾經喺社交網站貼自己同兩名妹妹嘅合照,同樣係靚女,其中一位胞妹楊秀靈多次被拍到來港同家姐團聚,而佢亦有來港協助家姐打理生意,靚女得嚟仲非常幫得手.
此外,去到對岸嘅台灣,同樣有好多出名嘅靚女姊妹花,其中S.H.E嘅任家萱(Selina)同妹妹任容萱就係其中一對.雖然呢兩姊妹年齡相差7年,但睇落兩個都好養眼吓,身高嗰啲都差唔多.


text:
嘉琦BB季尾或掀起高潮!
阿Joe嘉琦BB蔣嘉琦
上次日馬蔣嘉琦騎「歡樂一生」差啲墮馬,慶幸最終有驚無險.事後檢討,「歡樂一生」冇意外肯定入三甲,買咗嘅馬迷只可以話唔好彩,但係阿妹喺內欄唔多夠位嘅情況下,重夾硬撬位衝,可見佢鬥志真係加零一,對投注咗「歡樂一生」嘅馬迷有晒交代.而喺嚴重失平衡嘅情況下,可以及時反應不致跌馬,亦顯示佢狀態非常弗.
唔經唔覺,阿妹今季已經贏咗16場馬,加埋上季37Win,再贏多17場就贏夠70場頭馬正式畢業,晉升大師傅.現時仲有成半季賽期,阿妹只要平均每兩個賽日贏一場,都可以趕及煞科前達標.若阿妹發揮正常水平,要喺今季內升格應冇問題,相信好多馬迷都會幫阿妹打氣,話唔定睇阿妹畢業,會係煞科前一個小高潮.
阿妹的確好受歡迎,有好多馬迷都會真金白銀追捧佢,座騎都會有飛甚至偏熱.不過,阿妹始終係牌仔,好多馬嘅發揮又確係有瑕疵,有時留放欠缺分寸,鬥末段亦時有亂晒章法嘅情況,始終輸蝕騎功同經驗.好難搵個牌仔同大師傅相提並論,牌仔發揮預咗打折扣,難得阿妹有鬥志又肯拼,值得多多鼓勵.
當然,阿妹亦應該努力改善自己嘅弱點,自己同陣上其他人馬嘅安全,當然唔可以掉以輕心,「歡樂一生」呢場就係一個好好嘅經驗.另外,阿妹亦要警惕避免犯規,經常被罰停賽,冇機會上陣自然冇馬贏.


text:
講起劉明軒,就會聯想到一班有番咁上下質素嘅有線女主播,雖然當中有唔少人已經過檔,甚至轉行,但亦有好多人嫁咗人,生活得幾幸福咁㗎!
余思敏
啱啱喺上個月,喺老公鄭中基個唱中當眾咀嘴晒恩愛嘅余思敏,喺2011年同鄭中基奉子成婚,同年佢辭職並誕下囡囡Emma,佢再喺前年生埋囝囝Evan湊成「好」字,余思敏當日喺紅館台上發表有「愛的宣言」效果嘅說話:「我可以做到嘅嘢好少少,我只能夠喺佢後面畀佢最強大嘅後盾同支持,等佢可以冇任何後顧之憂可以做佢鍾意做,想做,同埋需要做嘅嘢.」
陳貝兒
貴為有線娛樂新聞台嘅開台主播,於03至09年期間活動於有線,其後離職及一度轉行,兜兜轉轉都係返番去娛樂圈,現為無綫主持及主攻司儀工作.佢喺2011年宣佈與拍拖兩年嘅圈外男友黃國棟結婚.婚後佢繼續幕前工作,亦有擔任綠色非牟利團體Green Monday嘅執行總監,致力推動綠色環保生活態度.
鄭文
同樣係有線娛樂台主播嘅鄭文,早於07年已跟男友李英傑喺丹麥註冊結婚,到2010年先喺香港補擺喜酒,其後鄭文分別於2010年及2015年先後誕下囡囡Sabrine及囝囝Sansone,而鄭文更為咗多啲時間照顧囡囡,於2011年毅然離開有線,跳槽到now,現時幫老公手,做賢妻良母.


text:
中環在線:五萬蚊深圳瘦身衰收尾
張華峰b形回彈 - 李華華
減肥唔係女人先啱,男人都好有市場.財經圈裏面,除咗和黃(013)大班霍建寧同名燈股評人孫柏文瘦身成功,向來噸位十足嘅立法會金融服務界議員張華峰亦一直有個減肥夢,可惜仍然喺發夢階段,各纖體公司不妨度個減肥療程畀張議員,事成嘅話,慳番好多廣告費!
張華峰原有260磅,舊年中為參選立法會,日日風塵僕僕洗樓拉票,輕鬆搣走30磅,可惜立法會生涯唔係咁簡單,日日坐喺度開會,不時同人食飯摸底,肥膏輕易番晒嚟.
噚日同張華峰食晏,佢話身型弗晒嘅鳳凰衛視(2008)主席劉長樂,早排介紹佢北上深圳參加一個減肥療程.經減肥醫師診斷,張華峰之所以咁肥,原來係消化系統運作得唔暢順,搞到食物積晒喺體內,久而久之就變成𠵱家咁樣.同好多女人一樣,張議員聽見醫師咁講,即刻放低五萬大元買個瘦身療程.呢個療程唔係用啲乜嘢高科技推脂,只係用傳統方法,拔罐打通淋巴穴位,幫佢打通消化系統,再配合均衡飲食去瘦身.
張華峰最初好勤力咁北上做咗十幾次療程,感覺良好,可惜之後分身乏術,冇時間北上,搞到前功差唔多盡廢了.𠵱家惟有睇吓有冇纖體公司能夠為呢位大忙人,度身訂造一個減肥療程啦.講到尾,減肥要持之以恒先得.
劉長樂較早前跟唐英年一齊當選香港區政協常委,反映佢喺政經兩個圈子都長袖善舞,身型弗啲係咪更加有利呢?佢可能見張華峰舊年當選立法會議員,開始從政,都要執一執,先至介紹佢北上減肥.


text:
(姐匙Talk)貓女郎贈波餅猛道歉
貓女郎健身男烚哥
最近呢一年娛樂圈特別多喜事,生小朋友同結婚呢類開心事特別多.好似貴為女神級嘅靚女「貓女郎」咁,冇幾耐之前嫁人,姐匙特別戥佢開心.貓女郎係選美冠軍出身,有樣有身材,不過情路一直唔係咁順,佢出道之初撻着當時未上位嘅「健身男」,佢唔嫌男方窮,仲同男友蝸居村屋,不過佢咁為得男友又點,呢段感情只係維持咗兩年就玩完.
好在貓女郎搭上咗「烚哥」,雖然當時俾唔少人話佢係小三,冇幾耐仲俾男方拋棄,貓女郎當時事業愛情兩失意,真係慘慘豬.好在貓女郎上年終於嫁咗畀城中鑽石男,都算係好人有好報.點解咁講?因為姐匙有個男性朋友,早前搵貓女郎影相,貓女郎喺呢輯相係扮知名卡通女主角,而呢輯相嘅男主角,就係姐匙嘅男性朋友笠上卡通公仔頭套同膠手膠腳扮嘅.
呢套卡通女主角衣着都幾性感,加上貓女郎身材又好,而且影相嘅時候,貓女郎又成日要蹺住男主角,多次請男主角食波餅,搞到姐匙位朋友都好唔好意思.點知貓女郎居然細細聲同「面都紅晒」嘅朋友講:「對唔住呀,成日撞到你!」事後呢位男性朋友話成世人都未試過享受完靚女嘅波餅之後,竟然唔會畀人叫非禮,反而仲係靚女向佢道歉咁筍.貓女郎蝕底咗都仲同人say sorry,係咪又純又禮貌得過份先?
撰文:Jessie
本欄逢周五刊登
我姐匙縱橫歌影視幕後,咁多年嚟冷眼旁觀,娛樂圈大小事都走唔過我雙眼,真係頂唔順要爆啦!歡迎大家嚟剝花生.


text:
白姐姐為愛郎出招
馮仁昭四圍超:海琪月底閃退《香港直播》
早排有周刊報道話白韻琴同無綫𢱑撈,打電話畀無綫揸fit人方逸華,希望同男友謝偉俊取代陳海琪做《香港直播》主持,由於白姐姐喺新城電台做嘅時候,已經同《香》嘅現任主持陳海琪唔妥,所以有傳話白姐姐今次係針對海琪.
或謝偉俊接棒
雖然《香港直播》改革後,收視同口碑愈嚟愈好,無綫亦否認要調走海琪,但馮仁昭噚日收到風,海琪只係做到今個月底.
究竟海琪走咗之後,係咪真係由白姐姐同佢Honey謝偉俊拍住上,真係要等到下集大結局分解!
安仔個唱十個T-back
許志安繼早前練泰拳整傷手之後,噚日佢去商台做訪問,又話排舞時唔小心撞傷右眼角.安仔話本來邀請黃伊汶喺佢演唱會入面跳一part好大膽嘅舞,但安仔怕會影響對方形象而改用舞蹈員,到時十個舞蹈員要着T-back同三點式演出.
余文樂難忘發現第三者
余文樂噚日去咗商台接受訪問,佢提到讀書時嘅傷心事,話說有日佢去女友屋企,發現有對男裝鞋,重見到第三者㖭,嗰刻佢腦袋一片空白,之後就粒聲唔出走咗.
阿樂話呢件事對佢影響好大,搞到𠵱家拍拖疑心好重,佢重表明為咗想多啲同女友見面,希望他日有個「跟得女友」.
葉璇致電慰田亮
葉璇噚日喺將軍澳電視廣播城化身為拉丁舞女郎,佢話雖然細個開始學跳舞,但就未學過拉丁舞.田亮早排被逐出國家跳水隊,問葉璇有冇打電話去安慰對方,佢話:「都有同佢聯絡,佢好堅強,總之專心跳水喇,做朋友一定支持佢,希望佢可以再跳出好成績.」
克勤結唔成婚賴華仔
李克勤噚日擔任商台節目嘉賓,問到佢婚期時,佢就話結唔結得成婚就要睇劉德華喎,因為華仔負責做伴郎.克勤重講笑話臨近新年,都見華仔成日做嘢,所以佢怕自己到○八年先結得成婚.克勤又話已經send咗短訊畀阿姐汪明荃慰問羅家英.
趙薇終承認拍拖
趙薇噚日喺上海宣傳電影《情人結》,有影迷問趙薇情人節點過,趙薇即半開玩笑咁話:「你是我甚麼影迷啊,居然提這樣的問題,肯定是要和情人嘍.」記者追問佢情人係邊個,趙薇點都唔肯講.今次係佢第一次承認有情人,唔知佢口中嘅情人係咪內地海協會會長汪道涵個仔汪雨呢?
林伯入院動手術
林百欣𠵱家住喺瑪麗醫院,唔少記者知佢身體唔多妥,都去咗醫院等佢,林建岳唔想記者騷擾,噚日佢專誠對外公開爸爸嘅病情,佢話林伯只係去醫院做磁力共振,檢查之後發現有膽石,今次只係做小手術,大概一星期左右可以出院.
謝偉俊(右)噚日應邀做《香港直播》嘉賓,唔通係為主持工作熱身?


text:
求驗客手記:疑泰國賽前落降
國足智破銀仔陣
日本亞洲盃國足足球泰國落降
周日亞洲盃16強賽事中國對泰國,國足喺半場落後一球下終以2:1反勝晉級.國內傳媒報道,佢喺今場比賽賽前,泰國國家隊主帥斯里薩克約耶達有古怪行為,喺球場草地上放置多枚硬幣,隨後被中國方面嘅工作人員發現,向球證舉報並收番啲銀仔.斯里薩克約耶達搞邊科真係幾令人頴頭,唔知會唔會係迷信行為,甚至係一啲神秘陰招.不過就算冇邪嘢,喺球場上放銀仔,對喺場上比賽嘅球員亦都存在一定危險,國足可以贏波,多少都係工作人員機警.
國足自從喺04年嘅亞盃決賽周之後,喺過去三屆亞盃,加上亞運會甚至亞青賽,代表隊喺所有級別嘅大賽都從未喺淘汰賽贏過波,對住曾喺13年大炒佢哋嘅泰國,好多內地傳媒同球迷都唔太睇好國足.
到比賽開始國足一度陷於劣勢,半場落後一球,易邊後去到64分鐘,老牌教練納比換入肖智同金敬道加強攻力,即刻就收到效果.67分鐘肖智接應鄭智傳中頭槌攻門畀對方門將撲出,佢隨即衝前補中扳平.兩分鐘後,郜林又喺禁區博得12碼,之後佢親自操刀射入成2:1奠勝,協助國足殺入八強.
國足入八強,國內傳媒同球迷梗係高興,個個都大讚納比下半場作出神調動,又話38歲嘅隊長鄭智今場跑足全場,仲交出一次助攻,要向呢位老兵致敬.《上海青年報》仲大字標題「國足下半場如紅色狂飆 天賦平平但絕不繳械」大讚國足鬥志可嘉,唔知仲以為佢哋贏咗冠軍.
不過國足開心過後,又要為八強做準備,佢哋下場將會硬撼伊朗,睇吓國足又會用咩方法破關啦!
至於周一另一場16強賽事,日本喺20分鐘就憑後衞冨安健洋頂入致勝一球,以1:0擊敗沙地阿拉伯.呢一球係冨安嘅第一個國家隊入球,佢仲刷新咗隊友堂安律上星期先至更新嘅亞洲盃最年輕入球者紀錄.


text:
一時衝動做「快槍手」
京奧判官:張鵬輝走火失獎牌
奧運入面有個項目叫男子25米手槍速射,速即係快,男人一聽到個快字,唔好嘅就會諗埋一邊.呢個項目嘅金牌最後由烏克蘭選手奪得,中國嘅張鵬輝(小圖)就因為太早掹槍射埋,做咗「快槍手」,結果咪搞到被取消資格,冇得為中國拎多面獎牌囉!
我京奧判官就首先想介紹一下張鵬輝呢個運動員.張鵬輝其實一直係中國隊入面嘅射擊名將嚟㗎,自從喺05年開始已經係男子25米手槍速射嘅世錦賽冠軍,跟住仲連續拎咗3屆咁多㖭,你都咪話唔勁,佢仲被譽為中國射擊隊其中一個爭金熱門.
不過唔知係咪張鵬輝見到近期啲隊友表現咁好,搞到自己壓力好大,喺呢個速射決賽忍唔住手「走火」,犯規之下做咗「快槍手」.其實張鵬輝係因為舉槍太快而俾人取消資格;而根據國際射擊聯會第8.6.1.4條規則就寫明,3次違反出槍太快呢個規則嘅選手就會被foul出局,大家都可以想像一下張鵬輝猛咁「走火」嘅尷尬情況.
做「快槍手」都未必唔好,好似以前睇過奇連伊士活某啲「鬼佬粵語殘片」,都有西部牛仔嘅題材,邊個掹槍掹得快射低敵人就贏,最後會成為英雄人物㖭.唔知係咪張鵬輝都睇得西部牛仔太多,諗住做吓中國嘅「快槍手」出吓風頭,𠵱家搞到連一塊獎牌都冇埋,呢個「快槍手」真係失禮囉.
到咗𠵱家喺中國人嘅社會,「快槍手」呢個term對某啲男人嚟講係大忌,我京奧判官衷心希望張鵬輝做咗「快槍手」後,返到屋企唔好再諗,嗰種衝動表現更加唔好帶返屋企啦!


text:
求驗客手記:阿倫史密夫慘變麥兜 - 求驗客
英格蘭前鋒阿倫史密夫唇紅齒白,算係生得幾靚仔,點想像到佢會變成麥兜?原來因為佢去到邊都俾人賣豬仔.冇法啦,鬼叫打前鋒嘅佢唔識入波,又成日傷咩.呢勻佢俾紐卡素賣豬仔,就算佢點唔願意,睇嚟都難逃喺冰天雪地下上路.
英國傳媒日前爆料,話紐卡素喺冇事前通知史密夫嘅情況下,同米杜士堡斟掂數,賣佢豬仔,用佢嚟交換對方嘅埃及前鋒美度,只要等史密夫傾妥個人條件,交易就宣佈完成.
聽講之前因足踝受傷而唞咗3個月嘅史密夫,知道之後發晒爛渣,話自己好努力咁去操「弗」狀態,相信喺本月尾就可以復出比賽,希望可以喺聖占士公園球場有一番作為,所以死都唔會走,更加唔會同米杜士堡簽約.
講真,史密夫佢當日俾曼聯賣豬仔,佢咪又係堅持唔走留低爭正選,結果咪係要屈服.紐卡素講到明如果佢唔肯去河畔球場,就同佢一拍兩散,喺未來嗰3年半放佢入雪櫃,連預備組都唔畀佢踢,實行用銀紙嚟燃燒佢嘅青春.
查實史密夫嘅足球事業都幾坎坷,回想列斯聯喺00/01球季打入歐聯4強,佢係主力成員之一,仲被認為係英格蘭明日之星.之後列斯聯因財困散班,佢喺04年夏天以700萬鎊(約8,050萬港元)過檔曼聯,同列斯聯舊隊友里奧費廸南故劍重逢.之但係,同人唔同命,里奧越踢越紅,幫曼聯贏咗英超,歐聯同埋世冠盃,仲攞成12萬鎊嘅周薪兼做埋隊長;但史密夫喺曼聯嗰3年就冇乜貢獻,外界淨係記得佢喺對利物浦時斷咗足踝而長唞7個月.
猶記得史密夫傷癒復出後,曼聯領隊費格遜公開撐佢,話佢喺奧脫福好有前途,但轉個頭喺一季後一腳伸佢去紐卡素,嗱嗱聲收番600萬鎊好過.
我求大俠八到史密夫嘅周薪成6萬鎊,若然佢賴死唔走,可以白𢭃接近1,100萬鎊人工.之但係,佢得28歲,處於當打之年,而且對足球仲好有熱誠同好有heart,所以即使佢萬個唔願意,相信亦要乖乖哋上嗰架由紐記開去米堡嘅豬籠車.


text:
轆Book:
的士界黃師傅 牛年教避牛肉亁
近日各大車網中,最HitTopic唔係有乜新車返,而係特別多車主訴晒苦水,話差佬同咖啡大哥殺性大起,瘋狂抄牌,一堆馬路之友猛話政府等錢使.除咗聽成龍話切忌心浮氣躁,駛出真功夫外,今日仲搵嚟車壇黃師傅,實牙實齒點出最陰濕抄牌位,等大家避之則吉,無謂要牛肉亁陪你過牛年吖.
記者:徐影龍
攝影:陳星臣
的士界卧虎藏龍,好多的士大佬一生大起大落,有車有樓做過老闆,而傳奇之一黃師傅,個朵唔係嚟自佢教人揸車,而係做過幾年跌打師傅,卡片印住二十幾個銜頭,最威水係香港殘疾人士義診協會主席,嚟緊諗住出書,搞埋廣告嗰瓣.影大相時,不期然叫佢扮番黃飛鴻啲招式,點知有板有眼,原來食過25年夜粥,「我師承少林羅漢拳,最出名係玩棍,不過我鍾意耍劍多啲,惟有學埋太極劍.練武之人腦筋清醒啲,動作反應亦快啲,對揸車好有幫助,好似早兩年我喺東廊劈入太古城,踩正地下個大窿,打幾個白鴿轉再反手軚救番架車,乜事都無,全靠我冷靜反應快,我不嬲教人唔好踩死Brake,最易失控,應該一下一下咁踩,再咁咁咁……」
可能的士界工作苦悶,黃師傅揸車無失控,但開始吹到有啲失控;明明問緊佢仲有乜陰濕抄牌位,講唔夠兩句又想當年,「電視遊戲我都撈過,當年第一部紅白機係我帶返嚟香港,可惜NTSC制式唔啱用,同任天堂傾代理,點知要我包銷100萬部,食蕉啦!後尾轉玩抄碟,Konami隻《赤色要塞》俾我改做《精英要塞》,高登行家全部問我攞種Copy.仲有PCEngine部GT(手提機),第一水得我有,30部一個晏晝賣清光……」夠喇夠喇,我唔係Game版,話題就此打住,去片!
■黃師傅有着司機大佬鍾意吹水特質,講起威水史特別起勁.
■食過夜粥又撈過遊戲機,嚟緊搞埋食玩小冊子,擺喺的士度派.
■隨手拎起四部電話,兩個藍芽免提,黃師傅話喺的士界好平常.
黃師傅精通港九新界陰人位,不過佢家陣主力走香港線,今日一於集中港島區:
由金鐘道往中環,跟電車路轉入皇后像廣場,兜口兜面一條大直路往滙豐,諗住穿過去往中上環?Sorry,你荷包$450已經飛走咗.千祈唔好俾條大街引誘你,必須左轉入銀行街,乖乖哋入番皇后大道中度塞.
揸咗10年車,港島區唯一陰到我嘅就係呢個位,當時接完邦民女Kama,諗住行西隧走人,掛住同靚女嗲,跟車龍行無睇牌,卒之面前鐵馬即派牛肉亁,用唔熟路同佢求情,阿Sir駕輕就熟答到厭,「個個都係咁講㗎喇,不如我教你點去西隧好過.」呢劑問路費認真貴.
去到上環,行上亞厘畢道到動植物公園三叉路口,又係一條大直路引你入局,千祈咪跟巴士同綠Van直入堅道,只可左轉入己連拿利,或右轉落亞畢諾道.
■堅道好騎呢,往西環方向有禁區時段,相反對面線就無限制.
入到西環,由加多近街轉入吉席街街頭,有個電車站,側邊有個勁似避車處嘅凹位,望清楚原來係雙黃線,咪見到個公廁就貪方便停車上落客呀.
■呢個位雙黃唔停得車,想去公園內嘅公廁,大可左轉入爹核士街小泊一會.
由銅鑼灣往北角方向,行高士威道遇到天后港鐵站時,會有分叉路,右邊大路英皇道為巴士專線,必須行左邊線入銀幕街,再經琉璃街轉番出去英皇道.
轉入碼頭後,有條鬼祟路入露天停車場,黃師傅話條路都屬巴士專線,若果唔係泊車而穿過嘅話,差佬都有權抄你牌.雖然唔算陰濕,不過就有啲騎呢.
■正常係行左邊穿過碼頭,若想泊停車場,則可直入最右邊小路.
今日集中圍住港島最塞車嘅地方行,本來都幾辛苦,好彩借嚟嘅BenzA150夠小巧的骰,幾次遇到雙線轉彎,都俾左邊巴士頂咗右邊半條線,架A150依然可輕鬆穿過,換轉其他車就要乖乖等下一盞燈喇,遇着呢類情形,你會明白點解細車仔會有咁多人買.
早排經過小改款嘅A150Avantgarde,加入BClass玩先嘅自泊S位系統,經過幾區鬧市街位,都專登試吓佢靈唔靈,雖然偶爾偵測唔到有車位,不過你跟足指示停得準嘅話,佢都識得自動扭軚倒後泊車,扭個超窄S位仲靚過我喺駕駛學院學車嗰陣,加上車身細小,車位選擇更多,唔似我識嘅女仔朋友咁,見個位窄啲都唔敢泊,寧願繼續搵位.
二十萬多啲有架Benz,唔止車架剛性同車內安全性超班,仲有7前速無段變速自動波畀你玩,行順咗可以好慳油,試過行超順大長途時,電腦Count到耗油只係
4659
$0.5,相信係Benz中最慳嘅一位成員.
■BenzA150AvantgardeFacelift/$216,000
■試過大大小小嘅S位,A150個自泊系統的確幾準.
黃師傅千叮萬矚,叫大家唔好踩死Brake,唔係架車失控先要注意,平常遇着超長下坡道,最好都係拖低一個波,再適時畀Brake減速,好多新牌仔慣性拖住個Brake嚟行,OverHit傳出𤓓味都未醒水,佢就喺花園道見過幾次大大小小嘅失控,最經典係有架私家車飆住落山,收唔切油炒落「霆鋒彎」,成架車打直掛喺欄杆度.
引擎:1,498c.c.直四SOHC
馬力:95hp/5,200rpm
扭力:14.3kgm/3,500-4,000rpm
傳動:7前速無段變速自動波,前驅
查詢:仁孚行(28957288)


text:
求驗客手記:女球迷餵BB式攬實慶祝
希古恩嬲到掟樽
希古恩車路士英超般尼
車路士前鋒希古恩,星期一英超就打破五場聯賽入球荒,射入幫車仔一度反超前2:1嘅一球,去到場邊慶祝時仲俾個身形豐滿嘅女球迷,雙手攬實個頭落心口,不過車仔最後主場都係俾般尼逼和2:2,踢多場下以1分超越阿仙奴升上第4位,但前四席位一啲都唔穩!
今場車仔主場出擊,但開波八分鐘就俾般尼嘅軒迪克先開紀錄,失咗佢哋踢英超以嚟第1,000球,係第9隊波去到4位數,好彩12分鐘由尼高路簡迪接應夏薩特傳送射入,14分鐘希古恩禁區右路窄位狂抽網頂,射個靚波幫車仔反超2:1,而希古恩跑去場邊慶祝就仲精采,事關觀眾席有個黑衫嘅女球迷,就雙龍出海攬實希古恩個頭,非常肉緊咁扯佢落心口,經歷咗一段未必唞到氣嘅時光,雖然希古恩身邊有赫臣奧杜爾,艾斯派古達,佐真奴費路等隊友掩護,但都俾眼利嘅網民發現咗,仲講笑話呢個係年度最佳慶祝!
不過好快之後,般尼喺24分鐘由艾殊利班尼斯近射扳平,就咁同車仔打和2:2.希古恩亦喺77分鐘被換出,由基奧特入替,但希古恩似乎唔多開心,嬲到喺後備席掟水樽發洩,唔知佢係唔滿意自己表現,定係唔妥領隊沙利換走佢喇.場波去到尾段,仲有沙利同客軍後備席上人員爭執被逐,係佢做車仔領隊以來第一次,副手蘇拿就話,當時般尼嘅人員講啲侮辱性嘅說話,先令到沙利咁躁.
班尼斯(右二)幫般尼追平,車仔咁就痛失兩分.路透社
呢場車仔有赫臣奧杜爾同尼高路簡迪傷出,前者更加跟腱斷裂提早收「咧」,好彩後者據報傷勢唔嚴重,只係安全起見先換佢出嚟,而呢場波車仔痛失兩分,把握唔到今個星期爭前四對手熱刺,阿仙奴同曼聯一齊輸波嘅良機.賽後車仔以67分升上第4,同第三嘅熱刺同分,比身後嘅阿仙奴同曼聯分別多1同3分,但車仔比呢3隊踢多1場,所以形勢算係被動,下星期日作客曼聯,隨時係前四關鍵戰,好彩車仔仲有歐霸盃可以爭,佢哋就算英超有乜「冬瓜豆腐」,只要贏到歐霸盃冠軍,一樣可以踢下屆歐聯,目前佢哋已經殺入四強會鬥法蘭克福.


text:
阿仙奴鳥獸散,小弟覺得同領隊雲格嘅管理哲學有關.雲格前幾年講過,佢認為球會嘅薪酬架構係社會主義模式,球員間嘅人工差唔遠,結果令到勁嘅球員人工低,容易被挖走,亦有啲踢到心灰意冷,越踢越hea,最緊要嘅係吸引唔到頂級球星去食大鑊飯,令球隊陷入惡性循環之中.
喺阿仙奴入面,巨星級好似阿歷斯山齊士同奧斯爾,周薪都係14萬鎊左右,好多主力就喺10萬鎊上下,包括基奧特,艾朗藍斯同禾確特呢啲.不過,曼城,曼聯同車路士嘅普通主力都係10幾萬鎊,而頂級球星就過20萬鎊.雲格話佢嘅社會主義人工模式有個好處,就係避免隊內球員比較,但就算山神自己唔同藍斯呢啲隊友比,佢都會好自動咁同保羅普巴,夏薩特,阿古路去比.做嘅嘢差唔多,但喺阿仙奴打工嘅周薪就收少10萬鎊,所以話有能力嘅球員點會唔想走!
至於奧斯爾(圖)睇嚟係另一種情況,佢呢幾年喺阿仙奴嘅表現每況愈下.相比山神嘅肉緊同失望,奧斯爾似乎就睇化咗,成日懶懶閒咁,選擇hea踢.其實好容易代入佢嘅諗法,身邊啲格列沙加,藍斯踢得唔多好,但人工就同自己差唔多,試問奧斯爾又點肯出力!仲有,頂級球員自然會想同番頂級球員做隊友,但阿仙奴唔肯出高人工,冇星肯嚟,山神同奧斯爾都覺得冇希望.當最大牌嘅球星想走,一股渴望走人嘅風氣就自動傳開去,好似阿歷士張伯倫呢啲亦想求去.
咁搞落去,阿仙奴一係送走晒班星賺轉會費,轉型做英超摩納哥,或者換個領隊,轉換風氣.
文:咖喱


text:
颱風天鴿早前吹襲港澳,造成兩地多人死傷,天災固然無情,但其實亦都反映政府管治問題,特別係澳門;天文台長被辭職,但因為佢遲掛幾個鐘頭八號波,就會引起大停電大停水嚴重水浸?又未免太睇得起佢,得罪講句,佢咪又係代罪羔羊.小弟有唔少澳門親戚,知道澳門由葡治時代到𠵱家仲遺留嚴重官僚問題,懶散,推卸,愛理不理,總之就淨係想出糧,乜都唔想做.
周日睇利物浦狂勝阿奴,身為廠迷嘅我都算哀莫大於心死;𠵱家嘅阿仙奴,就充斥住官僚文化一樣,不思進取.由一個領軍21年嘅領隊,坦白講上季尾已經應該開始要退休拎長糧,雲格仲懶死唔走兼續多兩年約,今時今日「wenger out」橫額係少咗,不過唔係球迷對佢有信心,而係球迷知道,點舉牌租飛機,都係改變唔到高層心態.
官僚文化另一個壞處就係因循苟且,即係聽啲高官口脗,就係咩「按以往基制程序,我哋乜乜乜,已經盡最大努力……」,今時今日環境瞬息萬變,唔好話幾年前,上年講你聽,有球隊用2.2億歐元違約金買尼馬,你都唔會信啦,但世界轉得太快,尼馬轉完會,巴塞又轉頭簽番奧士文尼迪比利,世界紀錄頭兩位都換晒人,雲格仲守住以前啲續約規限,而唔知出邊世界點運作.
阿仙奴大敗,山神(右)俾人影到偷笑,引起兩面正反批評,有迷雲黨批評山神影響士氣,其實嗰陣隊波有咩士氣可言,小弟亦有公務員朋友,中下層公務員潛規則,最努力最認真工作,就往往被人排擠,因為佢嘅勤力,就反應其他人懶散,所以千方百計搞走佢,所以山神,你都唔適合官僚文化嘅阿仙奴㗎嘞.
文:牽牛


text:
Send完CV出去,再收到電話約你去見工,跟住你會點準備呢?熨定衫?執定晒過往公司推薦信同埋學歷證明?還是睇定地圖搵清楚條路點去?答案以上皆是,不過仲有一樣好重要,就係search吓間公司做乜.
問吓Google大神係正常做法,我唔教你都識,不過要留意有啲公司名同佢嘅產品或業務未必100%掛勾,我有個活生生嘅例子,一間好出名嘅電器代理商請Marketing,個求職者諗好晒佢幾隻電器牌子點宣傳,上到去做test竟然要寫一隻健康食品嘅推廣計劃.
睇返個公司網站,佢又真係冇呃你喎,個網有100種電器,但零零丁丁有隻健康食品,原來係開始打呢個市場,亦因為咁而要請一位新嘅Marketing.
搞得掂賣乜,又要了解吓件產品,見CS職位你要知呢啲產品一般會收到咩查詢;見HR職位又要睇吓呢個行業需要請咩人;見Marketing或者Sales就唔使講啦,噏得出有咩賣點係基本,做足功課就算即場爆肚度橋都冇難度.
保留最初你見到嘅JD(招聘廣告)都好重要,通常喺段稿入面都會見到份工嘅端倪,而家咁講好似好容易,但係當你send咗幾廿份CV出去之後,某日突然有人打嚟話叫你見工,嗰一刻就會手忙腳亂.
所以見工唔懶得,唔係間間公司都好出名,好多都要搜尋一下佢做咩業務或產品,上去公司網站睇就最穩陣,順手Google埋公司有咩新聞,我試過搵新聞時見過啲不知名貿易公司原來係做傳銷,有唔少苦主公開受騙經歷,咁就真係唔好浪費時間同車錢去見工喇.
專欄作者簡介:
辦公室日報 聶瞳
記者出身,後脫離傳媒行業,誤打誤撞加入獵頭公司,幫人搵工,間接令一個家庭得到溫飽,因而成為我的第二人生.
Facebook專頁:
https://www.facebook.com/officedaily/


text:
求驗客手記:外流先鋒歐冲教路
卓耀國登陸瑞士
足球運動港超聯卓耀國標準流浪瑞士挑戰聯賽基亞索
受到唔少球迷支持嘅前鋒卓耀國,上個月同港超聯球會標準流浪解約,之後又話返國內落班,最後唔成事,又傳佢話去歐洲搵機會,擾攘多時,求大俠周四晚收到呢位壞孩子原來成功喺歐洲落班,簽約加盟瑞士挑戰聯賽球會基亞索(FC Chiasoo)嘅消息,合約仲要為期兩年,而標準流浪總監李輝立就話聽到阿國落到班都戥佢開心,希望佢可以戒除壞習慣,專心爭取到落場機會,唔好過到去齋練啦.
卓耀國(左三)與瑞士挑戰聯賽球會基亞索簽約後,和球會高層合照留念.互聯網
今季以短約回歸港超聯的歐陽耀冲(左二),期望卓耀國在瑞士可取得成績.曾雁平攝
流浪今季高調簽入卓耀國,黎洛賢同劉卓軒幾個「壞孩子」,可惜佢哋唔多生性,劉卓軒同卓耀國解約離隊,淨低黎洛賢留隊,但冇乜好表現.卓耀國幫港隊重奪省港盃後,盛傳外流,試過北上試腳,又話轉會中甲,最終觸礁,據聞流浪頂唔住佢啲壞習慣,提前同佢解約.
呢位23歲前鋒今個月15日離港,同佢個經理人去咗瑞士,周三終於落實加盟基亞索.基亞索係瑞士挑戰聯賽(即瑞士次級聯賽)球隊,共有10隊參賽,基亞索暫排第八位,家陣正值季中,過咗註冊期,所以阿國只可齋操同踢吓友賽.球迷對瑞士挑戰聯賽可能比較陌生,呢個聯賽到五月就完,榜末隊要降班,新季七月開鑼.
流浪李輝立噚日同求大俠講,聽到卓耀國去到瑞士落班都戥佢開心︰「希望佢可以改過,專注踢波,唔似佢喺香港成日要提心吊膽,驚呢樣驚嗰樣,至於係咪真係踢到成績,要睇佢自己,因為佢有啲質素,但要喺歐洲踢到成績唔係咁易.」李輝立仲爆除咗阿國,今季踢過流浪而同樣被解約嘅法援中鋒禾達原來都去咗歐洲落班,李輝立話:「足總話瑞典足總要向流浪拎轉會紙,當時以為係卓耀國,但阿國好似係去咗瑞士,原來係瑞典足總要禾達個轉會紙.」至於卓耀國幾時正式轉會,李輝立都唔知,因佢間球會仲未開聲.
曾經去過葡萄牙落班嘅歐陽耀冲噚日話,阿國落實簽基亞索前同佢傾過,亦戥佢開心,佢話︰「香港球員要外闖,先知同國際距離,留港進步唔會太大,有機會外闖就要習慣起居飲食,全部要靠自己,冇人幫到,語言同飲食要適應.」


text:
(李八方online)鼠芬大將軍退役 鄺葆賢BB被狙擊
鄺葆賢青年新政鄭曉玲黃埔梁美芬
(新增動新聞)
各位住喺黃埔嘅街坊,明年嘅區議會選舉,你哋嘅選區,再起風雲!消息話呀,喺黃埔東盤琚多年,曾經遭青年新政游蕙禎挑機嘅經民聯梁美芬將會「金盤洗手」,退下火線,交棒讓位後生仔.至於上屆成功喺黃埔西勝出,有「鄺葆葆」稱號嘅前青年新政成員鄺葆賢醫生,八方就聽聞建制派擬派曾喺青衣區選敗陣嘅工聯會友好出戰.
2019年嘅區議會選舉,仲有約一年半就開打,唔少想挑戰區議會議席嘅人士已準備就緒.黃埔花園喺屬九龍城區議會共分為兩個選區,就係黃埔東同黃埔西,2007年起喺黃埔東當選區議員嘅梁美芬,聽聞唔會再爭取連任,交棒畀經民聯後生仔李超宇.早排李超宇就替民建聯鄭泳舜喺黃埔助選,以示對建制派團結嘅忠誠.
本身喺城大教法律嘅梁美芬07年勝出區選後,08年贏埋立法會,雙料議員嘅佢更因捉老鼠成名,獲頒「鼠王芬」稱號.聽聞熟悉《基本法》嘅佢有機會喺某重要建制架構佔一席,八方早前問過佢,佢只係笑笑口話一切仲未作實.
而喺黃埔西嘅青政前成員,係公立醫院醫生嘅31歲鄺葆賢,上屆以傘兵之態成功剃建制派眼眉,剔走原建制議員當選.建制派下屆誓要搶回呢個位,有意派出上屆喺青衣敗陣嘅33歲鄭曉玲出戰.鄭當年喺青衣又派糭,又量血壓,搞咗個「凝匯青衣」組織做埋召集人,點知搞足一年半都係輸,「凝匯青衣」facebook已再無運作,當時有消息話,鄭曉玲同工聯會關係密切.
從小到大都住喺青衣嘅鄭似乎已由青衣「移民」至黃埔,近月開咗個facebook戶口,有張黃埔號嘅相,戶口朋友只有一個.八方問佢係咪想喺明年區選挑戰鄺葆賢?佢就搬咗個官樣答案:「言之尚早!」八方搵過鄺葆賢同游蕙禎,想睇吓佢哋點睇黃埔新形勢?係咪仲情繫黃埔?兩人截稿前未有回覆.


text:
新婚嘅周柏豪真係醉心工作,婚後冇耐就返嚟香港開工,日前又飛咗去柬埔寨吳哥窟.做咩?之唔係跑10k馬拉松囉!等等先,乜馬拉松唔係42.195公里咩?幾時10公里賽都變埋馬拉松o架?冇錯,呢個都係網民嘅疑問.
話說柏豪日前喺facebook share咗喺柬埔寨跑完10公里賽嘅片段,仲話:「10km馬拉松,我們完成了」之後仲多謝贊助商,不過就因為咁而一句激嬲唔少網民,留言仲清一色同人夫柏豪講,10k同馬拉松係有分別,以為咁就係「公關災難」?小子你太年輕了,世事邊有咁簡單!
fb專頁《公關災難》開post發現人夫柏豪參加嘅呢個名為「Angkor Wat International Half Marathon」賽事,而人夫柏豪嘅post入面見到佢喺片段上嘅號碼布number係「5221」,而喺專門查詢比賽成績嘅網站sportstats入面明顕示,「5221」係由一位名叫「Lindsay Coburn」嘅男士持有,而人夫柏豪呢?同佢英文名「Pak Ho Chau」嚟搜尋發展人夫柏豪嘅號碼布應該係「7157」,而且「Pak Ho Chau」呢個名竟然係女人,而資料顯示呢位參賽者係未有完成賽事,專頁仲話聽聞柏豪只係跑咗400米!到底真相係咩?真係睇唔透!
而當時人柏豪昨日回覆《蘋果》查詢,佢就大叫冤枉,佢解釋今次賽事嘅號碼布係由大會提供,所以掉轉號碼布呢件佢係唔知情,至於未有完成賽事佢就話:「去到吳哥窟我都諗住跑呢個10k賽事,不過去到後發現原來賽道設計唔夠香港咁完善,冇一個封咗嘅賽道,嗰邊跑手同車係一齊去行,同大會溝通咗之後就唔准一路拍攝一路跑,因為我係唯一一個代表manulife同大會宣傳呢個賽事,所以同大會溝通咗放棄比賽去拍攝,一開我都有跑,跑咗1公里就停埋一邊,等其他跑手跑咗先,我先再喺賽道拍攝.其實係最後6k半左右,開始跑去終點,大會都問我要唔要坐車去終點,我都拒絕咗.」最後柏豪仲講到運動無論係籃球定跑步都係佢興趣,出到嚟變成咁令佢都有啲遺憾!


text:
更詭秘嘅,係早前傳出有人撞鬼,知情人士話,盛傳有個返夜更製作部男職員,有晚喺二樓辦公室做嘢時覺得陰風陣陣,怪風吹到房門「嘭嘭」聲,佢走埋去想閂埋道門,點知一擰轉頭,竟然見到有個疑似女鬼物體企喺身邊,嚇到佢飛起.至於個女鬼有冇搞佢,之後點收科,呢位人士話唔清楚,只知有人向上司要求唔返夜更,呢個「夜鬼撞夜鬼」傳聞則越傳越勁,連《我和殭屍有個約會》入面個法力高強現代天師馬小玲,或者火辣辣嘅數碼Angel都鎮唔住.
據聞亞視高層初時對撞鬼傳聞不以為然,但後來有人記起舊年搬遷入伙時,好似冇正式擇個吉時就拜神,諗諗吓覺得寧可信其有,都係做番啲嘢安樂啲.由於此事關乎員工身心健康,所以委派人事部處理,有人搵來得道高僧開壇.亞視發言人證實上星期六大年初十舉行咗個「祈福大會」,做咗場灑淨法事.
八方聽聞呢場法事好大陣仗,朝九晚四搞足一日,仲喺二樓大堂擺咗兩個大香爐畀人上香,其中一個指明係幫李東杰祈福,祝佢早日康復.當日有份上香者透露,呢場法事搞得幾低調,大老闆查生冇到,亦唔多覺眼有藝人蒲頭,但各部門頭頭幾乎到齊,大家三個一排誠心上香,之後高僧每人畀一封僅得手指甲咁大嘅利是,入面有一個一毫子,據聞係畀大家傍身,有人放喺公司擋煞,亦有人隨身攜帶以備不時之需,至於鎮唔鎮得住啲「污糟嘢」就唔知嘞.


text:
雖則個市好景,搵人捐錢易好多,之不過要人家捐得心甘命抵,都要時不時搞搞新噱頭,就連老字號如公益金都唔例外!好似噚日為今年第一個籌款活動「公益金尋寶挑戰賽」做宣傳咁,就大打「公子牌」,搵咗活動贊助人新濠何猷龍,同埋佢班老死:東亞李民斌,合和胡文新及信和黃永光到場造勢,嘩!四個富豪第二代同場,淨係爭位影相都亂過乜啦!
叫得做公子,除咗大家都有個富豪伯爺之外,出場嘅排場就個個唔同,最遲出場嘅小賭王,例牌有兩個保鑣傍住,最早現身嘅胡文新都有集團執董嚴文俊撐住,李民斌及黃永光兩個就單身赴會,但李公子就趁人多快步閃入貴賓房,果真有乃父寶Baby嘅風範,而27歲嘅黃永光雖則低調入場,但佢個樣同老竇黃志祥成個餅印,想唔認得都好難.
四位公子喺公司同屋企就係山寨王,但喺公益金執委主席柯清輝,籌委孫大倫面前,佢地就變晒小朋友,恭恭敬敬咁聽訓示,兩個「大人」吩咐一眾「小朋友」今年要完成公益金畀佢哋嘅任務,其中最好笑係叫何猷龍搵屋企嘅親友去行百萬行,仲要行晒全程,嘩,何氏咁多房口,嚟晒都好墟冚,唔知佢搵唔搵埋賭王一齊行呢?
會後孫大倫向華華爆料,話個任務唔係「度身訂做」,係之前抽籤決定嘅,一眾公子都冇乜意見.至於今次出動「公子」籌款,佢就笑笑口話估計善款會比預期多,梗係!公子有面又有錢,出錢出力捧下自己都要啦!
李華華


text:
賓架L呢個禮拜出入殯儀館,甚為傷感.三月三十一日星期五上午十點半先去香港殯儀館拜祭馬章馥仙女士(已故馬錦明博士夫人,大生銀行馬清煜之母),馬家,章家都係大家族,親屬繁衍,真係多到數唔晒,賓架L太太嘅家姐,嫁與一位馬先生,故此一定要去靈堂一拜.
去完香港殯儀館就趕去紅磡世界殯儀館,參加下午一時半嘅譚江柏先生之喪禮,譚江柏係譚詠麟之父,大家唔識譚江柏嘅足球威水史,都一定識譚校長嘅名曲,賓架L與譚家有淵源,唔去靈堂唔得.左丁山先父在生之時,成日講中國一九三六年參加柏林奧運嘅足球隊點樣巴閉,有鋼門包家平,銅頭譚江柏,小鋼炮孫錦順,球王李惠堂,講到呢隊中國隊係一百年來最強,以香港人及上海人為主.譚江柏可能係呢隊波最後辭世嘅一位隊員.一九三六年嘅中國足球隊聽講話叻過一九五八年東京亞運足球金牌得主中華民國隊(全係香港球員),如果要拗,相信唔會有結果,問阿叔林尚義都未必知.
聽日四月六日,賓架L要去佢「半個師傅」紀有年先生嘅喪禮(香港殯儀館,上午十點半),賓架L自香港大學畢業後,唔做政府工,加入恒生銀行,當年常留披頭四式長頭髮,經理紀有年日日叫佢去飛髮,每次見到賓架L未剪髮,就畀佢一蚊:「畀錢你飛髮.」賓架L後來離開恒生,成為外資銀行個人財務部門及財務公司主管,每星期五到陸羽飲茶,都會見到紀老先生(積閏享壽九十有二歲)與兩至四個恒生女職員一齊飲茶,數十年不變,恒生總行大堂女職員相信冇人唔識得紀伯.如果冇記錯,三月十七日星期五紀伯仍然喺陸羽畀錢賓架L(一蚊),點知佢喺三月二十一日下午四時二十分去世,事先好難估得到.恒生銀行元老又少咗一個,賓架L想起以後上陸羽,再冇人畀一蚊佢飛髮,未免有傷感.


text:
(重出江湖?)跟前夫仍有聯絡 陳貝兒:一次唔開心唔代表一世唔開心
離婚岑杏賢袁偉豪陳貝兒
陳貝兒早前被爆同結婚6年嘅老公正辦離婚,噚晚佢係灣仔會展為一個名錶酒會擔任司儀,同場有張名雅同岑杏賢.陳貝兒話o依家嘅佢會全心努力工作:「上次記者會之後好多女仔朋友關心我,問我係咪要重出江湖,其實我o依家只係回復單身,隻腳都未踏入江湖.」
講番佢主持嘅節目《嫁到這世界邊端》,當中有好多旁述講到好多感情有時會配錯,好似陳貝兒有感而發,佢話:「係集體創作,當時公司都未知我狀況,但的確自己感受好深,唔係淨係話我,希望有類似經歷嘅女仔都會共鳴.」
節目提及婚姻係賭博,陳貝兒話真係有感而發,目前跟前夫分居一年,而離婚手續就辦理中,佢話同前夫仍有聯絡:「其實做得番朋友,我仲慢慢適應緊,有工作就會投入啲,女人係唔可以太得閒,一得閒就會胡思亂想特別喺夜晚.」佢強調只係情緒有高有低,並唔係要做傻事.講到喺節目入面,受訪嘉賓未喊你就喊定先,陳貝兒話:「唔係完全唔開心嘅眼淚,有啲係替人開心.」目前以工作為先嘅佢話:「唔想隨便搵個伴,同埋好講緣份,我耐心靜待下一段(緣份)啦.一切睇緣份,現階段仲適應緊,而且我相信一次唔開心唔代表一世唔開心.」
另外,岑杏賢嘅舊愛袁偉豪早前宣佈同張寶兒拍拖,岑杏賢話:「好替佢哋開心,我有私底下message恭喜佢,最緊要佢搵到鍾意同合適嘅人.」又話知道袁偉豪拍拖後自己冇唔開心,亦衷心祝福佢哋,心情勁靚嘅佢又透露:「最近識咗好多異性朋友,但未有合眼緣嘅出現.」
岑杏賢話知道舊愛袁偉豪有新戀情後,自己並冇唔開心.


text:
(澳門小姐完勝)多圖 20歲麥嘉欣素顏值 拍得住陳嘉倩BB
素顏李嘉欣雷莊兒雷莊麥嘉欣澳門小姐
呢兩日港姐係咁洗版,大家日日對住出爐冠軍雷莊𠒇,應該都有啲眼睛疲勞,於是有貼心網民俾啲靚嘢大家睇.
係2017年國際小姐澳門代表麥嘉欣 (Sofia Paiva)——啱呀,佢又係叫嘉欣,而且同港姐李嘉欣一樣,都係中葡混血兒.
今年20歲嘅Sofia,係澳門土生土長嘅中葡混血兒,五官標緻輪廓分明,甜美笑容更非常吸引.佢將會代表澳門,10月底到東京出選2017年國際小姐.
麥嘉欣依家仲係大學生,喺聖若瑟大學修讀心理學,身高5呎7吋,兼職model.本來大家都冇點留意佢,但自從雷莊𠒇當選後,澳門網民都來湊熱鬧出圖,一貼麥嘉欣個樣,唔使多講.
然而,亦有唔少網民挑機質疑麥嘉欣係咪人工美女或者「美圖」,紛紛留言要求麥嘉欣嘅素顏相.Fine,冇難度,去佢fb大把十四五歲時嘅校園相,除咗眼袋大咗啲之外,美女無誤,仲有啲baby fat,絕對係gfable.不過,唔使諗喇,人哋係有男朋友喇,今年情人節先至放完閃.佢男朋友,係澳門藝人沈柏彤Kelvin,郎才女貌.
但再睇真啲麥嘉欣個樣,發現濃妝嘅麥嘉欣,有啲似陳凱琳或者Angelababy嗰種美,而素顏呢,就似陳嘉倩BB,更加gfable.
20歲嘅Sofia,係澳門土生土長嘅中葡混血兒.(互聨網圖片)


text:
(人比人…)香港小姐VS澳門小姐 中葡混血兒Sofia超索相洗版
香港小姐澳門小姐
今屆香港小姐,賽制同賽果,都並非民選民願,更甚嘅,兩個鐘頭嘅選美節目,竟然俾一個網路媒體平台Apps騎劫,當晚隻大腥腥就喺班佳麗側邊揖揖揚揚,穿穿插插.一年一度嘅選美盛事,竟然變成獎門人Super騷,難怪有網民提議以後將「香港小姐」改為「TVB小姐」會更貼切.
出爐冠軍雷莊𠒇,俾人口誅筆伐插到體無完膚,唔抵得頸嘅雷莊𠒇,就喺IG開live同網民開火,寸網民唔夠聰明.(新聞連結: http://bit.ly/2xNkD8B )烈火遇上滾油,可想而知網民嘅反應會係點.
今屆港姐三甲認受性成疑,又望望一水之隔嘅澳門,有網民就搵咗2017年國際小姐澳門代表嘅麥嘉欣(Sofia Paiva),唔比由自可,一比之下,真係高下立見.
今年20歲嘅Sofia,係一位土生土長嘅中葡混血兒,除咗有一般歐洲人深輪廓嘅五官之外,亦有東方人擁有嘅甜美氣質.Sofia現時喺澳門聖若瑟大學讀緊心理學系,佢話希望日後能夠成為一位成功嘅心理學家.而Sofia將會喺11月代表澳門到東京參與國際小姐競選.
Sofia日前就答傳媒,話報名參加面試係希望挑戰一下自己嘅膽量,因為自己係屬文靜型,希望今次參選,可以向國際宣傳澳門,展示澳門獨有嘅中葡文化.
而以往大台都會派港姐三甲參加國際選美賽事,但自2015年開始,再冇派獲獎佳麗參加國際小姐同世界小姐,早喺11年,連環球小姐都冇派代表參加,反而機構「澳門選美聯盟」就喺2015年開始,會喺香港同澳門舉行甄選,分別選出香港同澳門嘅代表參加國際小姐選舉,而Sofia就係今屆嘅澳門代表喇!
至於Sofia原來一早封盤啦,男友係澳門藝人沈柏彤(Kelvin),港男,唔恨得咁多啦.
一早宣佈封盤嘅麥嘉欣,不時喺facebook貼男友相,男友係澳門藝人沈柏彤.(麥嘉欣FB圖片)


text:
(彈出彈入)走勻全港電視台 余詠珊拉班底大換血
余詠珊亞洲電視有線電視大台
大台高層余詠珊,自80年代大學畢業後就已經喺大台工作,不過現時執掌大台綜藝科嘅佢其實都曾經去過好多唔同嘅電視台工作,更加拉攏咗一班御用藝人令大台近年風雲色變大換血.
早喺80年代,余詠珊本來喺大台幫一眾綜藝節目好似《勁歌金曲》,《歡樂今宵》等擔任編劇,直至90年代過檔去亞洲電視,過檔後最為人熟悉嘅節目有《今日睇真D》,第一次將資訊性節目直播比家庭觀眾.
搞完一輪之後余詠珊就再次跳槽去到有線電視,仲有份創立有線娛樂新聞台,跟足新聞台嘅規則24小時瘋狂發放娛樂新聞,仲成功培訓出一班專門追訪娛樂新聞嘅主播同記者,好似有陳貝兒,陸浩明,黃翠如等都係由有線娛樂新聞台出道.
到咗04年余詠珊又番返去大台幫手搞收費電視,照辦煮碗將當年喺有線嘅做法拎返嚟搞,仲拎埋「志雲大師」陳志雲出嚟搞咗個《志雲飯局》,直至11年陳志雲離任,佢就去返大台出任綜藝科總監一職.
回巢之後余詠珊極力任用自己昔年喺各大電視台嘅班底,特別喺亞視幫同有線幫,好似有田蕊妮,黃翠如,洪永城,萬綺雯等等,係呢個情況下,大台本來一班一線藝人好似陳法拉,林峯等都轉咗做部頭合約,最後仲離埋巢,做就咗今時今日大台嘅情況.
大台高層余詠珊,自80年代大學畢業後就已經喺大台工作.
不過現時執掌大台綜藝科嘅佢其實都曾經去過好多唔同嘅電視台工作.
余詠珊跳槽到有線電視,培育咗唔少新人,黃翠如同洪永城都係愛將之一.(資料圖片)


text:
(獨家)劉太甘比認懷孕4個月 凸肚行街保鑣高度戒備
大劉甘比陳凱韻狗仔出更懷孕4個月
恭喜!恭喜!城中66歲富豪劉鑾雄(大劉)果然有心有力,病癒後冇耐再有好消息!37歲嘅甘比(陳凱韻)又有咗喇!真係咪話唔勁呀!雖然甘比同大劉已經育有一仔一女,不過今胎意義唔同,家姐秀樺,細佬仲學出生時,大劉同甘比仍然係男女朋友嘅關係,而今胎就係佢地正式結婚後生嘅第一胎,當然會更加開心啦!
早前大劉多次分身家,令外間懷疑大劉健康有問題,o依家劉太甘比再大肚有咗近4個月,足已證明大劉身體已經冇乜大礙,仍然有心有力.雖然粗身大細,不過甘比都不忘shopping當做運動,日前約下午5時許,《蘋果》仲見佢一個人出現喺銅鑼灣利園商場嘅Hermès專門店買嘢,見佢著住一條鬆身牛仔裙,步伐輕盈咁喺店入面行咗一圈睇手袋,店員見到劉太,當然要招呼貴賓啦,見甘比拎住手機放大咗張相俾店員睇,店員搖搖手,估計店裡冇甘比想要嘅款式,後來疑似係店舖經理嘅職員出埋嚟招呼劉太,見佢同嗰位經理有講有笑,睇嚟佢同店員們都非常熟落.
逗留咗唔夠半粒鐘已經離開,甘比身邊保鑣見有記者影相都好緊張,即刻擋喺前面開路,不過甘比走出店時,風一吹好明顯肚凸凸,身形發福咗唔少,似乎真係有咗身孕,《蘋果》打畀甘比恭賀!甘比就表示:「多謝晒!」問到佢有咗幾多個月?佢就話:「其他嘢唔回應啦!多謝關心!」


text:
門將輪流傷出
15fa
臨危不亂
求驗客手記:泰利盡顯隊長風範
上周六車路士作客險勝雷丁1:0,除咗睇到佢哋兩個門將施治同古廸仙尼當黑傷晒之外,仲睇到隊長泰利好型嘅一面.比賽末段由於施治同古廸仙尼都傷出,搞到車路士尾段冇龍門可用,迫住中堅泰利要客串守龍門.
當古廸仙尼比對手批暈咗,只見泰利二話不說,走出場着起第3門將希拉里奧嘅龍門衫,再聽完摩連奴嘅戰術之後,落球場即刻召班隊友埋嚟,吩咐邊個守住呢度,邊個封住嗰度咁,啲隊長風範直頭出晒嚟,抵讚!
之後泰利「埋位」客串守龍門,睇見佢個look加埋件龍門波衫,話時話個樣都有幾分似曾經效力過愛華頓同列斯聯嘅門將馬田(不過當然係瘦版).
泰利開埋龍門球場波就完咗,啲車仔球迷即刻衝出球場,泰利不愧係隊長,叫啲球迷唔好咁激動返上觀眾席先,甚有大將之風.
而雖然泰利着住件唔係佢個名嘅40號葡萄牙仔希拉里奧嘅龍門衫,但佢賽後都好大方咁順球迷要求送咗比佢哋,話晒電視機前第1次睇泰利守龍,佢呢件波衫分分鐘好值錢㗎!
「𠵱家古廸仙尼已經出院,施治就要觀察多1日,下場車仔隨時要希拉里奧把守最後一關;求大俠建議有錄低泰利守龍門嘅球迷最好keep起佢,事關咁珍貴嘅畫面唔係成日有㗎!」


text:
點知肥馬護主心切,力撐煲呔得嗰八個月任期啫;如果佢有遠見,有藍圖,咪又俾人話佢,所以覺得公眾嘅批評好唔公道喎.嘩,咁講法,煲呔喺呢段任期內咪乜都唔使做?肥馬都要顧吓擦鞋係咪擦到出晒界,擦埋落地下咁無公德心先得㗎.
可能佢嫌擦鞋唔夠勁,跟住再上演割席好戲.入局無耐就因為仙股事件搞到鞠躬道歉嘅肥馬,當時因此成為民望最低嘅局長;如果唔係老董保佢,肯定被out,唔使旨意做到今時今日.點知噚日主持人問佢,對於兩位落台伯樂點睇時,佢就有啲劃清界線味道,話最緊要係自己個心,唔係為當時嘅特首同財爺做嘢,邊個在位都唔重要㗎,因為自己嘅服務對象係市民喎.呢頭先話坊間對煲呔嘅批評唔公道,嗰頭又話要服務市民,肥馬唔係精神分裂呀?
咁都唔止,佢跟住就自我吹噓一番,話仙股事發後四年嚟,自己民望由谷底回升,最大嘅感覺係「市民嘅眼睛真係雪亮嘅」,覺得市民睇到佢𠵱家有做嘢,唔會因為一次事件,永遠就對佢印象唔好,佢最希望畀到年輕人睇到咩叫「永不放棄」.呢番「𢱑撈之言」,真係聽到八方毛管戙.
當主持人單刀直入問肥馬一句:係咪有得留低?肥馬就話自己做唔做係一件小事,搵到有為之士做嘢先最緊要.咁識講嘢,要搞政治騷嘅煲呔無理由唔識貨啩?


text:
(姐匙Talk)成嚿木玩爆破嚇喊小艷星
Jessie姐成嚿木小艷星
成功非僥倖,好似大導演「成嚿木」咁,拍完一輪荷李活大製作,連外國大明星「高佬」都爭住搵佢合作,𠵱家可以話係蜚聲國際,為全世界華人增光.成嚿木成功之處,最重要係佢用人得其法,即使最戲屎嘅演員,都可以有影帝,影后級嘅表現.
話說成嚿木未上位前,已經歷過一段好長嘅冰河期,一度被視為票房毒藥,搞到佢為求有工開,曾經要以唔開名方式,暗地為幾套電影執導,當中有一部戲由一名「小艷星」演出.有場戲講小艷星要好驚慌咁走過一段路,不過成嚿木覺得小艷星唔會交到戲,於是佢就偷偷地叫工作人員喺呢段路加入爆炸效果,然後喺開機拍嗰陣就加呢個場面.小艷星埋位真係嚇親,就做到好驚嘅表情.不過佢嚇到喊之外,仲因為跑得急扭傷咗.
不過,成嚿木之後拍另一套戲,又係有爆破場面,當大家以為好順利咁拍完,點知原來有少少火種上咗近天花板嘅暗角位.由於當年啲片場設備簡陋,好多時天花位都會加大量棉花,用嚟吸收迴音.好衰唔衰啲火種慢慢燒着棉花,大家又掛住收工,所以冇人留意到.後來俾看更見到出煙,叫消防嚟先搞得掂.雖然及時發現,但搞到片廠要停工幾日維修,加上老闆唔見一筆,成嚿木惟有攬上身,最後俾老闆省到立立令.
撰文:Jessie
本欄逢周五刊登
我姐匙縱橫歌影視幕後,咁多年嚟冷眼旁觀,娛樂圈大小事都走唔過我雙眼,真係頂唔順要爆啦!歡迎大家嚟剝花生.


text:
翁虹傷後復出,身形喼得重正過以前,雖然佢同未婚夫迫田正己定咗婚,但一直都有其他追求者.
愛自吹自擂
馮仁昭早排聽到出面傳黃夏蕙個仔Nelson追緊翁虹,本來呢樣嘢一啲都唔出奇,但最近聽到Nelson周圍同人炫耀,話翁虹已經係佢女朋友,馮仁昭就覺得好奇怪,因為係人都知翁虹已經係半個日本婆,而且佢同男友嘅感情又好穩定,所以覺得可信程度非常低,再加上呢個Nelson平日都鍾意自吹自擂,好似佢同人講話自己係某車行嘅老細,但原來只係夥計,所以佢同翁虹拍拖呢單嘢,馮仁昭都只係當笑話嚟聽.
聞言笑不停
不過馮仁昭循例都有打電話畀翁虹求證,佢聽完呢件事後,喺電話不停咁笑,馮仁昭問佢有乜嘢回應,佢話:「唔係事實嘅嘢,我覺得用半秒鐘去回答,都係嘥緊你同我嘅時間.」
林嘉欣尷尬吻學友
憑《男人四十》獲提名金獎像「最佳女配角」及「最佳新演員」嘅林嘉欣,噚日接受商台《茶煲裏的查篤撑》訪問.林嘉欣話其實已經識咗學友幾年,無論喺戲入面定係現實生活,學友都係佢嘅偶像.
林嘉欣話同學友拍接吻戲時,覺得好尷尬,拍嗰陣個心重跳得好快,好緊張.
王喜剖析羅兆輝
王喜噚日喺商台為《茶煲裏的查篤撑》擔任客席主持,阿喜喺節目中講到近期嘅羅兆輝事件,佢話喺呢件事度得到一個啟發,王喜話:「就係毒品害人,佢清醒嘅時候就會捍衞佢個仔嘅私隱,但係佢神志不清時會覺得其他人嘅私隱係其次,所以可以睇到服用藥物之前同之後嘅分別.」
鄧健泓盼做有型殭屍
鄧健泓噚日接受港台《娛樂滿天星》訪問,佢前日推出咗第二張個人大碟,佢話今次嘅心情係驚多過緊張,因為怕成績唔及上次好.問到佢最想做乜嘢角色,佢竟然話想做殭屍,好似電視劇《我和殭屍有個約會》入面,有型有款嗰種喎.
雪梨男友被同事嘲笑
早前有報道話雪梨個男友係風流武師,重搞到雪梨受感情困擾而情緒失控.馮仁昭收到風,雪梨個男友俾無綫啲幕後笑到面黃,因為佢個花名叫「發瘋」,聽個名就知唔係乜嘢靚仔,重係打扮得爛撻撻嗰隻.無綫台前幕後啲人,都話佢男友橫睇豎睇都冇乜條件風流喎.
尹光個唱銷情不俗
尹光將會喺今個月二十五號開始,喺尖沙嘴文化中心舉行四場演唱會.今次尹光會請全女班做表演嘉賓,包括方伊琪.
尹光噚日喺佐敦錄音室進行第一次排練,佢話:「今次啲飛已經去咗七成幾,而我今次嘅歌酬都有六位數字㗎.」


text:
利物浦嘅英格蘭中場謝拉特係就係好波,但弊在無謂嘅小動作多兼茅咗啲,如果佢再係咁,真係擔心佢喺世界盃決賽周俾球證趕出場.
我求大俠前晚睇巴塞隆拿對利物浦呢場歐冠盃直播賽事,發現謝拉特傳射功夫到家外,原來重好識得「抽水」㖭.話說巴塞隆拿嘅李華度俾利記嘅球員踢到瞓咗喺度,企喺佢側邊嘅謝拉特就乘機抽水,一腳踢落佢個頭,之後重要扮晒冇嘢,問你死未?
雖話謝拉特嗰腳唔係太大力,而李華度亦未有向球證投訴,但係佢咁樣做好不智啫.如果一個唔好彩,俾啲嚴啲嘅球證見到,真係紅牌都有得佢攞,到時真係喊都無謂.
國際足協鼓吹公平競技,若果謝拉特佢再係咁,睇怕佢都好有機會喺本屆世界盃決賽周俾球證趕出場.
橙兵寸人反被湯臣寸
冇得踢世界盃決賽周嘅球員,原來係連講句嘢到唔得.事緣巴塞隆拿嘅法蘭迪保亞早排批評利記作客淨係識得死守,點知利記嘅臨時領隊湯臣就一句劈埋去,話今夏冇得去日本(踢世界盃)嘅人,冇資格批評佢哋.正所謂「勝者為王,敗者為寇」,鬼叫荷蘭唔爭氣無份打今屆世界盃決賽周咩,家陣俾人寸都係自己攞嚟!
伯金坐長途車腳軟
係人都知阿仙奴嘅荷蘭前鋒伯金怕坐飛機,但係佢為咗打下個禮拜三作客對祖雲達斯場歐冠盃,就決定以陸路去意大利.但係,我求大俠覺得就算佢去到都靈都幫唔到手,事關英格蘭同意大利都有一段距離,睇怕伯金坐十幾二十個鐘頭車後,成個人都散晒,重邊有力踢波喎!
祖記出局無端變有望
祖雲達斯明明經已喺今屆歐冠盃出局,但係擒日居然有報紙話佢哋重有一線機會,咁樣誤導讀者,真係好唔負責任啫!雖然我求大俠明白到聖人都有錯嘅道理,但係就接受唔到傳媒向廣大嘅讀者作出與事實不相符嘅報道.查實只要大家小心求證,出錯嘅機會就會相對減少.
魔術手送秋波別有用心
多年前因染上咗世紀絕症被迫退休嘅「魔術手」莊遜,早排放晒風聲話有興趣參與紐約人嘅重建,點知紐約人高層成盆冷水潑埋嚟,講明冇意思要請莊遜入住管理層,兼且懷疑呢位過氣球星係借勢同佢名下嘅戲院同咖啡店業務宣傳,唔好話我求驗客疑心重,呢個可能性都幾大.
甄馬田女友盲年不嫁
南華斯洛伐克外援甄馬田同佢嘅模特兒女友卡泰蓮娜,舊年已經係祖家註冊,原本諗住今個夏天舉行婚禮,但卡泰蓮娜早前去亞洲做show時,睇到雜誌話今年馬年係農曆嘅盲年,加埋生肖犯太歲(卡泰連娜屬馬)不宜婚嫁,所以婚禮延遲到出年搵個好日先舉行婚禮.


text:
求驗客手記:遭PSG逼和 90%次名出線
雲格唔認大鑊
阿仙奴今屆歐聯又跟足劇本走,周三主場同巴黎聖日耳門(PSG)踢成2:2,雖然同PSG同分但對賽成績較差排第二,連領隊雲格都話九成會次名晉級,16強分分鐘又要硬撼巴塞隆拿,馬德里體育會或祖雲達斯呢啲勁旅.
阿仙奴已經連續六屆喺歐聯16強出局,真係唔知幾時先可以突破呢個關口.佢哋同PSG周三賽前同得10分,所以呢場係爭奪小組首名嘅大戰.作客嘅PSG先由卡雲尼建功,但兵工廠憑基奧特喺完半場前射入12碼追平.60分鐘,艾朗藍斯嘅射門好似波子機咁,先省中堤亞高施華再撞到馬高華拉堤入網,阿仙奴領先2:1.
如果維持呢個紀錄,阿仙奴就可以排榜首,點知喺77分鐘,PSG嘅盧卡斯洛迪古斯接應角球頭槌攻門,搞到伊禾比擺烏龍,最後兵工廠失咗呢個作客入球,兩隊踢成2:2.儘管阿仙奴同PSG一樣有11分提早出線,但PSG對賽成績較佳,所以排榜首;PSG主場嗰場兩隊踢成1:1,而呢場就2:2,所以PSG就多阿仙奴一個作客入球,對賽成績秤先啲啲.如果PSG喺尾輪贏盧多格德斯嘅話,就算兵工廠炒到巴素利100:0都係得次名.
如果阿仙奴次名晉級,就要對其他小組嘅首名,例如巴塞,馬體會同摩納哥.如果抽到對巴塞,馬體會呢啲,真係九死一生喇;就算摩納哥好似弱啲咁,佢哋喺2014/15球季都喺16強踢過兵工廠出局.就咁睇形勢,撇除同為英超嘅李斯特城,最弱嘅小組首名應該嚟自B組,家陣由賓菲加,拿玻里同比錫達斯爭緊.
雲格就叫大家從另一個角度去睇,其實次名出線都唔係太差,咪成功避開到拜仁慕尼黑囉.雲爺爺話:「我哋希望得首名,但有九成機會以次名晉級.不過,首名就一定好咩?我諗要到抽籤嗰陣先知,因為你睇吓其他組形勢,真係唔知首名係好定壞.我覺得首名出線嘅唯一好處係16強次回合喺主場踢.」另外,阿仙奴傳統有個黑色11月魔咒,但暫時佢哋表現尚算OK啦,今個月四場不敗,嚟緊佢哋聯賽會對般尼茅夫,今月壓軸會喺英聯盃對修咸頓.


text:
經理人:要識得尊重人
馮仁昭四圍超:官恩娜未紅先驕
官恩娜自從做咗許冠傑演唱會嘉賓後,即刻人氣急升,佢唔知係咪被一時嘅勝利沖昏咗頭腦,居然未紅先驕,對同事態度惡劣,重呼呼喝喝㖭.
話說喺上個禮拜五下晝十二點幾,官恩娜喺灣仔君悅酒店嘅ILColop髮型屋整緊頭,有人見到佢同位男同事傾緊一啲工作上嘅問題,官恩娜居然好惡咁同個男同事講:「唔做呀!你當我係狗呀?」成間髮型屋啲人當堂被佢嚇親,個男同事即刻尷尬行開.
否認淚灑髮型屋
後來嗰位男同事又去同官恩娜講嘢,跟住官恩娜就喊咗出嚟.據知官恩娜嗰日原本要去時代廣場舉行處女碟宣傳活動,後來佢以病為由取消咗,佢嗰日明明有去髮型屋整頭,睇嚟都係因為激嬲咗經理人公司嘅同事,所以搞唔成活動啦.
噚日官恩娜就死撐話冇同人拗撬,自己亦都冇喺髮型屋喊過,不過佢嘅經理人鄭先生噚日就話:「公司同佢係有啲問題發生,𠵱家正在處理中,官恩娜喺待人接物方面重有好多嘢要學,但最緊要識得點尊重人.」
馮仁昭聽聞官恩娜同佢所屬嘅經理人公司近排發生咗一啲拗撬,但都係圍繞工作問題,作為新人聽話肯捱,對人有禮係基本法,如果官恩娜連呢啲都做唔到,真係隨時變成一碟歌星㗎.
雲妮老公力護愛妻
雲妮侯斯頓(WhitneyHouston)今晚喺會展舉行演唱會,噚日唔使綵排,佢兩公婆就留喺酒店,當佢老公BobbyBrown行咗出酒店,就好友善咁同記者講話老婆喺咖啡室度同人傾緊偈,不過佢食緊煙,所以唔多鍾意俾記者影相,之後重搵咗三個大隻佬保鑣嚟趕記者離開.而雲妮喺夜晚八點就同老公去咗文化中心睇激光表演.
張震將赴威尼斯影展
九月喺意大利舉行嘅威尼斯影展,有份參展嘅港片除了有杜琪峰嘅《柔道龍虎榜》外,重有鞏俐同張震主演嘅《愛神》,何超儀主演嘅《蝴蝶》亦有報名參選.鞏俐同張震都答應會去威尼斯影展,不過今次只係觀摩性質,所以張震嘅心情比較輕鬆,至於阿杜套《柔》片喺香港票房雖然一般,但外國啲影展就好鍾意部戲,唔知係咪因為拍得比較藝術呢?
鞏俐落實演《藝伎》
荷李活大導史提芬史匹堡即將監製新片《藝伎回憶錄》,已經確定由鞏俐,章子怡同楊紫瓊合演,而張曼玉同華裔女星劉玉玲就名落孫山.導演張藝謀嘅兩個緋聞女友鞏俐同章子怡再次同演一部電影,馮仁昭覺得佢哋都幾有緣噃,聽講楊紫瓊日前重去咗德國試戲服㖭.
郭富城擾民被整蠱
由鄭伊健同郭富城主演嘅電影《三岔口》,工作人員噚日凌晨一點幾,喺油麻地文苑街文輝樓對開拍攝一場落雨街景,其間警方接報聲稱有人喺上址大廈天台企圖跳樓,警員趕抵現場調查後,證實虛報,相信疑是大廈住客不堪聲浪滋擾難安睡而惡意虛報,拍攝工作之後繼續進行.


text:
最近球壇潮興由國內名宿當上國家隊教練一職,保加利亞及德國呢兩日先後落實,將由史杜捷哥夫及奇連士文做新教頭.我求大俠先祝佢哋避得過「名宿教國家隊必輸」嘅魔咒!
事關近年都有唔少國家隊由該國一代球星執教,好似波蘭嘅邦歷克,羅馬尼亞嘅赫傑,前南斯拉夫嘅沙維斯域等等;但幾乎全部都只係做得一年半載,就會因為球隊戰績愈教愈衰而被炒或引咎辭職.
而史杜捷哥夫更表明,將以嚴明軍紀領軍.但係呢位保加利亞球王,喺球員時代出名臭脾氣,紀律麻麻,𠵱家重話要麾下球員守紀律?冇乜說服力喎!
南美新星簽俄球會卡雲拿基想變雪條?
阿根廷世青盃猛將卡雲拿基,周一獲俄羅斯球會莫斯科斯巴達證實加盟.我求大俠真係覺得意外,從來都冇乜南美年輕球星喺俄羅斯球隊打響名堂嘅例子,當地又天寒地凍,完全同南美係兩個世界,點解佢都要選擇加盟呢?唔通佢唔係「新巴迪斯圖達」,係「新斯巴達」至真?
卡塔爾樹倒猢猻散希亞路搵夠走人
去年卡塔爾真係搶盡風頭,簽咗好多過氣球星,希望幫吓國家隊提升實力,爭○六世盃入場券;估唔到只係一年時間,呢個計劃已行唔通,簽唔成出名嘅三件巴西兵國家隊亞洲盃出局教練杜斯亞走人,過氣球星好似會去保頓嘅希亞路就搵夠錢走.要搞好足運真係唔易㗎!


text:
(兩個鏡頭變主角)客串李克勤執導MV 惠英紅 元華呻:上咗賊船先講數
元華李克勤惠英紅
李克勤為自己新歌《一個都不能少》MV執導,佢搵嚟多位重量級人馬惠英紅,元華,陳麗雲,劉玉翠,古明華同鄭家生,首次執導MV,克勤坦言心情緊張,花了足足可以拍七個MV的時間來作準備,噚晚更加失眠,今朝零晨四點幾起身化妝出門開工.
今日黃昏佢哋喺牛頭角一個大排檔取景,講述元華開設大排檔,被鄭家生來搗亂,而其餘演員則為元華伙計,克勤希望今次MV有別於以往,所以由最初草擬是飾演惠英紅的兒子,在MV中被小紅姐打面,變成自己只出現MV最後一個鏡頭,而改為小紅姐擔正主角,克勤話:「真係好多謝小紅姐,佢成日唔喺香港,專登抽日半時間嚟拍.」問到是否用人情牌?克勤話:「當然啦,如果唔係點請得起,畀人情價外,拍呢度都幾十萬.」克勤又指演員全是金像獎影后,及最佳男,女配角人馬,可以由佢哋演技來彌補自己導演不足,總之今次係前所未有咁爽,原本計劃兩日拍攝MV,為免明天打風,克勤表示盡量今日內拍完.
日前出席劉德華生日會,問到有冇發覺一家三口變一家四口?克勤話:「我冇八卦,我只係望住主角,都有(同朱麗倩)打聲招呼,真係唔知,仲有其他人去,問其他人.」
已經有一段時間冇喺香港拍嘢,撞啱打風,小紅姐坦言都幾辛苦,不過佢同元華異口同聲指未試過拍MV,所以都想試下玩,元華笑指TV Movie拍過,係未拍過MV同三級片嗰D.小紅姐話:「李導演導得好好,有個長鏡頭係一大班人行,拍得好靚,睇到佢有做足功課.」講到由兩個鏡頭變成主角,小紅姐指唔緊要,不過要記歌詞夾口型就有啲難,原來事前講好唔駛唱,不過今日來到就話要夾口型唱,元華笑住話:「上咗賊船先講數,首歌一開始就唱原來乜乜乜,唓...原來係呃人嘅.」


text:
爭取普選坐言起行 藝人心中有個時間表
香港人要真正走向民主之路,當然應爭取盡早普選特首和立法會議員.爭取普選無分界別,繼天主教香港教區主教陳日君及香港教育專業人員協會,相繼動員教友及屬下會員參加下月四日的爭取普選大遊行外,演藝界方面,導演杜琪峯,張同祖,張堅庭及演員何超儀,葉璇和薛家燕等,亦同樣希望特首曾蔭權盡快交出普選時間表.何超儀表示,下月四日若不用開工會上街遊行.張堅庭認為最快二○一六年可普選,葉璇則相信最遲二○二○年可成事.
「其實我做演員嘅,對政治一向唔係咁關心,不過喺一個民主自由嘅社會,公民就應該有權投票選自己嘅總統或總理,咁香港人想爭取普選特首權利係好合理,之不過個普選時間表係幾時,我就覺得唔好迫得政府太緊要,不過都希望政府盡快交個日期出嚟,至於個日子係早或遲都唔緊要,只要唔好係咁拖,下月四日民主派發起市民上街遊行,如果嗰日我唔使開工,我都會考慮上街支持.」
「我哋香港人要爭取普選時間表,唔係要作反,只係想得個知字,咁樣大家先會有方向同目標做事,就算政府二○三○年都冇所謂,起碼大家心裏都有個定數.我認為遲唔係問題,但政府如果想顯示一吓誠意,唔想搞到香港再度出現分化,真係應該講幾時可以畀港人達成普選心願,我認為普選時間表唔適宜定得過急,因為香港嘅政黨唔係好成熟,佢哋都需要時間去磨練.」
「我覺得政府應該定出普選時間表,唔好永遠得個講字,香港係一個世界都市,市民應享有普選特首同立法會議員嘅權利,我認為愈快定出普選時間表就愈好,呢個係尊重市民嘅做法,我希望有生之年睇到個時間表,如果以後俾我撞到曾特首,我都會問佢幾時先可以有全民普選特首出現?」
「我都好關心普選呢個問題,照𠵱家香港嘅經濟政治咁繁榮穩定情況嚟睇,我保守估計大約二○二○年左右應該搞得成.曾蔭權上任新特首後,佢嘅才能同民望都唔錯,香港經濟日趨好轉亦有目共睹,不過要舉行普選絕對需要有充足時間去籌備,一定唔可以咁倉卒,所以我推算十五年都差唔多,作為巿民要耐心等候配合.」
「我相信喺自己有生之年一定會睇到香港舉行普選,我諗最快二○一六年可以完成,到時我一定會去投票.我對香港搞得成普選好有信心,因為自從曾蔭權上任做特首之後,佢同中央嘅關係搞得好好,相信中方都會有信心畀香港搞普選,巿民嘅信心亦都大咗.我都留意到曾蔭權上任後,佢嘅表現好好,我畀佢好高分,都有七十八,有啲嘢重有待改進.不過十二月四日我就唔喺香港,去唔到遊行,但精神上一樣好支持.」
「我好支持普選,曾蔭權上任特首後,香港各方面都有好發展,我畀佢嘅表現有八十分,扣咗嗰二十分就係留個空間畀佢改進.香港要搞普選都需要時間去籌備,我諗十二年後,大約二○一七年有機會成事,其實曾蔭權上咗任冇幾耐,佢都要時間去體驗.」


text:
馮仁昭四圍超:Twins徵兵大戰九餅女
英皇女子組合Twins雖然大受歡迎,不過佢哋嘅勁敵EMI九人女子組合Cookies氣勢如虹,未知係咪因為咁,Twins近排都諗住招募新成員,實行以新陣型迎戰九餅女.
要青春具時代感
最近有一本雜誌搵咗啲男女參加Twins新成員招募,而Twins嘅經理人霍紋希(Mani)之前都有睇過參賽者嘅相片,Mani接受雜誌訪問時話新成員個樣要青春同有時代感,而外形方面要同蔡卓妍(阿Sa)同鍾欣桐(阿嬌)接近.
不過,Twins嘅身材都平平無奇,相信將來嘅新成員都應該係「平胸一族」,同埋講嘢可能低B啲,咁樣先同佢哋啱傾.
Mani噚日喺電話度話:「公司都幫Twins搵緊新成員,有雜誌幫手招募,多個渠道都幾好,如果啱用,我哋都會考慮吓.」
周海媚唔識謝霆鋒
近期娛樂圈鬼咁多嘢發生,單單新聞上晒港聞頭條.周海媚噚日同一班女性朋友走去灣仔演藝睇歌舞劇《SingingInTheRain》.
問周海媚對謝霆鋒還押監房點睇?佢話唔識謝霆鋒,唔知點講.咁改問佢對Beyond成員葉世榮女友倒斃浴缸嘅睇法?佢又話唔認識對方,唔方便評論!咁又係嘅,周小姐𠵱家喺娛樂圈都唔係咁活躍,點會識得新一代嘅年輕偶像喎!
半唐番最愛俾女追
半唐番男星自從同鬼妹M小姐分手後,似乎一直未有新歡,但原來佢早排已經有新女友L小姐,對方亦係鬼妹,又係新晉模特兒,個樣同氣質重有少少似M小姐.
不過,最搞鬼係當初半唐番同M小姐拍拖,係女方做主動,𠵱家佢同L小姐又係女方發動追求攻勢,L小姐花咗一個月時間先將半唐番追到手.原來半唐番一向都唔主動追女仔,皆因佢享受被追求嘅感覺,唔使嘥心機追女仔喎!
蓋鳴暉牛一獲贈水晶鮑
蓋鳴暉,羅慧娟(娟妹)都係十月壽星女.噚日佢哋喺電視城出席「十月星辰」活動,蓋鳴暉噚日正日生日,星期日會喺尖沙嘴擺十圍壽宴,阿一鮑魚一哥送咗個水晶鮑魚畀佢做禮物.至於娟妹每年生日願望都係身體健康,佢話健康最緊要,冇健康有錢都冇用,如果加埋可以拍到一部代表作就最完美.
精靈仔媾女多法寶
精靈仔同佢個內地女友拍咗拖已經幾年,大陸妹對精靈仔亦都一往情深,但兩個人長期分開兩地,精靈仔就梗係不甘寂寞啦!加上精靈仔鍾意周圍識女仔,佢最叻就係用手提電話發短訊,講吓甜言蜜語,總之一日一個.呢招唔得嘅話,佢重識借人把口傳情達意,精靈仔會搵佢啲豬朋狗友一齊做戲,由佢啲朋友出面同女仔講,話精靈仔幾咁掛住佢.大陸妹就梗係知佢啲嘢,不過佢又唔捨得精靈仔,惟有繼續啞忍.
陳百強倉底聲帶面市
陳百強已經逝世咗九年,佢生前所屬嘅華納唱片公司,喺倉度發現咗陳百強嘅原聲帶,入面有佢講嘢,經過剪輯,將會收錄喺唱片公司幫佢喺月底推出嘅紀念唱片入面.
陳百強嗰段聲帶嘅內容,主要係講《等》呢首歌原本係佢同徐小鳳合唱,不過因為版權問題,結果無緣合唱.經過重新混音嘅《等》噚日已經派咗上台,而華納巿場總監黎智傑噚日亦有到陳百強墳前拜祭.
秋官想買禮頓山
鄭少秋(秋官)噚日一支公喺中環德成大廈出現,由於幢樓有唔少診所,所以馮仁昭以為秋官唔舒服要睇醫生.不過,秋官就話只係嚟呢度探朋友喎.而早前有報道話秋官已經入咗紙買跑馬地禮頓山,但噚日秋官口口聲聲話冇呢件事,不過馮仁昭再問佢係唔係上個禮拜去咗收樓時,秋官就漏口風話:「未有咁快,重睇緊啫.」


text:
求驗客手記:柏利女友出吹氣公仔
干地High到流鼻血
每一個成功男人背後都有個女人支持,就好似周一晚幫意大利入波嘅前鋒加斯安奴柏利,佢嘅匈牙利名模女友維歌莉亞唔單止入場打氣,仲帶埋個柏利嘅吹氣公仔,真係為撐男友做足準備.喺呢場歐國盃E組首輪,意大利就靠基亞卓尼利同柏利各建一功,以2:0技術性擊倒名大於實,成盆散沙嘅「歐洲紅魔」比利時.
呢幾年喺網上有個「月經」話題,得閒就會有網民數吓比利時班英超球星,吹噓呢隊波係大賽黑馬,吹到今屆歐國盃,比利時仲做埋冠軍熱門之一.點知,喺實而不華嘅意大利前露晒底,夏薩特同奇雲迪布尼各自為戰,盧卡古同費蘭尼庸碌無為,根本攻唔入意大利嘅「BBC」防線,即係巴沙利,邦路斯同埋基亞連尼.意大利先喺32分鐘靠基亞卓尼利開紀錄,到補時再由柏利埋齋,以2:0贏咗比利時.
柏利呢場有索女友維歌莉亞入場打氣,後者今年24歲,係匈牙利嘅泳裝模特兒.佢兩個已經拍咗拖四年,成日喺社交網站度晒幸福;講到意大利贏波嘅最大功臣,當然係教練干地啦.意大利中場傷兵多,賽前好多人都睇死佢哋分組賽出局,點知一出場就咁大驚喜,呢份功勞肯定係屬於部署得宜嘅干地.喺基亞卓尼利入波後,干地同班後備球員一齊慶祝,唔小心俾施蒙尼沙薩打中個鼻,搞到流鼻血.賽後干地仲拎呢件事嚟講笑:「我願意為呢支球隊犧牲我嘅身體!」
除咗干地之外,保方都成為呢場比賽花邊新聞嘅主角,完場之後,佢衝向龍門,打算喺龍門架度玩單槓慶祝,點知保方呢次就保唔住後方,一時鬆手,屁股落地,撻到攤攤腰!不過保方應該冇受傷,周五對瑞典可以繼續上陣.
比利時方面,門將泰拔高圖爾斯效力車路士,佢見到下季教車仔嘅干地原來咁把炮,可能內心都百感交集.高圖爾斯賽後都認輸,大讚干地排陣至勁,「我哋喺戰術同組織方面都比唔上意大利,同埋我哋又犯咗喺友賽嘅錯誤,冇去睇住意大利嘅中路滲透.」比利時下場周六對愛爾蘭.
保方(圖)諗住完場後顯吓身手,點知變咗出醜.路透社


text:
由Pizza面驚變V煞面嘅人妻裕美,2013年與拍拖一年多的圈外男友林恩浩(Jason)閃婚,可惜婚姻僅維持短短兩年.周刊驚爆裕美疑搭上吳若希緋聞舊愛黃子恆,更被影到攬腰到馬鞍山買餸,之後雙雙返男方位於西貢寓所玩煮飯仔,至翌日早上都未見裕美離開,傳出婚外情疑雲.裕美接受《蘋果》訪問時,自爆去年已經同老公辦離婚:「其實我同佢分開咗,唔係一個短時間,係上年分開.」
裕美連聲否認,但噚晚(14號)有讀者爆料,指裕美老公Jason身邊啲朋友都睇唔過眼,因為喺大家眼中,Jason都係一個好男人,又好愛老婆,凡親老婆有活動,Jason都會請假支持老婆.
報料者又指,查實呢件事發生咗,Jason因為唔想家人因為咁而更加討厭個老婆,所以一直都冇同屋企人講,剩係同身邊朋友呻.但係紙亦包唔住火,Jason已經搬咗返去自己屋企,據知亦差唔多有半年左右.
雖然裕美已經有新歡黃子恆,但Jason原來仍未放棄.直到上個禮拜,Jason都仲有同啲教友講,仲想大家幫佢一齊祈禱,希望有個結果.報料者稱,Jason對老婆咁好,相信佢唔捨得離婚,係希望老婆返嚟,故此盡量爭取時間挽留女方,但係估唔到俾周刊影到裕美同黃子恆一齊,一切已經難以挽回;而裕美雖然未同Jason辦妥離婚手續,但就向傳媒稱已回復單身,令不少教友憤怒之餘,更為Jason不值.
報料者又指,裕美婚後仍keep住識新朋友,且與家底豐厚者特別有緣.湊巧黃子恆都係有家底之人,難怪能成為密友,更成日上黃子恆屋企,裕美亦直認:「我哋有共同朋友,我估應該唔多過三次(上男方屋企).真係唔關佢事,佢好陰公,佢係好好藝人.」


text:
隔牆有耳:人盯人 禁筆錄 設限時
陳家洛查冊要變黃蓉(李八方)
隔牆有耳李八方陳家洛查冊
特區政府出招阻礙查冊,除咗影響到傳媒,學術界亦係苦主之一.有做選舉研究嘅浸會大學政治及國際關係學系副教授陳家洛就呻,𠵱家去查選民登記冊局限多多,唔畀影,唔畀抄,仲要畀人𥄫實,睇嚟真係要好似《射鵰英雄傳》入面嘅黃蓉咁好記性先掂.
陳家洛噚日喺香港民意研究計劃嘅記者會上,講到新聞自由嘅時候大鬧政府收緊查冊安排,令選舉研究工作困難重重,難以再客觀,有系統,完整做科學研究.
陳家洛話政府規定查冊目的只可以同選舉有關,查冊嗰陣要親身去之外,筆錄,攝影一律禁止,現場仲會有位政府人員企喺你背後睇實你,時限只有一個鐘,同時用嚟查冊嗰套系統極之唔user friendly,稍為有啲系統嘅分析都做唔到,總之成個過程就係一種不信任嘅表現.結果陳家洛想寫篇關於登記冊內容嘅報告或者論文,譬如某個界別選民係咪真係存在,某啲選民係咪真係屬於某界別等,都可能因被指為「與選舉無關」而被追究刑事責任.
《蘋果》前排睇警察福利基金捐款紀錄都有類似遭遇,當時記者連電話都要交出兼且用錫紙,鋁箔包裝袋,再加個外賣食物保溫袋包實.至於研究選舉同選舉係咪有關呢啲係邏輯問題,對住呢個連抗疫都冇邏輯嘅特區政府講邏輯盞嘥氣.


text:
爆機狂迷:3代共冶一爐 龍虎亂舞一招埋單
近排靠翻炒狂搵真銀嘅SNKPlaymore,第四輯Online珍藏系列就出番《龍虎之拳~天.地.人~》,賣點係1碟打齊全系列三代版本,玩番晒當年浮誇到痹嘅系統,好似氣功波高過人,龍虎亂舞扣人8成HP等,最搞鬼梗係用絕招KO對手時,可以爆埋佢件面衫,就算係女性敵人一樣照爆!
文:陳福榮
對應機種:PS2
遊戲類型:FTG
遊玩人數:1至2人
開發商:SNKPlaymore
推出日:5月11日
售價:$325
同之前嗰三隻Online珍藏系列一樣,今次《龍虎之拳》都係針對MMBB網上對戰系統,佢仲可以記錄低閣下嘅戰績㖭,但正如之前介紹過畀大家嘅《拳皇MI2》一樣,如果上唔到網就可以當佢係單機遊戲得喇.由於佢係喺主目錄畫面揀定遊戲,因此入咗Game就已經唔使再Load碟,呢種設定認真爽爽.
■另一種模式是《FinalFight》咁狂打嘍囉,瘋狂廝殺.
話明係陳年翻炒名作,真係唔同大家講吓啲歷史都唔得.《龍虎1》係當年SNK被吞併前嘅重頭作品之一,影響力拍得住《餓狼》同《侍魂》.無他嘅,角色真係做到好鬼死大,當黐埋身嗰陣幾乎佔成三分二個畫面,誇張到爆燈,就憑呢點佢可以喺《街霸》獨大嘅格鬥市場穩佔一席位.此外佢引入咗女角輸咗會爆衫嘅設定,仲有超必霸王翔哮拳以及史上首創嘅亂舞技「龍虎亂舞」,嗰種震撼當年喺機舖真係令人歎為觀止,只可惜今次佢完全照Dub街機版,單打模式依然唔可以揀其他人嚟用.呢種離譜程度真係擺明係用模擬器嚟出.
《龍虎2》除畫面同操作大幅改良外,最正當然係一開波就畀你用齊咁多個角色啦,亦因為咁遊戲壽命就得以延續,唔會齋得兩個主角坂崎亮同Robert用咁悶.不得不提嘅係,本作隱藏大佬係《餓狼》嗰個傑斯嘅年輕版,招式霸道到被人堪稱屈機之王,各位不妨挑戰自己技術去試吓砌低佢!
第三集竟然叫做《龍虎外傳》,主角由Robert坐正,除咗街機版就只有響NeoGeo盒帶版同CD版出過,換言之今次係首度移植落其他機種.《龍虎外傳》屬廠方有意破舊立新之作,不但一次過Cut晒大部份舊角,仲採用類似3D格鬥遊戲嘅MotionCapture嚟做動作,好自豪咁標榜每招打出嚟都好鬼靚,真係似足真人打交咁款!不過呢點亦係佢嘅死穴,當年唔少人投訴佢節奏太慢,係慢到有啲難頂嗰隻!
講到龍虎亂舞咁勁,其實都要符合幾個條件先出到;首先能源Bar要「見紅」,跟住儲滿絕招Bar,再輸入↓↘→+CB就得.


text:
今期真係唔知道花旗國牛仔總統抽咗邊條筋,走去周圍搵交嘈,辣火頭.首先有國家主席胡錦濤,去到華盛頓嘅時候,被西翼群英話,《義勇軍進行曲》係中華民國嘅國歌.仲要「享受」一個白宮特別篩選出嚟嘅法輪功學員,長達三分鐘嘅「問候」,夠晒「畀面」.好在胡主席有風度,冇反枱,畀孫柏文嘅話,一定會買張世界地圖送畀白宮,跟住用我隻金手指去篤畀佢哋睇,中華民國同中華人民共和國嘅分別.
花旗國牛仔總統玩完我哋國家主席之後,又派佢嘅副總統切尼,高姿態大罵俄羅斯政府,話佢哋供應歐洲嘅天然氣飄忽不定,用嚟要脅歐洲.仲話俄羅斯政府好唔負責任,所以花旗國為世界和平,就走去幫俄羅斯啲鄰國,去抗衡俄羅斯嘅威脅.花旗國好似完全唔理會,俄羅斯鄰國呢幾年經過啲「有色革命」之後,已經令到俄羅斯政府覺得四面受敵,國家分分鐘會滅亡嘅感覺.
咁花旗國牛仔總統走去刺激吓俄羅斯同祖國,都已經係指定動作,分析員話齋,「在預期之內」.不過,令到我覺得唔尋常嘅,就係連一向非常受花旗國愛戴嘅陳水扁都被迫一定要去阿拉斯加加油,唔知道係唔係因為花旗國好似我哋祖國一樣鬧油荒,而唯一一個有飛機油嘅地方係得阿拉斯加呢?總之呢一連串舉動,畀我嘅感覺係花旗國牛仔總統,覺得自己喪失咗「世界話事人」嘅地位,所以出嚟做啲嘢,等大家唔好覺得花旗國已經不問世事.又好似我哋特區啲立法會議員一樣,「做fa
咁除咗有十幾萬士兵喺伊拉克境內,需要成功保護世界警察形象嘅花旗國政府之外,最關注伊拉克問題嘅就一定係伊朗政府.因為,伊朗政府自從喺八十年代兩伊戰爭,被薩達姆攻擊之後,都好驚會再有一個想打伊朗嘅伊拉克政府.「唔再被攻擊」,我相信係伊朗政府嘅首要目標,甚至如果可以有個同聲同氣,友好嘅伊拉克政府,伊朗政府就開心死喇!花旗國又知道,需要得到伊朗嘅合作,先至可以有一個和平嘅伊拉克,因為伊朗可以令到伊拉克繼續大亂.所以就陰差陽錯咁,伊朗同花旗國產生咗一個相輔相成嘅關係.
呢個微妙相輔相成嘅關係,雙方都清楚明白對話嘅必要性,所以花旗國政府就安排同伊朗政府,對伊拉克前途進行交涉.今次係自從伊朗沙皇落台,聖戰愛好者上台之後,花旗國同伊朗第一次直接官方對話.其實大家見到花旗國同伊朗政府,近期做嘅所有大小動作,例如伊朗話成功研製原子彈,花旗國話要轟炸伊朗,都係為咗呢場世紀大會議,儲談判籌碼,同埋將無關必要嘅政府,例如歐盟,中國,俄羅斯等國家,排出談判室之外.
不過如果花旗國政府「做啲嘢」主導嘅外交政策,唔係為伊拉克而做,咁就連孫柏文都唔知牛仔總統想做乜喇!
孫柏文


text:
點解要揀仁哥?高達話仁哥都唔係第一次俾人推薦做主席,只係佢次次推咗,白鴿黨先至搵人上.但到咗今時今日咁嘅地步,覺得仁哥真係唔可以再推,最希望仁哥可以用平時「好好先生」乜都話「好呀」嘅態度,答應接受挑戰去選主席.
高達就係覺得仁哥比較nice,唔似自己咁率真咁硬,未必肯聽太多意見,相信都會得到黨內兄弟支持.當然,佢咁講,唔係代表佢話自己唔受兄弟歡迎.八方都有問過佢,係咪因為心淡或者黨內兄弟內訌等問題而走嘅,強調黨內有唔同意見,從來唔係問題,強調自己一直都唔想做.
佢又話連副主席都唔會選㗎喇,最多選中委或中常委.之前有人笑佢哋搞女副主席,其實就係安插老婆陳樹英上,喺黨內搞夫妻黨.高達重申一路都唔係諗住tree姐陳樹英做,自己心目中有另一個心儀之選㗎;而佢退落嚟,亦都可以用行動證明唔會搞夫妻檔等核突嘢.
八方記得仁哥講過好多次唔選唔選,今次其實佢都係咁嘅意向.噚日先知高達唔選嘅仁哥話截至呢一分鐘為止,都唔想做,唔想放棄𠵱家工作,希望高達留任.只可惜,高達呢鋪先斬後奏,獲得唔少黨內大佬支持,噚晚佢哋坐埋食咗餐飯,就係游說仁哥接手,擺明都係迫仁哥上轎,無得sayno,八方真係要開定香檳同佢慶祝至得.


text:
餐廳羅屬下其中一間意大利餐廳在「快樂時光」時候,生意甚好,周時有二三十人訂地方開派對,年青賓架K係其中一個.呢日偶然同佢講起,為何啲外國人經常到餐廳羅處開party?賓架K說:「你哋以前嘅作風或者跟我哋唔同,譬如你哋請食飯,用輪流做東嘅方法,輪流找數.我哋呢,要每次分清楚,二十個人飲湯,就叫餐廳開二十張單,碌二十張卡,亁淨利落.好多做外國人生意嘅餐廳,都肯咁樣做,但私人會所一定唔肯.餐廳羅間餐廳近住IFC,所以幾受歡迎.」
人客覺得亁淨利落啫,餐廳就會覺得好煩,手續與紀錄都增加咗,不過為咗做生意,乜都要制,以客為尊吖嘛.但中式食肆要分單,難度甚高,搞唔掂.外國作風要分單,你唔請我,我唔請你,亦有另外一種作用,就係有時方便向公司申領(claim)補貼.
賓架K上星期四吃早餐之際,聽到恒生銀行要為華盛頓互惠銀行債券撥備,不禁嚡嚡聲,佢話在西岸讀書嗰陣,周圍見到WaMu嘅提款機,知道係一間大型儲蓄銀行,如果有人叫佢買WaMu債券,佢唔會懷疑呢間銀行嘅信貸可靠性以及償債能力,故此恒生銀行買入華互債券,賓架K唔覺得驚奇,佢所以嚡嚡聲嘅,就係華互與美聯(Wachovia)呢啲大銀行都會唔掂啫,一年半年前邊個會估得到,事後孔明梗係好醒啦,事前就冇邊個係聰明人,譬如「平保」班投資專家,據講全部出身名校,薪酬驚人,點解佢哋去年會買入富通銀行股權?富通為爭收購荷蘭銀行(ABNAmro),出資二百四十二億歐元,亦只不過係去年嘅事,歐盟官員自稱監管嚴密,非美國「牛仔」可比,但一樣照批呢單巨型交易,𠵱家富通要為呢單收購撥備一千五百億港元,比利時,荷蘭,盧森堡三國聯手救駕,富通股東與債券持有人使唔使歐盟監管當局賠償?賓架K講咁多嘢,當然係有感而發,佢話:「由2003至2008年上半年,如果我預料得到雷曼會破產,我會唔會銷售雷曼擔保嘅產品?比任志剛聰明十倍嘅人都諗唔到啦,現在鬧金管局與證監會監管不嚴之人,簡直係財經文盲,可惜佢哋唔係先知!」


text:
求驗客手記:一月對過中招球隊
盧卡古爆全隊有病徵
歐洲各大聯賽繼續因為疫情關係停擺,先前重災區意大利已經有唔少球員確診,幸未有確診個案嘅意甲球隊國際米蘭,原來喺一月份嘅時候曾經有集體爆發感染武肺嘅疑雲.效力國際米蘭嘅比利時前鋒盧卡古喺周二透露,原來1月份時候隊內有23至25位球員出現發燒同咳嗽症狀,但係當時未有人進行過武肺病毒檢測.
早前意甲嘅受感染球員數字已經增加至15人,當中包括有祖雲達斯嘅保羅戴巴拿,馬度迪同魯加尼,仲有費倫天拿隊內三位球員等.雖然國際米蘭慶幸冇任何職球員確診,但係禮拜二盧卡古喺ig做直播嘅時候就提到,其實隊內曾經出現武肺可疑個案:「上年12月歇冬後我哋有一個禮拜休息時間,當大家歸隊之後,球隊陣中有23至25位球員唔舒服,我發誓唔係講笑!」不過照盧卡古所講嘅情況,其實國際喺一月都同過部份中招球隊交過手(見附表),包括阿特蘭大同埋費倫天拿,家陣真係唔知到底係國際球員播毒定係俾對方傳染喇,成隊國際A隊得27人,咁咪即係全隊都有病徵?
除咗提到隊內有好多人發燒同咳嗽外,盧卡古仲諗番起1月26號,國際米蘭喺主場迎戰卡利亞里嘅聯賽入邊,隊內有位球員踢咗好短時間就要離場:「我哋喺對陣卡利亞里嘅時候,25分鐘就有一位後衞要離場,唔可以繼續比賽,仲差啲暈低.」盧卡古所指嘅隊友就係斯洛伐克中堅史堅尼亞.睇番紀錄,史堅尼亞真係踢咗17分鐘就因為唔舒服離場,球隊賽後解釋就話呢位中堅係患上流感.翻睇國際喺一月份嘅賽程,其中對過嘅阿特蘭大同費倫天拿,呢兩隊之後都有球員確診武肺,真係唔敢講會唔會同呢次疑似集體染病嘅事件有關.
盧卡古都提到自己其實喺一月份都有出現病徵,不過同樣不以為意:「每個人都出現發燒同咳嗽病徵,我喺熱身嘅時候都覺得熱過平時,但係我已經一年之內未試過發燒.踢完卡利亞里之後嘅當晚,本來我哋要出席運動品牌邀請嘅晚宴,但我拒絕咗,直接返屋企瞓覺.因為當時我哋冇做病毒檢測,所以永遠都唔知自己有冇事.」由盧卡古所講嘅情況睇得出,意大利初期對於武肺嘅防範實在唔夠.不過近期有當地報道,意甲喺未來將會要求球員回歸訓練嘅時候,必須接受血液抗體檢測,咁就可以知道佢哋自己有冇中招,到時盧卡古心中嘅疑問亦都可以解開喇.


text:
自從葉靜子同財爺梁錦松傳出緋聞,又喺香港搞個「擁抱吉祥」文物展搞得有聲有色之後,佢一時間成為紅人.原本佢打算喺香港做完展覽之後就移師去深圳繼續再做,點知最近聽講靜子放棄喺深圳博物館做展覽,改為喺廣州舉行.
瘦田耕開有人爭
原因係因為有人見靜子喺香港搞得有聲有色,就即刻同佢喺深圳爭嚟做,有消息話早排搞到有人喺深圳博物館放置炸彈搞事.馮仁昭即刻打電話畀靜子了解情況,靜子都承認有呢件事,佢話之前去完日本旅行返嚟,就收到有人喺博物館放置炸彈呢個消息,佢重話幸好爆咗嗰兩個炸彈威力好弱,所以無損佢暫放喺館內嘅珍貴文物.葉靜子重講深圳一站因為出咗一啲問題,所以取消唔做,改為喺廣州,佢希望可以盡快喺今個月底舉行.
呂良偉紅遍上海灘
早排呂良偉同班女藝人,有翁虹,張文慈同張玉珊等,喺上海為一個樓盤開售做宣傳,個個女星都打扮得鬼火咁靚,但號召力居然統統都輸晒畀憑電視劇《上海灘》演丁力成名嘅阿呂,班上海人一見阿呂就好似蜜蜂「嬲」蜜糖咁,圍住佢狂叫:「偉哥,偉哥!」阿呂聽到班上海人咁叫佢不知幾自豪.不過班香港記者一聽到就即刻忍唔住笑.偉哥喎,你話啲記者會諗咩吖!
張兆輝難忘姨仔姐
有報道話阿姨仔姐蔡雪芬用咗成千萬,就係為咗應酬啲圈中靚仔,當中包括曾經都喺無綫紅過吓嘅張兆輝.記者噚日見到張兆輝,就順便問吓佢有冇份分享嗰千萬,點知佢嘅答案真係令人好鬼失望,佢竟然話飯就有食過十次八次,最可惜就係鮑參翅肚都冇.張兆輝對姨仔姐嘅印象非常好,成日讚佢人好nice,重有最令佢印象難忘係姨仔姐平時戴嘅表,啲黃金鑽石多到見唔到支分針.
吳綺莉同龍嫂有緣
早排吳綺莉帶埋個女,同埋阿媽走去上海,重咁啱俾傳媒影到,又話佢同家人要搬去上海住.馮仁昭雖然諗到頭爆,都唔明吳綺莉做乜失驚無神要走去上海,但就知道近日身在上海嘅,重有佢個女個老竇成龍嘅正室,即係林鳳嬌,聽講阿嬌最近帶埋阿仔祖明去咗上海住.唔知係咪兩個女人心有靈犀呢?
趙薇遇情敵愁眉深鎖
喺湖南演出俾人淋屎兼推落地嘅趙薇,早排佢喺上海拍《天下無雙》時已經因為呢件事搞到無晒心機,點知重要喺佢呢個時候同個舊情敵,即係早排同佢個富貴舊男友葉茂菁拍拖嘅李婷宜冤家路窄,齊齊喺上海勝強片場拍戲,重住埋同一間酒店.至於趙薇有冇同李婷宜撞到正就唔知,但馮仁昭就知道,趙薇愁眉苦臉,李婷宜就春風滿臉.


text:
繼煲呔曾之後,梁錦松噚日帶咗第一批記者去佢嘅財政司官邸參觀,重做埋導遊,逐間房介紹.
阿松睇嚟好受美國人影響,間屋好有現代感,地板是深色嘅紫檀木,大廳作了些改動,做了個新走廊,重有一盆水,養有植物,又有唔少水晶擺設. 二樓特設AV房
阿松最喜愛嘅當然係佢在二樓嘅AV房,裏面有家庭影院,大螢幕,五聲道喇叭,佢老哥重親自揀咗套以特技同千軍萬馬場面出名嘅《帝國驕雄》(Gladiator)播畀大家睇,只見啲戰士放箭真係好似飛來飛去咁,羅素高爾嘅電影當然高品味,八方問阿松秘書,阿松有幾多套呢?佢老兄話唔知,但唔會有三仔四仔.
阿松話畀班行家知,佢好少睇晒全套戲,多數只在房中聽音樂,因為可以一邊聽一邊睇文件.佢又話,入伙後冇覺有乜問題,因為以前都住過House,但係佢一講起狗仔隊,就仍然心有餘悸,唔知係咪上次葉靜子小姐單嘢陰影.
阿松亦幾風雅,掛咗唔少字畫,最特別嘅一幅係由上海書法家為他寫,只有兩個字「戇居」,係阿松於大學同學所贈,唔知係咪笑佢有錢唔搵加入政府咁笨;至於啲油畫,也是出自名家手筆.
阿松最頭痛嘅當然係點搞掂筆赤字,聽講佢已下定決心要喺一定時間內搞掂筆數,收支平衡,大家且看佢點表演了.
E-mail:[email protected]


text:
承接之前嘅《製作人們》講到白承燦(金秀賢飾)因為卓藝珍(孔孝真飾)向自己傾心事而覺得好開心,令到佢哋關係更進一步.
當中SBS人氣節目《RunningMan》嘅一眾主持亦「客串」咗幾秒鐘,李光洙更有特寫鏡頭.白承燦(金秀賢飾)加入《兩天一夜》後首次播出節目當晚,白承燦家人就坐埋一齊睇首播,不過白承燦屋企人就覺得節目好無聊,而當畫面播出白承燦為Cindy(IU飾)綁鞋帶一幕時,白承燦屋企人就反應激動,表示唔鍾意白承燦做啲咁卑微嘅工作.而《兩天一夜》因字幕出錯,作為負責人嘅羅俊模(車太鉉飾)就非常擔心,而卓藝珍(孔孝真飾)就安慰佢.
二人一邊飲酒一邊閒聊時,卓藝珍就發現羅俊模講大話,發現羅俊模根本冇去相睇,目前亦冇有興趣要發展嘅對象,於是卓藝珍就覺得羅俊模早已知自己鍾意佢嘅事,於是然後扯火嬲羅俊模扮唔知嘅行為.
到夜晚收工時,白承燦見到卓藝珍即表現興奮,得知卓藝珍身上冇咩錢時,白承燦就主動請卓藝珍去食烤肉,卓藝珍提到自己鐘意羅俊模係因為覺得二人心靈相通,而白承燦亦話自己鍾意初戀係因為初戀對象生得靚.之後白承燦就讚卓藝珍:「前輩你都好靚.」卓藝珍即冧到甜笑,仲餵白承燦食生菜包,白承燦亦一臉受落.
一直喺屋企等緊卓藝珍嘅羅俊模,就見到卓藝珍同白承燦一齊返嚟,羅俊模即醋意起,而卓藝珍就發火表示想搬走,仲為咗避羅俊模而去電視台瞓.


text:
喺金魚缸裏面,未上市就已經氣勢十足嘅股票,例子唔少,就好似今個星期先至開始招股嘅長城汽車(2333)咁,都未開始派招股書,上個星期已經有好幾個行家話有客人要求借定錢,因為佢哋驚銀行到時唔放水.
講番呢隻長汽,有個有份做包銷商嘅朋友同伏勝講,有班國際大戶要求喺今次上市中,回報唔可以少過40個巴仙,如果用最高價13蚊計,即係話隻股要去到18蚊樓上先至掂.聽講本地班大戶亦都講掂數,已經做好晒準備,只係等正式上市就會開車咁話.睇番過去幾隻新股上市時嘅表現都唔錯,隻人保財險(2328)重升足5成,喺咁嘅市況下,炒家們不妨去馬入番隻長汽,估計獲利指數都唔會比人保財險差.
創新等待出頭天
近年祖國唔少地區家庭進入小康階段.喺砵砵車同家電產品需求急升下,對於鋼材嘅需求自然唔少得,有個做分析員嘅朋友話,除咗萬順昌(1001)可以受惠之外,其實隻做緊類似業務嘅創新發展(024)都可以留意吓,佢哋早前搞咗個睇廠團,好多分析員返嚟都話股價偏低,話起碼7毫零子至合理.
創新個價喺呢幾個月嘅低位喺5毫7左右,上個禮拜開始郁番,好似想升返上50日線樓上.據伏勝嘅經驗,公司搵得分析員去睇廠,梗係畀佢哋睇啲新嘢,伏勝估計喺國內經濟急速發展下,公司發展空間相信唔細,創新嘅業務同埋股價應該好快有出頭嘅一日.
伏勝


text:
今日台北馬拉松,參賽人數唔夠三萬,但已經係台灣最多人參加嘅長跑活動,不過大會話明年打算取消10公里項目,預備發展成為一個純馬拉松項目,重質不重量,當然引來唔少反應,但我淨係知道台灣其實年中比賽多得很,各適其適玩乜都得,連健康嘅三點式泳衣跑都有.佢哋跑步風氣嘅盛行,從台灣最靚嘅風景講起就啱,即是可愛嘅台灣人呀.
喺台灣長跑界,有好多代表人物,個個都好有特色!例如佢哋上屆倫敦奧運馬拉松代表張嘉哲,呢位鍾意留鬚嘅四眼仔非常愛打扮,平日嘅運動相,唔sharp嘅色唔carry,可以話係chok住跑嘅代表人物.張嘉哲喺網上嘅外號就叫做真男人,佢人生座右銘冇講出嚟但我估到:唔型,不如唔好跑!
男士們請放心,台灣跑步人口根據現場目測,妹妹係多過仔仔嘅,台妹們可以話係運動場上嘅清泉,佢哋未必跑得靚,但一定着得好靚,佢哋跑步嘅目的,彷彿唔係想自己快,而係想刺激你快,睇見佢哋,原本唔想跑嘅你會仆到去跑;跑到冇氣嘅你會突然順番條氣!呢種雌激素大補劑唔知點解香港地無乜出產,咁多年好似來來去去得個劉心悠,而佢當然亦係台灣出品!
若果嫌心悠BB睇到悶,可以試下新一代跑步女神歐陽靖,嗱唔係唱rap嗰位男士,而係一位好yeah嘅model,不過自從佢成日飛來飛去跑馬拉松之後,靖哥已經變成一個職業跑手咁款,馬拉松先係佢嘅舞台!佢跑得唔快,最近嘅夏威夷馬拉松用咗五個幾鐘完成,但佢每次都跑得晒,靖哥嘅賣點就係夠恒心,同埋夠貼心 ,賽前佢會教你化咩妝唔會溶,賽後就會分享吓點樣浸浴最relax,女仔覺得佢man,男仔鍾意佢靚,來一個殺一個.
KEYMAN
節目主持


text:
爆相爆片:
彈彈波黃雨走佬
海港城碌去廣東道
尖沙嘴海港城廣東道黃雨彈彈波
巨型彈彈波佔領廣東道,的士都俾佢哋圍住.讀者提供圖片
尖沙嘴天星碼頭旁邊嘅海港城外面空地,近排舉行緊展覽,設置一個放滿巨型純白彈彈波嘅大球場.不過喺噚日晏晝黃色暴雨警告信號衝擊下,彈彈波充份發揮其彈跳力,跳出大球場嘅框框,有人發現幾個彈彈波一直係咁碌,碌到至少1公里外嘅廣東道,馬路上嘅車,擔遮嘅路人都要左閃右避,即興玩場閃避球遊戲.
讀者陳先生噚日親身落場參與,佢話噚日下晝大約1點經過海港城停車場,突然見7,8個有半身咁高,沾有雨水嘅白色彈彈波衝得好快,由停車場飛出廣東道.佢話當時反應唔切,一擰轉面就有彈彈波迎面飛來,成個人當堂嚇一跳,仲俾其中一個彈彈波撞中大髀,好彩彈彈波唔算重,所以冇撞親受傷,但個身就遭殃濕晒.
片段睇到彈彈波沿住停車場斜路,來勢洶洶咁彈彈吓衝出馬路,有停喺路邊等客嘅的士俾彈彈波圍住,好彩冇人受傷.陳先生話嗰時好大風,好大雨,而且停車場嘅出入口一向扯風,估計因為咁吹晒啲波出嚟.佢話彈彈波碌落廣東道嗰陣,有停車場保安嘗試攔截,但係彈彈波來勢既多且快,結果都係碌晒出街,吸引途人圍觀,部份人都好奇彈彈波點嚟.
由於馬路俾彈彈波佔領,有司機即時停低部車睇,令到交通一度擠塞,另外都有司機響按示意.陳先生話大約15分鐘後再行過上址,發現廣東道嘅彈彈波俾人移走咗,但行到戲院門外,又見有6,7個彈彈波彈吓彈吓.
巨型白色彈彈波係海港城聯同美國空間設計團隊Snarkitecture舉辦嘅展覽,展期由今個月10號去到嚟緊星期日,製作單位介紹創作靈感嚟自細個時候成日玩嘅彈彈波,市民只要攞籌就可以入去大球場自由滾動,掟吓巨型彈彈波.《蘋果》記者事後到現場,發現地下有放咗氣嘅彈彈波,至於大球場嘅彈彈波已經用紗網冚好,避免又吹出街.
爆相畀$500,爆片送$1,000嘅基本獎賞外,仲會選出每周之星,每星期最高單日總點擊頭5名即刻科水$10,000,而每月15號至翌月14號期間獲得全月最高單日總點擊者,更可以成為每月盟主,額外獎賞$100,000,係$100,000!爆相爆片必須為本報獨家採用,一經刊登立即有獎!
爆相爆片WhatsApp:6383 6568
1.爆相爆片必須由參加者拍攝.
2.若本報發現任何造假情況,將取消其參賽資格.
3.壹傳媒集團員工及親屬不可參加.
4.本報會保留採用爆相爆片與否和獎項分配的一切權利,如有任何爭議,以本報決定為準.


text:
近排香港鍾意睇書嘅朋友真係幸福,除咗有間好大型嘅書城喺跑馬地出現,台灣嘅「城邦書店」都殺入灣仔,重有成四層高.為咗隆重其事,城邦書店噚日搞咗個開幕禮同小型酒會,重請嚟大股東,TOM集團嘅真正話事人周凱旋,同埋主理出版事業嘅詹宏志嚟到剪綵㖭!
席間八方走去同周小姐傾偈,周小姐話公司嘅嘢佢就唔講,要講就講佢點keepfit啦!周小姐同八方講,佢除咗玩boxing(拳擊)嚟keepfit外,近排亦開始以睇書嚟keepfit!八方以為聽錯,但周小姐真係話睇書可以消耗卡路里喎!不過佢無講要睇幾多本書至得. 送《不斷幸福論》畀記者
傾傾吓,周小姐推介一本《在上帝與凱撒之間》畀八方.據八方翻查資料,呢本書係講基督教二元政治觀,同埋近代嘅自由主義.
除咗呢本書,周小姐又特登送咗本《不斷幸福論》畀一位記者,重親筆喺本書度寫咗啲鼓勵嘅字句.
八方又走去同台灣出版界奇才詹宏志傾偈,佢話其實香港睇書風氣並唔係大家想像咁差,亦由於香港嘅特別性,佢睇好香港可以成為兩岸書本嘅滙集點.佢重話香港首家城邦書店並唔係一間書店咁簡單,係出版商為讀者提供服務嘅一個延續,暫時無諗過賺蝕嘅問題咁話.
(圖)周凱旋話平時會打吓boxing,睇落又唔似會玩啲咁激嘅運動喎.
傳真︰2623-9278
電郵︰[email protected]


text:
巧合地立法會噚日通過撥款2.1億元賑濟內地災民,唔通香港人對受災同胞同情心感動到國家領導人,令佢哋放過程翔?程翔因乜原因獲釋可能都唔重要,最緊要係佢真正獲得自由,呢個相信亦係送豬迎鼠最大喜訊,喺寒冬之下,八方都感到香港真係好溫暖,好似煲呔噚日話,雖然只係國家入面一方有事,但八方都會提供援助.佢唔係指李八方,係泛指四方八面嘅人士.
煲呔噚日同太太去維園花市後開腔攞彩,話程翔獲釋值得歡喜,祝佢一家團聚,身體康健,闔府平安.佢喺花市使咗600幾蚊買嘢,買咗一對鯉魚咕𠱸等家居擺設,又用「開心價」388蚊買咗盆蘭花,幾個檔主都讚煲呔買嘢唔講價,係好客仔.
煲呔買嘢好疏爽,議員卻批評港府賑災勒住勒住,只係申請2.1億元,對內地數以百萬計災民真係杯水車薪.八方相信如果有需要,港府應該會再伸出援手,𠵱家庫房水浸,批多幾個億完全唔係問題啦.程翔回家了,幾百萬民工卻仍然回鄉無期,仲有一個人可能唔可以喺新年前同家人團聚,就係被指發佈疑似藝人淫照而被還柙嘅網民鍾亦天.
香港人牽掛程翔,好關心風雪下有家歸不得嘅同胞,亦冇忘記鍾亦天,本地網民更發揮可能係網絡世界前所未有嘅守望相助精神,自發籌錢幫佢,唔單止顯示香港人間有情,更反映大家秉持公義嘅精神,不論係現實世界天災,定係網絡世界人禍,總之只要有需要,大家都會伸出援手.


text:
無綫《2004年度國際華裔小姐》冠軍鍾嘉欣,亞軍曹敏莉及季軍洪巧玲噚日繼續去到各贊助商領取獎品,但噚日氣溫急跌,一班得獎華姐奔波勞碌領獎之餘,重要着住吊帶裙見人,真係戥佢哋凍.
視城城為王子
由於今年華姐質素唔錯,所以無綫噚日已急不及待安排一班落選佳麗返電視城試鏡,重同林敬剛,李天翔做對手戲,被選中嘅女仔會喺今日參與由郭富城同曹敏莉主演嘅特約劇集《富豪海灣非凡情緣》,着三點式行天橋陪襯.
翻版常盤貴子8號徐靜潔對自己就冇乜信心,試鏡時雖然表情十足,但因為唔識講廣東話,始終都係蝕底啲,佢就用國語話:「我不會廣東話,多數都不會入圍,但可以和郭富城合作都會好開心,因為覺得他是漫畫中的白馬王子,如果可以見到他一定要帶相機合照和索取簽名.」
而吉隆坡3號楊
張可頤唔知佘詩曼訂婚
張可頤噚日喺將軍澳電視廣播城試造型,佢話早前到北京拍劇時,抽時間去咗上海探吳綺莉,佢話對方好享受做全職媽媽.可頤又話喺北京同佘詩曼拍劇時冇聽聞過對方會訂婚,佢重講笑話自己又冇匿喺對方床下底偷聽.咁傾吓偈啫,又唔使話到要偷聽咁緊要嘅!
陳煒熱情觀眾禦寒
陳煒早排同亞視《媽媽我真的愛你》演員去到珠海參加春節聯歡晚會,重喺台上合唱《真的愛你》呢首歌,陳煒話當晚有成六千名觀眾嚟捧場,佢話:「當晚氣溫只有七,八度,凍到死死吓,但啲觀眾仍然好熱情咁同我哋打氣,令到我哋好感動.」啲觀眾又跳又叫其實係咪為咗保暖呢!
又南日日嘔血好正常
Shine嘅徐天佑噚日到港台出席活動時俾人發現佢戴咗隻鑽石耳環,佢即時話係媽咪送嘅,天佑話:「呢隻耳環對媽咪好有意義,佢專登喺我整頭髮時拎畀我,佢話係心意嚟.」而黃又南自從做咗割瘜肉手術後,𠵱家日日朝早都會嘔一嚿血出嚟,但係醫生又話係正常嗰喎.嘩,日日嘔血,怕唔怕會失血過多呀.
關之琳同男友出埠避年
關之琳因為簽咗纖體公司做代言人,所以早前又例牌俾人影到凸小肚腩出嚟嘅相.噚日之之同男友黃家諾出埠,佢經過悉心打扮,完全唔覺肥,不過佢兩個一見到有記者喺度,馬上刻意分開行,重乜都唔答就入咗閘.


text:
睇皇馬球星卡洛斯踢波一向係樂事,因佢既神氣又成日笑口噬噬,但係日前佢就既狼狽又面青青,因為對手係貝迪斯嘅祖亞昆!
喺左路惡慣嘅卡洛斯,過去同啲出名嘅右中場例如碧咸同文迪達交手都佔上風,不過記憶中佢喺西甲對住祖亞昆就冇啖好食,今次都唔例外.祖亞昆近個幾月真係弗到漏油,對皇馬賽前五場西甲又獨取四球.
卡洛斯今仗俾呢個西班牙國腳㩒到氣咳,更曾經要喺禁區踢低佢,好彩又冇判十二碼;再睇卡洛斯嘅面容罕有咁黑過墨斗,好徬徨,相信世上都冇乜邊個可以搞到佢咁.祖亞昆後來先拔頭籌,而皇馬中堅巴禾周不時要移至左路幫手,「鐵馬騮」今次真係面目無光囉.
巴治奧倒戈戰
交叉後腳斬波犀利
睇怕前晚深宵波友睇貝迪斯對皇馬嘅數目,會多過布雷西亞對AC,冇睇巴治奧演出嘅球迷都算走晒寶.呢位老將在場上強忍痛楚嗰份倒戈鬥心已抵讚,重有次交叉後腳斬波,令當年馬拉當拿嘅絕技再現.到佢被換離場就發晒老脾,唔知佢係怨自己嘅傷定唔忿氣教練調佢離場嘞.
浪人韋利過檔
車仔機會大
韋利響前日國米輸畀安玻里場波無上陣,令佢就被賣走嘅消息甚囂塵上.有指佢可能會過檔AC,但我求大俠覺得呢個鍾意四圍去嘅浪人去車路士嘅機會更大.一來佢響澳洲大,同意傳媒關係差,未必想留低;二來車路士有佢老友基斯普照應,真係投向車仔都唔出奇.
佩斯唔識死迫和
車仔重要拗波
伯明翰前晚就作客迫和車路士,中堅佩斯下半場同梅度一次爭波,打中後者塊面而爭拗.佩斯賽後重想去車仔更衣室同梅度理論,結果兩人喺球員通道相遇又互罵!我求大俠就覺得,車仔球員贏唔到波肯定心情唔好,佩斯無謂再去理論,搶到分咪算囉!
奇雲高士拿
捧阿仙奴慶生辰
曾拍《與狼共舞》嘅美國影帝奇雲高士拿,近年銀色事業走下坡,但無礙佢喺星期日慶祝四十九歲生日嘅心情.嗰日佢專程搭直升機去睇阿仙奴對維拉嘅聯賽嚟慶祝!原來九○年奇雲高士拿到英國拍《羅賓漢》時,獲邀睇阿仙奴比賽,自始成為球迷,所以自己生日都揀捧阿仙奴場!


text:
林海峰前日朝早攞錯黃秋生首《男人40無得撈》嘅粗口版本嚟播,馮仁昭噚日一早起身聽收音機,阿Jan個節目《好世界》一開波就有個控制員宣布,因為阿Jan播錯粗口歌,所以商台高層決定暫停佢所有職務,不過佢人工照出,花紅都照出.
播潔淨版
馮仁昭心諗乜真係咁大劑?點知隨即就聽到阿Jan話:「我就想喇!」然後播番《男》嘅潔淨版,原來係阿Jan幽自己一默啫.
播完歌之後,阿Jan話前日有記者狂Call佢,佢個心就好驚,喺度諗:「死喇,聽日實上頭條呀!」佢話今朝買報紙睇,真係上咗頭條,不過好彩寫嘅都係事實,所以佢要公開多謝採訪嘅記者喎.
不過噚日有記者去商台想問番阿Jan呢件事,究竟點會咁唔小心,佢就叫商台公關同記者講,佢唔想接受訪問,冇嘢要回應喎.
蔡少芬,吳奇隆拍拖食快餐
蔡少芬因為同吳奇隆聚少離多,以致俾人傳佢哋已經分手,不過,馮仁昭個老友早排喺金鐘西武百貨嘅foodcourt食嘢,竟然撞見佢哋兩個喺度食嘢,原來蔡少芬好嚮往普通人拍拖嘅生活,兩個人去食快餐都食得好開心,至於佢哋分手嘅傳聞,亦都證明係流料.
梅艷芳轉新蒲點
梅艷芳呢排頻頻蒲吧,但佢嘅蒲點就轉咗去跑馬地BrsiWine&CocktailBar,淨係喺上個禮拜,阿梅就去足三晚,聽講阿梅係鍾意嗰間Bar夠靜又夠暗,傾偈時會冇咁多人留意,而且佢重次次都坐二樓嘅卡位,可以望埋樓下有冇記者.
陳少寶堅拒離環球
鄭中基嘅老竇鄭東漢,𠵱家重係環球唱片亞太區主席,不過佢應該做到三月份就正式請辭,而鄭東漢嘅職位就由一位叫HenryHui嘅高層接任,好多人都揣測鄭東漢辭職後,總裁陳少寶都會相繼離巢,但馮仁昭知道陳少寶喺短期之內唔會辭職,因為佢好鍾意喺環球做嘢嘅氣氛,同班同事又合作愉快,所以少寶重同啲員工講笑話:「拉我都唔走㗎啦!」
吳雨禁員工講是非
吳雨自從入主英皇,取替李進嘅行政總裁一職後,吳雨喺上任嘅呢兩個月,行事作風相當低調.馮仁昭聽聞吳雨幾勤力,日日都返公司開會,跟足公司運作同進度,而佢更加同啲員工嚴正聲明,唔准佢哋再咁多口,亂咁講嘢,以免俾人覺得英皇歌手太多是非,其實吳雨咁做都啱嘅,公司少啲是非梗係好啲啦.


text:
求驗客手記:寵物男晒冷
NFL球星魚缸床最誇 - 求驗客
中國人最忌橫樑壓頂,事關會影響健康,但係外國人都好少理,其中NFL球星奧祖辛高(ChadJavonOchocinco)仲誇張到擺一大缸魚喺床頂同埋床嘅兩邊.奧祖辛高會唔會周身病我求大俠就唔清楚,淨係知道如果佢頭上嘅魚缸爆咗,佢真係會好大鑊!
《客廳》
奧祖辛高客廳的魚缸特大,前面有3部平面電視.互聯網
《迪祖與愛犬》
網球「1哥」迪祖高域是愛狗之人,曾帶小狗入場為自己打氣.互聯網
NFL球星奧祖辛高可能不為香港人熟識,但係佢對養魚嘅狂熱,可能喜歡養魚嘅香港人亦略有所聞.效力新英倫愛國者嘅奧祖辛高,喺自己位於佛羅里達州嘅屋企,養咗好多缸魚,更有一個魚缸係裝喺自己嘅床頭,個缸仲要係呈拱門形,等自己一瞓低都望到啲魚,感覺好似係海底一樣.
呢位33歲嘅美式足球員話佢未婚妻EvelynLozada亦非常滿意呢個設計:「佢對眼總係望着嗰啲魚.」另外,佢嘅客廳亦有一個特大魚缸,喺魚缸前有3部平面電視,等呢位球星喺唔睇電視嘅時候,亦可以欣賞自己心愛嘅魚.
奧祖辛高呢個意念係就係出位,但萬一個魚缸啲玻璃爆咗或者漏電,隨時連命都冇,所以我求大俠認同佢好有創意,但就唔多認同佢呢個行為.
除咗奧祖辛高,網球「1哥」迪祖高域同埋NBA嘅咸姆頓亦係「寵物男」,將動物融入自己生活嘅一部份.迪祖球技出色,但原來佢嘅秘密武器唔喺網球場上,而係喺觀眾席.喺比賽大部份時間,佢嘅貴婦狗Pierre都會坐喺佢女友身邊為主人打氣.
但可惜喺今夏嘅溫布頓網球賽,賽會禁止小動物進場;就算之後佢要求賽會允許,佢嘅寵物亦不得進入.迪祖友人話:「佢唔能夠帶隻小狗入場,佢真係好失望.對佢嚟講,隻狗真係好重要.」可能「1哥」化悲憤為力量,喺最後勝出賽事,贏得獎盃.由此可見,Pierre真係對迪祖嘅原動力.
效力底特律活塞嘅咸姆頓,相信亦會好同情迪祖;皆因佢都將狗當成最好嘅朋友.呢位33歲嘅老將表示自己從細到大都好喜愛養狗:「我係喺一個喜愛狗嘅家庭長大,小狗係我嘅好朋友.」佢有4頭鬥牛犬,而且生出來嘅小狗都會送畀朋友.咸姆頓解釋佢對狗情有獨鍾嘅原因:「因為狗係人類最好嘅朋友.」如果有《老友狗狗》有外國版,迪祖同咸姆頓都大有資格做馬浚偉嘅角色.


text:
前晚杜麗莎喺尖沙嘴文化中心音樂廳舉行嘅《港樂.杜麗莎DIVA》音樂會,到場嘅嘉賓除咗有葉麗儀同老公之外,特首夫人董趙洪娉同埋律政司司長梁愛詩亦一齊去捧場,記者問董太係咪杜麗莎嘅fans,佢話:「我好鍾意佢,叫佢唔好返加拿大啦!」
全家總動員
問董太會唔會再睇多次?佢即時拍咗身邊嘅梁愛詩一下,重話:「你得唔得閒?」梁愛詩唔知係咪聽唔到,所以冇答,董太走嗰陣重同記者講:「HappyNewYear!」
杜麗莎前晚全家總動員,佢個大女TeresaVictoria同埋二女Alexias都上台伴舞,佢個大女着咗件綠色低胸裝,好鬼搶鏡,臨完場嗰陣,杜麗莎個外籍老公同埋個細女一齊上台獻花畀杜麗莎,杜麗莎好鬼感動,喺台度喊咗幾次.而喺演出完畢之後,重有百幾二百人攞住本場刊搵杜麗莎簽名,記者同杜麗莎講話董太嚟捧場,又話佢個大女好sexy,杜麗莎笑晒口話:「ThankYou!」
孫燕姿印度look拍MV
孫燕姿最新唱片《未完成……》將會喺日內推出,今次嘅專輯係孫燕姿早排去咗旅行半年時完成嘅,佢嘅第一首主打歌《神奇》重係佢喺倫敦欣賞舞台劇時有感而發嘅作品,首歌充滿濃濃嘅印度風情.孫燕姿為咗拍首歌嘅MV時能夠表達印度風味,除咗同MV男角以印度look示人外,重即興以手部動作表達歌曲旋律.
齊秦撞車左眼縫五針
齊秦大前日喺上海發生車禍,當日齊秦是到上海拍攝廣告,在往市區途中因為前面架私家車突然停車,令到齊秦要緊急煞掣,導致兩車相撞,齊秦嘅左眼即時遭殃,眼皮上方被損,齊秦即刻到上海浦東仁濟醫院縫五針後,大前晚.
任賢齊耳仔冇得醫
任賢齊因為聽覺受損影響工作,推咗幾部賀歲片約,小齊日前嚟香港出席前晚新城頒獎禮,佢話𠵱家要隨身攜帶耳塞,以防去到嘈吵嘅地方,令病情惡化,小齊話:「醫生話我個病唔會好,只可以食藥減輕病情,呢個病係後天造成,𠵱家去到好嘈嘅地方,耳仔都會好痛㗎.」
沈威大馬喊打記者
日前大馬有記者喺當地嘅茶原餐廳做有關飲食嘅訪問,點知撞到香港藝人沈威,沈威以為啲記者影佢,一路喊住要打人哋,搞到成間餐廳啲人都俾佢嚇親,但沈威又唔聽人哋嘅解釋,喺餐廳度鬧唔停,重不時企起身作狀要打人,後來佢喺朋友好言勸喻之下,先肯罷休.
《皆大歡喜》結局觀眾暴增105萬
上個禮拜聖誕節,無綫周一至周五嘅平均收視均下跌,《齊天大聖孫悟空》大結局篇平均收視只得三十點,約有一百九十七萬人收看,比起再上一周下跌一點,相反由薛家燕主演嘅《皆大歡喜》周六大結局,平均收視三十二點,約有二百一十一萬人收看,比起再上一周同時段多咗一百零五萬觀眾.


text:
球迷有福囉,終於有機會解開曼聯隊長堅尼嘅躁狂之謎.堅尼將會響下個月七號上英國Channel4電視節目接受大測試,據講到時主持人會播番七場堅尼有「案底」嘅比賽,然後回答問題,分析番佢「犯案」嘅心路歷程.
堅尼夠晒江湖地位,斷估唔使好似問題球證摩蘭奴咁,靠上意大利電視節目博出位.我求大俠估佢呢次肯上鏡,係想話畀人知佢做每件事都有理由,而唔係亂嚟,真係名副其實硬漢一名.但至怕佢到時控制唔住又講過火嘢.話晒佢前排先因為響自傳認踢人報復搞到一身蟻,停完賽,再亂嚟咪盞激死費爵爺?
雖然本港球迷無機會睇呢個節目,但英國報紙第二日肯定會大幅報道,到底堅尼過唔過到呢關?到時話畀大家知.
紅軍2雄爭食「醜樣」
球隊戰績差,球員易磨擦.利物浦前晚同阿仙奴打成一比一平手,戰果唔失禮,好衰唔衰上演咗幕隊友爭射十二碼,肉酸死.話說下半場中段利物浦得到十二碼,首號慣性操刀者奧雲已經離場,照理跟住由梅菲射.不過迪奧夫唔知發咩神經,攞住個波走去罰球點.梅菲梗係唔順啦,結果佢拍走迪奧夫個波,再推對方一吓,自己射番.咁都得?
G施華幫施文孭鑊
咪話我求大俠針對阿仙奴龍門施文伯伯,不過佢又出洋相,唔提唔得.前晚佢對利物浦時接波甩手俾巴路士射空門,好彩條柱救番施文一命.咁重唔止,多得G施華臨完場整球門前六碼射失,有呢吓經典嘢,重邊有人記得施文出醜嗰球波?講時講,好彩G施華球波唔入,否則紅軍領隊侯利亞唔心臟病發就有鬼,唉!之不過上盤客就…….
金靴獎成「二打六」戰場
以前有個麥哥斯,𠵱家有個拿臣,恕我求大俠唔客氣講句,呢啲響蘇格蘭聯賽所謂嘅「入球機器」係咪真係咁堅?拿臣𠵱家入球數只係少過一個唔知名嘅愛沙尼亞前鋒,同另一個又係唔知名嘅阿美尼亞前鋒,好有機會再攞金靴獎.呢三個前鋒所屬嘅聯賽其實都唔係歐洲頂級;一諗到呢點就提唔起興趣.歐洲足協應該再改吓機制,等啲頂級射手多啲機會染指呢個獎啦.
佐敦飲Gatorade返老還童?
佐敦狀態大不如前相信大家都知,佢亦一早講明𠵱家係用智慧而唔係體能打波.估唔到Gatorade(著名健康飲料)都幽佐敦一默,響嚟緊出街嘅廣告入面,講佐敦同公牛時期嘅自己「1on1」;重話全靠Gatorade,就嚟四張嘅佐敦同後生嘅自己重打得兩手.雖然我係「波神」番屎,但憑𠵱家嘅佐敦,真係打死我都唔信飲幾支Gatorade,就頂得住公牛嗰時嘅23號喇!


text:
蛇年10件車壇大事
蛇年響一片經濟不景,裁員,減薪及失業聲中宣布結束,對於一班從事汽車行業嘅朋友嚟講,響前景未明朗嘅情況下,經營都可謂相當慘淡,唔係減價就係送牌費,保險等優惠予買家;而車價嘅吸引程度,可以話重平過十年前嘅水平,真係諗起都得人驚.究竟蛇年嘅車壇,重有啲咩大事發生過呢?不如就趁今日年三十,一齊嚟回顧吓啦.
文:Mark哥
平治減價爭市場1
第一件要提嘅事,就係平治嘅減價行動喇;事關仁孚行為咗可以同坊間嘅水貨車行抗衡,於是索性將保養期由以往嘅三年改為一年,而另外兩年就變成Option,如此一來,代理訂定嘅新車就有好大減價空間.結果搞到一眾水貨商無啖好食,個個都話要劈價賣車;話時話,當行貨同水貨車嘅價錢好接近嗰陣,你又會點揀呢?
勞斯萊斯代理權轉予大昌行2
而第一宗代理權易手事件,就係勞斯萊斯同賓利一齊轉到大昌行旗下喇.但有趣嘅係,勞斯萊斯嘅代理權將由2002年起轉去森那美,即係寶馬嘅代理,不過有關方面並未正式向外公布.
標緻逆市賣車多3
講到車壇大事回顧,真係唔能夠唔提標緻,事關標緻響1999同2000年憑住206賣到開巷!估唔到去年206又憑住開篷嘅206CC依然食住個勢,跟住重有款307;不過最令人意外嘅係,標緻竟然響逆市裏面依然旺場非常,當中206CC同307,更加係賣到唔夠車交㖭,睇嚟佢哋班高層都飲得杯落喇!
愛快轉代理後漸有起色4
之前提到代理權易手事件,一定唔可以唔講吓愛快;自去年Kingsway以旗下嘅嘉輪汽車取得愛快代理權後,愛快果然有番啲起色,全新147車系終於替愛快做番啲成績,最低限度班AlfaFans都義無反顧咁購買147作座駕,總算對得住新代理啩!
奧迪依然旺場5
本來以為2001年,奧迪嘅氣勢會有所下滑,點知情況完全相反;香港代理唔止開咗獨立嘅維修中心AudiCentre,之後重不停引入新車,當中包括全世界最快嘅旅行車RS4,全新嘅S3,A6Multitronic及A4等車系,幾乎個個月都有一款新車在港推出,加上啲明星,名人個個都揸奧迪,咁你話有乜辦法唔有氣勢吖!
新版MiniCooper殺入香港6
自Mini被寶馬收購後,新一代Mini經已正式面世;而香港代理亦於2001年中火速帶來新一代Mini供買家先睹為快,車價更由最便宜嘅十四萬幾起,亦同時繼2000年福士新版Beetle後,出現另一股搶購潮.結果係點?咪又係好似Beetle咁,訂咗之後有排都無車交囉!不過,同Beetle唔同嘅就係寶馬廠方好重視新Mini,要求香港代理學歐洲市場咁設獨立Showroom賣Mini,聽講呢個Showroom重好有可能會喺今年四月開幕㖭,各位Mini迷不妨拭目以待喇.
三菱表現依然不振7
本來以為響去年推出嘅新Lancer,會為三菱一洗2000年嘅頹風;點知人算不如天算,到2001年年尾為止,屬大路嘅Lancer車系,喺去年嘅銷售成績唔係話太好.到11月嗰陣,當代理打算以全新Airtrek進軍市場,會有番啲成績嘅時候,點知兩個月加埋都唔知有無賣咗幾十架車.亞Mark真係希望佢哋喺馬年,能夠一洗近年嘅頹風,重振聲威啦.
Echo只賣七萬九8
唔係講笑!去年豐田代理皇冠車行一個唔聲唔聲,突然將批手波版Echo1.3減到$79,000起.嘩!都不知幾震撼呀!除賣咗好多車之餘,最慘重係其他對手,好似Demio咁都要迫住賣七萬幾;唔單止咁,新車都係賣七萬幾,咁搞法邊個買舊車呀?
光岡有人做代理9
光岡(Mitsuoka)有無人知係乜?之唔係日本嗰間專門將日產車系,改成老爺車款嘅日本車廠囉!佢哋嘅產品竟然喺去年被一位愛車之人做咗香港代理!唔係啩?咁冷門嘅車都有人夠膽攞個代理權嚟做?果然夠勇氣!不過此舉定能令香港嘅車市,會有一番新景象出現㗎.
鄭老總離開萬事得加盟夏巴10
響萬事得做咗唔少日子嘅LeonardCheng,響2001年結束前,毅然離開萬事得,轉投代理福特汽車嘅夏巴公司,出任營業部總經理一職,可以話係2001年最後一單車壇人事變動.


text:
仁昭一向都好服嗰啲享齊人之福嘅男人,好似趙世光咁,舊年聖誕俾人影到佢陪紅顏知己譚玉梅去睇戲,轉個頭除夕夜,就走去上海陪老婆何琍琍倒數.再過幾日,又俾人見到佢喺香港同譚玉梅「同車」,重去咗福臨門食飯.
笑咪咪睇特技
農曆新年將至,馮仁昭早幾日又見到趙世光陪住喺上海返嚟香港嘅何琍琍,一齊去灣仔會展睇特技表演「寰球技影」首演,重遲到入場.佢兩公婆當日好似好和氣,笑住口咁入場睇騷.
梅花間竹咁應付兩個女人,趙生分配時間又真係幾平均噃!而譚玉梅日前同記者講,話會返去哈爾濱過年.咦,咁趙世光呢個農曆新年咪可以主力陪老婆囉!
榮文蔚一索得男機會高
腹大便便嘅榮文蔚,下個月就臨盆,逢親啲記者問佢知唔知腹中塊肉係仔定係女,佢梗係講:「重未知!」但馮仁昭就知道佢其實一早就走去照咗,而且重見到「慈菇椗」,即係生仔.
聽講佢同老公阮偉文不知幾開心,周圍同啲朋友報喜訊,你知啦,大家族好注重繼後香燈,榮文蔚一索得男,真係值得高興.不過,馮仁昭都係聽佢啲朋友講咋,照超聲波呢家嘢都唔係百分百準確,所以馮仁昭只係八到佢呢胎係生仔,唔係包生仔㗎.
羅明珠講電話震撼Salon
有日馮仁昭個朋友喺Boffy嗰間ChinGSalon整頭髮,一入門口,就聽到坐喺最埋面嘅羅明珠講電話,諗唔到佢女人之家講嘢竟然可以成間髮型屋都聽到,盲嘅真係以為有人攞住個大聲公喺度製造噪音.
明珠搞到成間髮型屋啲客對佢眼超超,連坐喺佢隔籬嘅溫碧霞都怕咗佢,一個招呼都冇同佢打.而羅明珠講完個電話,重繼續大大聲喺度叫老闆Boffy贊助啲coupon畀佢朋友搞嘅聯歡晚會,不過Boffy都冇鬼理佢!
李惠敏金曲變噪音
亞視前晚喺廣播道亞視總台錄影節目《百花齊放金曲夜》,請嚟陳麗斯,李惠敏,彭家麗,張立基等獻唱昔日首本名曲.節目喺夜晚八點開始,到十點左右,附近有居民報警投訴聲浪過大造成滋擾,結果警方到場,但因為重有二十分鐘就錄影完,警方亦畀亞視繼續做埋佢,亞視宣傳總監黎文卓話佢一早預咗會有人投訴,所以行定出門口睇吓有冇異樣.而行政總裁封小平就話小事一樁,唔想講.
寶珠,仙姐聚首悼任姐
噚日年廿九係任劍輝嘅生忌,佢嘅一班徒弟,老友好似陳寶珠,楊天經,梅雪詩,馮素波同呂良偉爸爸分別到白雪仙跑馬地寓所逸廬拜任姐,順便同仙姐食飯聚一聚.
任姐仙遊咁多年,佢哋成班人到𠵱家重咁有心,真係難得,佢哋噚日五點幾六點左右就開飯,當係一齊食團年飯,都幾開心.


text:
Jeff:唔想作任何機械改裝,只換掉行車電腦令輸出增多,就要視乎引擎本身嘅設計;一般自然吸氣引擎換掉行車電腦後,馬力只有約5%嘅增加,若然係渦輪增壓引擎,就有約30%嘅馬力增加.現時市面上所買到嘅改裝電腦,可分為高性能同賽車兩款,其中高性能係指引擎2000至3000轉以後,電油及空氣比例會有所改變,令引擎馬力和扭力線推後,而引擎頭段由於燃油噴注程式同原裝一樣,所以慢車時唔會有任何影響;不過,呢種道路用嘅高性能電腦,馬力及扭力增長唔會太大.至於賽車用嘅行車電腦,係注重榨取引擎尾段嘅馬力輸出,慢車行駛會因燃油噴注濃度過高,或會有死火同行車不暢順嘅情況出現.另外,賽車電腦亦要配合機件改裝,才可有完全發揮嘅機會.
而現時市面上買到嘅寶馬320iA改裝電腦,屬街道高性能型號,事前最好翻查該牌子電腦規格,而資料可在所屬網頁內找到;順帶一提部分奧迪1.8公升Turbo偈,會同時用於兩個車系上,但扭力及馬力輸出則各有不同;低號型嗰部只需換上行車電腦,便可發揮引擎高性能嘅一面.
如果大家對汽車有任何問題,可傳真或郵寄畀我哋,我哋會盡快為你解答.
傳真:27420542
郵寄:香港將軍澳工業邨西駿盈街八號《蘋果日報》副刊「車天車地」版「汽車Q&A」收.


text:
鄭希怡(Yumiko)自從嫁咗畀化妝師老公梁學儲(Andy)之後,佢嘅新婚生活一直都好寫意,除咗做吓啲唱片宣傳工作之外,大部份時間都用嚟陪老公.
前排見到Yumiko同Andy十指緊扣喺銅鑼灣拍拖,Yumiko好悠閒咁拎住杯果汁,邊行邊飲,行到希慎廣場後面嗰幾間金舖,兩公婆企喺櫥窗度研究啲金器,見到佢哋對啲金牌好似好有興趣,擾攘咗一輪就蹺晒手走人!
跟住Yumiko同老公行咗去時代廣場,Yumiko上咗三樓間雪花秀買護膚品,佢喺舖頭試咗一輪,揀揀吓見到俾人影緊相,佢哋都冇理繼續濕平,最後仲拎住一大袋戰利品走人,臨走仲好大方同記者打招呼.
之後佢哋去咗皇室堡附近嘅HMV,不過今次佢哋唔係睇吓新碟銷情,反而係研究headphone,但佢哋同個sales研究咗差唔多15分鐘,結果都係空手而回.
此外,噚日有報道話Yumiko造人成功,不過因為未過安全期,佢只係同身邊幾個閨蜜講呢件喜訊,但係撞正呢期唱片宣傳,為免有所影響,勁愛着高踭鞋嘅Yumiko都改着平底鞋.
另外,Yumiko好姊妹應采兒噚日喺微博,貼咗張同黃伊汶及Yumiko舊照,相中應采兒仲係大緊肚,佢就留言:「一個接着一個....@黃伊汶@鄭希怡幸福...」咦?係咪有所暗示呢?


text:
歐國盃求驗客:32蚊幸運噴髮膠
朗尼都讚好 - 求驗客
英格蘭以殘陣打今屆歐國盃決賽周,反而交出好成績,仲喺D組力壓法國以首名入8強;而佢哋咁成功,全靠一支嘢,就係一支可以令班球員由唔靚仔,都變到靚仔嘅平價噴髮膠嘞!睇睇吓,朗尼真係靚仔咗喎.
軒仔(左)支噴髮膠俾卡路爾(中)同朗尼用過之後,竟然做咗英格蘭嘅護身符.互聯網
英格蘭前鋒朗尼雖則得嗰26歲,但就遇到男人最苦惱嘅髮線後移問題;而喺舊年夏天,佢就使咗3萬鎊(約37萬港元)去植髮,等自己唔使再做M字額.家陣佢頭髮多番,自信心都返晒嚟,仲鬼咁姿整,問隊友安祖卡路爾借咗支噴髮膠,幫自己個頭擸到靚一靚.呢位曼聯前鋒笑住咁承認:「我問安祖卡路爾借咗少少噴髮膠.但願我終有一日可以好似佢咁長頭髮啦!」
但我求大俠聽英國啲行家講,支噴髮膠其實唔係安祖卡路爾嘅,係佢嘅利物浦隊友佐敦軒達臣至真.有睇開英超嘅朋友都應該知道,軒仔出名貪靚;次次落場都gel到行一行,就算頂完頭槌,頭髮一啲都冇亂.聽講佢呢支噴髮膠係佢喺利物浦嘅超市買嘅,而且超平,只係2.65鎊(約32港元)咋.
朗尼同埋安祖卡路爾用過軒仔支噴髮膠都有入波,而且都係用頭槌入嘅,睇嚟呢支神奇噴髮膠亦成為咗英格蘭喺護身符,搞到人人出場前都要噴兩嘢.據英格蘭嘅知情人士話:「英格蘭班球員用過支噴髮膠後,球隊喺今屆賽事都好順,所以佢哋相信支噴髮膠可以帶嚟幸運.猶記得喺1966年,卜比查爾頓唔用噴髮膠都可以幫英格蘭贏世界盃;但唔係佢唔想用,係佢冇得用啫(事關卜比查爾頓係地中海).希望班球員用完噴髮膠後可以醒神啲,幫英軍再次喺大賽稱霸啦!」
話時話,啲人成日笑利物浦令英格蘭降呢;但係,如果唔係鶴臣選軒仔入隊,英軍就唔會有支神奇噴髮膠,安祖卡路爾同朗尼亦冇機會試用,或者都冇入球機會.所以話,紅軍啲球員唔係冇貢獻㗎!


text:
自爆冇化妝樣衰衰
馮仁昭四圍超:許愿警告馬太咪再騷擾人
許愿前晚去咗西灣河香港電影資料館電影院出席電影《我要孭飛》首映禮,佢話自己減肥減得好辛苦,成日要忍口唔食嘢,前日天氣太凍,佢忍唔住食咗碗上海麵,佢又突然問記者:「我今日冇化妝,唔知係咪樣衰衰呢?」即刻搞到現場班記者你眼望我眼,惟有答佢話唔係算嘞.
許愿話已經由一百八十磅減到一百四十三磅,而佢嘅目標係減到一百三十八磅,佢話:「我用咗幾個月時間減咗四十幾磅,真係考功夫㗎!」
擔心女兒
講到前妻李麗珍去台灣出席金馬獎時,馬太李靜婷突然間攞住本《珍人真事》走出嚟嚇珍妹件事,許愿話珍妹前日同佢通過電,佢叫珍妹同個女出入時小心啲.問許愿有冇安慰阿珍,佢話阿珍大把朋友陪佢同安慰佢喎.
之後許愿又話唔想講太多馬太:「都唔知佢係宣傳定係乜,成件事驚驚地,都唔似係正常人會做嘅嘢,如果佢再騷擾人,唔排除會報警㗎,希望佢唔好搞到屋企人,唔好傷害到小朋友啦.」
郭晶晶驗眼求安心
上個月尾返回河北跳水隊嘅郭晶晶,日前又去咗北京,不過今次就唔係出席商業活動,而係去同仁醫院睇眼.原來晶晶喺○一年被驗出右眼視網膜出現裂孔,做咗手術後又再發現左眼患上先天視網膜變異.晶晶對眼無論喺體育生涯,抑或喺娛樂生涯對佢嘅影響都好大,好彩今次冇事,晶晶終於可以鬆一口氣!
官恩娜窮天使難助兒童
官恩娜噚日化身成天使去中環出席一個慈善活動,重獲得謝瑞麟贊助八萬元鑽飾.問佢平時有冇買吓珠寶,佢即刻笑話:「我好窮㗎,朱義盛就有好多,𠵱家重爭公司錢,加上係新人又唔係搵好多,平時自己都好慳,因為經濟狀況唔係咁好,所以冇助養小朋友,不過遲吓等經濟好啲都會去助養嘅.」
游鴻明唔唱悲歌變Rock友
台灣歌手游鴻明多年來擅長演繹傷感情歌,佢嘅作品有《下沙》,《愛我的人和我愛的人》同《孟婆湯》等,不過可能唱咗十一年呢類型嘅悲情歌,佢最近決定改變歌路,重演繹咗首搖滾味道嘅歌曲《戀人的直覺》.佢噚日喺上海宣傳時話:「大家都習慣了我的風格,遭到非議也在情理之中.」
陳鍵鋒解甲七年多三柴
陳鍵鋒噚日喺將軍澳電視廣播城宣布獲紅十字會委任為「紅十字青少年大使」,中學時代已經係會員嘅佢話事隔七年再着番紅十字會嘅制服,感覺好唔同,佢話:「今次係連升好多級,成為高級職員,𠵱家多咗三條柴,嗰日出席活動時重有會員同我敬禮㖭!」
成龍新片再生意外
𠵱家重拍緊嘅電影《驚天傳奇》,繼成龍和譚耀文先後墮馬後,噚日又發生咗意外.話說大隊拍攝一個萬馬奔騰嘅場面,其中一匹馬突然發狂,後退跳吓跳吓,然後墮地,結果壓到一位機組人員,搞到佢左腳骨折,導演唐季禮即時替傷者急救再送去醫院,幸好已無大礙.
許愿(中)同法國導演史提夫瑞沙(右)和主角奧利華史泰勒以簡單法文溝通.


text:
呢排假波傳言滿天飛,歐洲足協都特別喺周二晚展開嘅最後一輪歐冠盃分組賽前,高調要求各支已出線或出局,只係進行「例行公事」嘅球隊咪揸流攤.唔知車路士同AC米蘭係咪真係避嫌,齊齊強陣出擊,結果大家都冇得贏,難為睇埋陣容至落注嘅波友,以為佢哋照去馬而捧場,以致損手而回.
其實又唔係隊隊都重同你打真軍喎!另一邊廂,巴塞隆拿咪只係搵佩奧爾同沙維兩位大哥,帶住成班後備嚟同主隊薩克達踢!結果主隊好順利咁贏二比○,呢啲波就應該幫到各位手嘞!
主力休戰無可厚非
我求大俠唔係想見到多啲「假波」幫波友贏錢,只係覺得好似巴塞咁,出咗線畀班主力休息吓係好正常,都唔可以話佢哋有心放水嘅,唔通係要打到舒夫真高同林柏特呢啲主力球員傷晒至啱咩!
歐協盃「假波案」傳言格國球迷網上風雲
彭尼奧尼奧斯上星期對第比利斯戴拿模嘅「假波疑雲」震驚歐洲球壇.傳聞有位住喺澳洲嘅格魯吉亞球迷,一早喺一個足球網站留言板,發放半全場賽果,因而引發瘋狂落注.佢事後又透露,曾接獲同多間球會有聯繫嘅奧地利朋友來電,告知比賽會打成五比二,呢次事件肯定有排查.
狂踩皇馬捧巴塞艾美臣傷森巴友情
巴塞隆拿後衞艾美臣可能見自己喺季前加盟球隊後,上陣過冇幾多場就因傷長唞,驚啲球迷唔記得佢;日前佢就開腔表示,目前嘅巴塞贏晒死對頭皇家馬德里,狂踩皇馬取悅巴塞球迷.其實咁做都無可厚非,但係皇馬都有朗拿度同卡路士等國家隊嘅老友,一陣傷埋感情就唔好啦!
意軍重召38歲老兵?蘇拿勇更勝後輩
卡利亞里老將蘇拿近況大勇,周日聯賽對基爾禾就省入兩粒.意大利國家隊教練納比前日就話任何有實力同熱誠嘅球員都有機會奉召入伍,年齡並唔係問題,暗示蘇拿有機會再踢國際賽.假如呢位三十八歲老將真係獲重召,都咪話唔驚人,但諗深一層,佢嘅表現確好過唔少後輩.
基斯坦奴唔夠實際費爵爺點中「死穴」
有睇過曼聯上場對修咸頓嘅波迷,都應該認同基斯坦奴係就係扭得,但射術認真麻麻,不過佢最為人詬病嘅並唔係呢樣,而係成日被對手鬧「插水」.連領隊費格遜都同意呢個後生仔被侵犯時往往反應過大,但補充話佢已經改緊呢個陋習.連爵爺都咁講,基斯坦奴要生性啦!
逢周一至周五見報


text:
全城同悼
張智霖:多謝佢教我哋
有哥士的之父之稱的曾近榮近日不幸病逝,當年他主持過不少節目為市民大眾解決家事難題,此外亦有拍攝劇集和電影,令人印象深刻,發出會心微笑,他的離世藝人和觀眾均感惋惜.
張智霖:對男仔嚟講對曾Sir一定好有印象,因為佢成日都教人整嘢,哥士的係一定會記得嘅,多謝佢教我哋咁多知識.
楊千嬅:我同曾Sir冇合作過,但佢畀我嘅印象就係好多家事常識都幫到手,真係學到唔少嘢,當然佢教人用哥士的呢招印象最深刻,佢過身都好突然.
唐寧:細個時同曾Sir見過面,佢成日教人整家居嘅嘢,佢個人好風趣,可以將一啲好沉悶嘅嘢,講得好有趣,睇佢節目一啲都唔會悶.
陳柏宇:當年有個機會接受曾Sir主持嘅節目做訪問,咁啱當日我一個人搬出嚟住,好多家居嘢搞唔掂,即場問曾Sir,佢好樂意解答我嘅問題,個人好nice.
街坊陳:我以前都有睇佢嘅節目,佢教嘅嘢都幾實用,當然最有印象就係曾Sir教人用哥士的,佢嘅形象好深入民心,家離開咗當然可惜.
街坊劉:曾Sir好出名,最出名就梗係教人用哥士的,咁叻嘅人走咗梗係好可惜嘅,家香港都冇乜呢類專家.
街坊黃:我知邊個係曾近榮,我亦有睇過佢教人解決家居疑難嘅節目,不過自己就冇跟住去做,我知道佢最出名最叻就係教人整嘢.


text:
米禾爾前晚喺英甲輸畀屈福特,𠵱家喺英甲排第七名,原則上重有機會爭入第三至六位打升班附加賽,但最慘就係佢哋喺下個月中要同曼聯爭英足總盃冠軍,分分鐘搞到兩頭唔到岸.
米禾爾喺本月初贏咗新特蘭入英足總盃決賽後,就衰到𠵱家,往後五場聯賽只係攞到三和兩負,故喺英甲嘅排名亦跌出前六而居第七.前晚佢哋喺主場輸畀屈福特後,𠵱家比第五位嘅韋根同第六位嘅韋斯咸,分別少三分同一分,但由於重有三場聯賽,數字上仍有機會打升班附加賽.
米禾爾重有機會升班,冇理由唔博,但問題係,如果最尾衰咗,唔單止班兵殘晒,兼且重會影響士氣,下個月二十二號點同曼聯爭英足總盃冠軍呀?並唔係我求大俠睇死佢哋,照情況睇,佢哋好大機會班又升唔到,盃又攞唔到.一句講晒,佢哋真係俾英足總盃累死.
1個禮拜入2粒加利仔谷埋行運
曼聯後衞加利尼維利呢期都可謂行緊好運,繼上周中英超聯對李斯特城時一箭定江山,爆出個幾十倍嘅「首名入球」之後,前晚聯賽對查爾頓佢又有一球進帳.要知道加利仔喺對李斯特城入球前,已經兩年幾無喺聯賽入波,𠵱家就一個禮拜入兩球,難怪費格遜賽後都話估佢唔到!
意軍點兵唔預𡃁仔基拿甸奴慘情
意大利國家隊教練查柏東尼前日話前鋒選擇多,但佢會堅持等恩沙基同埋迪比亞路重拾狀態,而帕爾馬嘅基拿甸奴始終係屬於廿一歲以下代表隊喎;言則今屆歐洲國家盃都唔會預小朋友嘞.基拿甸奴一心以為今屆入咁多波有機會,聽完老查咁講,簡直係一盆冷水照頭淋.
重返國家隊未適應堅尼唔做隊長上策
愛爾蘭下個禮拜會作客同波蘭友賽,亦會係堅尼重返國家隊之後首次披甲.不過,領隊基爾公布大軍名單時講到明,話堅尼唔會擔任隊長,繼續由根寧咸戴上隊長臂章.我求大俠覺得咁做都啱,始終堅尼上次退隊事件後,同隊友關係有變,咁快做番隊長,關係重難修補.
蘇超班霸齊吼謝菲斯些路迪打造新瑟頓?
今季蘇超聯冠軍塵埃落定,些路迪同格拉斯哥流浪經已為下季做準備,引入新血,但奇在兩隊想搵同一位前鋒,而且竟然係謝菲斯.呢位英格蘭前鋒今季就算借去愛華頓,都無乜上陣機會,早排重同領隊莫耶斯講手,所以傳些路迪搵佢頂拿臣確實意外,唔通想炮製另一個瑟頓?


text:
英意西德四個國內盃賽已變成雞肋,但總會有個譜,仍有啲強隊打入決賽.今屆西班牙盃決賽球隊重離譜到竟然係兩支聯賽下游球隊馬略卡同升班馬維爾瓦去爭.
我求大俠覺得馬,維兩隊分別喺聯賽排第尾五同包尾,從而推斷呢個盃仔地位,確比其他盃賽差啲.
馬略卡今屆威過一輪,聯賽最高升到第二,之後跌到𠵱家呢個低位,輸盤輸到喊,不過喺盃賽猛捧佢就真係猛執;維爾瓦就先苦後甜,最近重不時令捧場客笑哈哈,以護級嘅球隊嚟講,重可以令支持者喺盃賽有油水,都算佢哋有本事.呢周聯賽兩隊同有主場,佢哋夠晒旺,到底又畀到幾多信心波友呢?
維拉要護級泰萊閉翳
維拉雖然喺英超排第十四,多尾三韋斯咸九分,但係佢哋三,四月嘅對手好強,有曼聯,阿仙奴,車路士,紐卡素,修咸頓,愛華頓同要搶分嘅韋斯咸,一個唔好彩輸晒嘅話,而其他下游球隊又搶到分,維拉隨時爆大冷降班,唔怪得領隊泰萊已經閉翳緊.又夠膽又黑心嘅球迷,不妨貼有杜布連長坐波監嘅維拉降班,或者會有意外收穫㗎.
美度唔認錯重跳草裙舞
阿積士嘅聯賽最佳射手美度同教練朗奴高文唔啱牙,日前重話明從冇向會方教練職員道歉,因為佢自覺冇做錯嘢,所以佢唔怕俾人繼續雪藏,而且重話年尾過檔巴塞隆拿.咦!我求大俠覺得佢轉會巴塞十畫未有一撇,而且巴塞冇錢,會唔會買人係疑問,否則,美度你到年底冇人吼,衰衰咁又真係幾瘀㗎.
拉素爛場過關重抽後腳
拉素前日響歐洲足協盃作客反勝克拉科夫二比一,估唔到佢哋無因為禮拜六要火併羅馬而留力,精銳盡出,抵贏.教練文仙尼賽後彈個場差到無人有,話場波應該再改期喎.據報連球證杜加利都扭傷,吹咗十五分鐘離場,個場又真係唔多妥.不過拉素賽期咁密,再改期咪盞搞,𠵱家贏咗咪算囉.
簡尼陷三角戀好婆媽
拜仁門將簡尼情陷三角戀,日前突然回心轉意,睇番個老婆同剛出世嘅BB,但當問佢點處理呢個三角關係時,佢就模稜兩可,根本唔知點算.不嬲以為簡尼兄好果斷,今次卻好婆媽,或者感情嘅嘢搞到佢頭都大埋,但係總要有個了斷,如果我求大俠係嗰兩個女人,就一腳將簡尼伸去大西洋算數.


text:
娛樂圈真係一個幾有趣嘅地方,當大家認為入黑社會係好out嘅事時,一樣有人要爭住做社團中人.話說最近有兩個娛樂公司老闆級嘅人物,加入咗某社團,正式成為會員,推薦佢兩個入會嘅猛人都係好有份量嘅人,連該社團嘅揸弗人都同佢兩個見面.
搵靠山撐腰
新加入社團嗰兩位老闆級人物,其中一個做咗娛樂圈好耐,以前佢亦捧紅過唔少紅星,佢近呢幾年成日同啲社團中人為伴,因為佢一直好想加入社團,唔知係咪因為佢曾經俾社團中人迫得太多,所以佢想搵個有力嘅靠山!
另一個入咗社團嘅娛樂公司老闆級人物,其實好有錢,佢無端端入會,馮仁昭就覺得幾奇怪,因為𠵱家人人北望,有社團背景嘅人都想洗底,佢哋喺呢個時候入會,真係儍儍哋!
小沢圓台灣冧酒商
日本女星小沢圓日前去咗台灣宣傳,重去咗一間賣酒嘅地方參觀.小沢圓即席品嘗咗高粱酒,佢話覺得入口好好味.小沢圓賣口乖咁話:「如果將來有機會,我好希望做呢間公司嘅代言人.」佢之後重同大家乾杯㖭!
米高積遜聽日洗冤
無綫聽日會喺明珠台播映《米高積遜洗冤錄》,節目會有米高前妻對佢同啲仔女嘅剖白,而米高嘅化妝師會講米高啲皮膚由黑掹掹變為白雪雪嘅秘密.
邰正宵支持福音片
邰正宵噚日到灣仔綵排「創世電視台感恩奉獻典禮」,原來邰正宵專登抽時間嚟香港做活動嘅表演嘉賓,認真畀面.佢早前同鍾景輝拍咗一套福音電影《源來是愛》,邰正宵話喺中學時已經信咗教,佢重話香港有福音片係好事.
袁彩雲瘦10磅要晒料
袁彩雲最近代替應采兒成為「向日葵美容中心」嘅代言人,簽咗一年合約,有六位數字酬金.袁彩雲噚日喺北角拍廣告硬照,佢好開心咁話:「我瘦咗十磅,𠵱家一百零二磅,最難得係條腰都瘦咗好多,再瘦多幾磅就達到標準.到時我要大量入貨,買啲性感衫,重要攞番以前買落,但又唔敢着嘅三點式泳衣出嚟晒吓身材.」


text:
記者朱芷瑩順德直擊
張燊悅(Nicola),歐倩怡(Cindy),許志安同漢洋,早幾日去咗順德出席「順德建市十周年大型文藝晚會」之「群星璀璨耀新城」嘅活動,Nicola同Cindy原來都係同鄉「順德人」,大家重係第一次返鄉下㖭,所以佢哋話心情好緊張.
四萬人捧場
今次個節目喺順德嘅新城市政府廣場舉行,入場觀眾有成四萬人,所以現場唔只有幾百位公安維持秩序,協辦單位重派多咗五十位保安喺場內駐守㖭.
Nicola話第一次返鄉下唔衰得,重專誠戴咗條家傳之寶嘅長珠鏈上台,佢話:「呢條珠鏈係阿婆畀我媽咪,媽咪再畀我嘅,我當正佢係寶,咪帶返鄉下威吓囉.」
而Cindy就着咗件透視裝襯lowcut上陣,見佢比以前肥咗,佢話:「呢排都係休息吖嘛,我諗過兩個月,自己嘅前途去向就會明朗㗎啦.」
周迅與張曼玉搞同性戀
內地著名演員周迅噚日出席亞視外購劇《橘子紅了》記招,周迅對於導演戴思杰有意開拍一部女同性戀嘅電影,佢同張曼玉將飾演一對女同性戀者,佢話:「這件事確實有人找過我,電影名還未有,劇本我都有看過,一切都還未落實,所以目前不是很方便透露.」而張曼玉日前喺上海出席某商品代言人時,佢就親口證實將會接拍這部女同性戀為題嘅電影,佢重話對演女同性戀角色好有興趣.
郭富城義賣二手衫
郭富城近日唔止捐咗一批衫畀王賢誌,喺下個星期四舉行嘅東華三院二手衫熱賣活動中義賣,佢重答應喺下個星期二,同沈殿霞一齊幫呢個活動做宣傳.而馮仁昭同王賢誌傾開偈時,佢好鬼勞氣咁話有周刊指佢將黎明啲二手衫價錢訂得太貴,佢話其實係周刊自己搞錯晒啲價錢.
陳司翰出碟家姐畀錢聽
陳司翰噚日喺港台接受港台《娛樂滿天星》訪問,講到自己隻新碟,佢話反應唔錯,第一批已經賣得七七八八,公司重即刻印緊第二批,問佢有冇送碟畀家姐陳慧琳同女朋友,佢就話:「六十幾蚊隻碟,差唔多十蚊一首歌,梗係要自己買啦!最多買咗之後幫佢哋簽名.」
周杰倫越洋食檸檬
周杰倫俾美國嘅樂壇小天后BritneySpears請食檸檬,拒絕周杰倫翻唱佢嘅歌.Britney一直係百事可樂嘅代言人,佢主唱嗰首廣告歌好受歡迎,台灣嘅百事公司本來諗住將佢首歌畀台灣代言人周杰倫翻唱,但Britney經理人就話首歌係為Britney度身訂做,唔啱周杰倫咁話.
柯受良乖仔拒與F4比
柯受良二十一歲嘅仔柯有倫入咗娛樂圈已有一段日子,噚日佢專登喺台灣飛嚟香港,為台灣電視劇《極速青春》做宣傳.佢話:「我拍呢套劇五月就會喺台灣播,自己唔係靚仔,冇打算同F4比較,遲啲會主力唱片工作,老竇好支持我.」


text:
(其他騎師或有樣學樣)縱容田泰安開壞先例!
田泰安阿Joe白鷺飛翔
莫雷拉停賽,上次(11日)日馬唔少馬迷熱捧田泰安,但係佢表現就認真令人失望,只係贏隻閘前落重飛嘅「韻妙星」,好幾隻賽前預知熱門都搏失或跑到無影,其中尾場熱到兩倍嘅大熱門「白鷺飛翔」飛到大外欄,後上輸個幾馬位跑梗頸四,直情跑到離晒大譜.
唔係話熱門輸咗就入騎師數,啲馬點跑馬迷有眼睇,好似田泰安騎嘅另一隻大熱「翔惑」,睇到隻馬推落去都冇反應,冇人會怪責騎師.
田泰安唔係唔識搵遮擋再喺馬群博位,佢過去用呢招贏過唔少馬,唔知點解整整吓越跑越老襯,成日走外叠蝕位入直路再飛到外父咁外,唔係隻隻馬有分喺手蝕得起,吓吓咁跑真係想唔輸都難.
馬迷最㷫嘅係,就算跑最窄嘅C跑道,田泰安都唔使飛到貼住外欄啩?「白鷺飛翔」呢條跑線,保守估計最少蝕多幾個馬位,係馬迷都知道,田泰安作為職業騎師反而冇諗過?根本「白鷺飛翔」就算贏唔到都最少第二,三甲不入完全係騎師問題.
競賽小組賽後有查詢田泰安嘅跑法,又係一輪廢話了事,始終都冇解答到點解佢要飛到咁外嘅公眾疑問.
田泰安解釋話要喺馬群以外搵位,無疑競賽小組係奈佢唔何,但係騎師跑隻大熱門騎到咁,由祁禮謙任主席嘅競賽小組都唔係一問一答講完了事,點解一句嚴厲譴責田泰安都冇?家吓問完就算,根本對馬迷完全冇交代.
馬有問題就要連串試閘及格,田泰安經常飛到大外欄,係咪佢手韁繩要改善?「白鷺飛翔」跑到咁,小組係咪應有警誡行動,要求田泰安喺受薪董事在場下通過連串試閘及格?小組毫無行動,難保稍後再有別有用心騎師有樣學樣.


text:
(李八方online)田二少同朴智星組隊鬥波 不敵足球小新星
曼聯田北辰維迪李八方ONLINE朴智星布隆基斯
實政圓桌立法會議員田北辰向來都愛向高難度挑戰,佢咁大個人幾乎未踢過波嘅佢,最近膽粗粗應承落場鬥波,「敵軍」仲要有成100人,處男下海做守門員嘅佢最終被射入兩球,戰績其實都算唔錯.
田二少辦事處最近同「関西塗料」舉辦「曼聯百人足球挑戰賽」,佢同曼聯退役名宿朴智星,維迪同布隆基斯組成「辰隊友」,而佢哋神一般嘅對手就係田二少喺全港小學邀請參戰嘅100名三至五年班嘅小學生.田二少揀人時都叫學校揀啲基本識踢下波嘅,點知間間學校都派咗最強嘅陣容出嚟.
唔係講笑,呢對百人大軍係同時上場迎戰「辰隊友」,前鋒都有成卅個,田二少開賽前叫定啲小朋友「腳下留情」,最多入1球好嘞,最終呢班足球小新星奮力應戰,好幾次田二少都要瞓身落地攬波先幸保不失,但對方強勁攻勢下最終失守兩次,比賽1:2完場.
雖然輸咗波,但田二少話見到小朋友玩得咁開心,大朋友又睇得咁開心,佢又有機會同曼聯球星踢波,都係開心事,而且有小朋友仲叫佢喺波衫簽名,佢真係受寵若驚!
處男下海做守門員,田二少最終失咗兩球.田北辰提供相片
為咗做好守門員,田二少之前有認真練習.田北辰提供相片


text:
FAITH初登場急撇粉絲
(尖沙嘴)被網民戲稱為「MK-Pop」嘅三人新組合FAITH,前日下晝4點幾以旺角打扮登陸尖沙嘴嘅星光大道開騷,居然都有成百人圍觀.不過其中有一位女fans就俾人認出同佢哋一首,亦係唯一一首歌《Stop Peeping》裏面嘅女演員有9分相像,似係自己友撐自己友.
FAITH獨沽一味又跳又唱之後離開,估唔到極重MK味嘅佢哋,居然有經理人同助手同行,走嘅時候仲有班好似未成年嘅女仔追住佢哋,真係乜嘢人都有市場同fans嘅年代,難得有fans佢哋竟好嫌棄咁拔足狂奔,想賣甩班fans.幾經辛苦佢哋一行5人去到隔籬嘅Starbucks準備同傳媒做訪問.3個MK𡃁仔就坐喺咖啡店同幾個傳媒傾咗成一粒鐘到差不多7點左右,而門口就有3位未成年嘅少女喺度癡癡地等.到佢哋傾完行出門口,嗰3位少女就走埋去主音Hiu Yong度問佢攞簽名同影相,搞到Hiu Yong好開心.
真係估唔到一班MK仔變身「MK-Pop」都可以有fans,主音Hiu Yong最受歡迎.
做完表演嘅Hiu Yong冇人認得之下同家人晚膳.
當工作完成後,估唔到FAITH有咁多助手,但連接載嘅車都冇一架,三個分道揚鑣各自徒步行去唔同方向.其中兩子就往旺角方向行去,獨剩Hiu Yong一個人行咗去北京道1號,原來佢約咗家人去咗樓上嘅功德林食齋.見到Hiu Yong一家好人齊由BB到70幾歲嘅老人家都有,足足坐滿一張12人大枱,有乜嘢好得過一家人齊齊整整食晚飯咁開心.
採訪,攝影:畢紹基,朱志聰


text:
寧得罪拉登,莫得罪高登;早幾日香港面對超級寒流,最引人發笑嘅新聞一定係港女硬闖大帽山頂,同負責封山嘅警察大聲講:「條命係我哋自己㗎嘛,救人係你哋嘅職責」,結果當然順利被高登仔起晒底.樹大招風,巴塞隆拿都有高登潮文《怎麼才算贏巴塞?》,包括不能鏟美斯,不能打鐵桶陣等等,其中一項係「對巴塞時必須全隊都是青訓球員,否則只是靠錢換來成功」.
坦白講,巴塞青訓基地拉馬西亞曾經係無數球星搖籃,亦係巴塞引以為傲嘅地方,美斯,沙維,恩尼斯達,碧基等等都出身球隊青訓系統,2011年巴塞更曾排出青訓正選11人應戰,成為一時佳話.但急於求成又好,青訓球員未能接班又好,巴塞已行番收購貴價球星舊路,前線MSN組合,蘇亞雷斯同埋尼馬都係巴塞天價收購,仲有拿傑迪錫呢啲身價唔平嘅中後場球員,一月開始可以正式上陣嘅阿歷斯維度同埋阿達杜倫,亦屬貴價兵.
相反90後嘅巴塞青訓產品,𠵱家只可以喺球隊副選夾縫中出現,甚至好多已經流落英超,葡超等球隊;愛華頓就要多謝巴塞放棄迪路菲奧,法比加斯回流英超,好歹都幫過車路士贏聯賽冠軍.其實最可惜嘅係中場拉芬拿艾簡達拿,個人天份唔差過阿哥堤亞高,不過就成日受傷.巴塞青訓最出名係打造翼鋒,能夠位列一隊,成為MSN身後「R1」及「R2」,蒙尼亞艾哈達迪(左)同辛度拉美利斯都係球會重點培訓,兩人身材,踢法相似,把握力以蒙尼亞較佳.其實自馬體會同皇馬失分,巴塞榜首優勢明顯,周六榜首大戰如果贏埋馬體會,冠軍已經係囊中物,餘下聯賽不妨多用蒙尼亞同辛度,先能夠傳承巴塞優良傳統.
文:牽牛


text:
巴塞隆拿嘅「MSN」三叉戟真係勁到飛起,美斯,蘇亞雷斯加尼馬呢個組合真係擺喺足球歷史上,都話唔定係第一.不過,再強嘅球員都可能受傷,亦冇可能踢足咁多場,佢哋都需要後備,就好似最近傳聞巴塞想喺夏天免簽費蘭度托利斯(圖)嚟做MSN嘅後備.
家陣MSN嘅後備係蒙尼亞艾哈達迪同辛度拉美利斯兩位青訓小將,講真佢兩位都唔係好夠班,如果巴塞可以搵到位有番咁上下級數同經驗,又願意打後備嘅前鋒嚟,就更加完美.費托其實唔錯,首先佢經驗豐富,可以教吓啲年輕人,同埋佢係西班牙人,既習慣做後備,嚟緊又約滿,真係啱晒,但小弟覺得巴塞冇咁易簽到,因為馬體會呢個夏天肯定出盡力留人.國際足協禁咗馬體會喺未來兩個轉會窗買人,雖然有報道指施蒙尼唔打算同費托簽新約,但馬體會正值用人之際,其實好有機會留住佢多一年.
除咗費托,巴塞可以考慮吓上半季喺切爾達踢到曉飛嘅洛尼圖,今季15場入八球同有五次助攻,紅過一排,最近佢傷咗先少咗人提.洛尼圖29歲,相信都希望趁機會簽到張大合同,同埋佢以前喺巴塞B隊都踢過三年,相信幾熟悉巴塞嘅風格,可以好快融入球隊體系.除咗西甲內部,巴塞仲可以放眼其他聯賽,例如法甲嘅巴黎聖日耳門.小弟唔係叫巴塞簽番伊巴謙莫域.雖然如果有伊巴做後備就真係屈晒機,但小弟相信佢就算34歲都唔肯坐後備.小弟想講嘅係阿根廷前鋒拿維斯,佢已經30歲,都算係國家隊嘅常規輪換球員,加埋佢夏天就約滿,如果巴塞簽到佢返嚟都幾抵用.
文:咖喱


text:
八方問Tanya今日會點過?Tanya就叫大家唔使擔心,皆因佢今日好忙,要由朝早開會開到晚上六點半,之後會同仍然期待拍拖嘅朋友一齊慶祝.Tanya又話明,今年唔會守株待兔,因為拍拖呢啲嘢唔可以冇,只係有啲嘢唔急得,一切隨緣咁話.不過,佢因工作太忙同男友分手,單身近四個月後,工作繁忙嘅情況有增無減.
Tanya噚日聽到有兔仔主人指,養兔要每日抱兔仔兩至三粒鐘時,即時話冇條件同兔仔建立同居關係,「唔計瞓覺時間,我返屋企都唔夠兩三個鐘」.Tanya又自爆一向眼淺,寵物一旦有乜冬瓜豆腐,「我一定喊到死,所以都係唔敢養」.
幫人證婚嘅通常係事務律師,作為大律師嘅Tanya冇機會幫人證婚,但噚日就替一對兔仔證婚,幫手宣傳一個叫「安全兔」嘅計劃,鼓勵兔主人為兔仔做絕育手術,再經兔協替佢哋同其他兔仔配對,令兔仔有個終身伴侶,減少棄兔.
咁兔仔點解要配對呢?兔協成員兼兔仔媒人Joanna解釋,兔仔同人一樣有唔同性格,如果隻兔仔地盤意識強,就要配隻個性腍善嘅兔仔,否則打大交.如果隻兔仔性格隨和冇乜所謂,可以選擇嘅伴侶就多啲.同人一樣,兔仔家庭背景都好重要,如果兔仔主人不善梳毛,幫兔仔揀對象時,就千祈唔好揀隻長毛嘅,否則有排煩.
Joanna又話,兔協資源有限,一年最多只能接收250隻兔仔,雖然適逢今年兔年,多咗人領養,但現時若想將兔仔交畀兔協,都要排隊等半年,所以大家養兔仔前,最好先諗清楚係咪適合.
mailto:[email protected]


text:
體壇拾趣:5人被逐
公牛紐約人打出火
上周五紐約人喺主場同公牛上演東岸傳統大戰,客隊110:106險勝.不過場波打得好激烈,兩班球員仲幾乎講手,搞到球證係咁趕人出場勁唔得閒;兩隊夾埋有5個人被逐,主隊教練活臣爆粗鬧球證隨時要停賽,聖誕大戰對湖人有可能見佢唔到㖭呀!
呢對喺80年代就已經成為宿敵嘅冤家,緊張關係其實喺2000年後已經淡化咗好多;最主要都係因為兩隊戰績下滑,冇乜人再會講兩隊喺80至90年代季後賽遇上都會打得好鬼激烈.今季紐約人開季又開得咁鬼好,公牛冇咗戴歷路斯都依然全力搏盡,今場打起上嚟兩隊完全唔留力,勁有90年代嗰種緊張.
安東尼(左)今場雖然攻入29分,但係被逐離場令到球隊失去進攻重心,都可以算係輸波罪人.美聯社
公牛喺今場波一度試過領先25分,話晒紐約人係今季主場王,之前只係輸過一場咁大把,今次落後咁多,梗係越打越有火.第4節仲有7分鐘,安東尼hard foul搶到進攻籃板嘅諾亞,前者唔服氣講咗兩句,球證二話不說就送個技規畀佢;因為之前安東尼已經有一個T在身,所以被趕出場.教練活臣見到火都嚟埋,出去同球證理論,越講越火仲爆埋粗!結果球證梗係趕佢出場求個耳根清靜啦,主場球迷唱反調喪拍手掌畀行出場嘅活臣.
安東尼賽後都認今場球隊冇控制好情緒:「我喺球員通道聽到觀眾係咁嗌,之後就見到活臣喺我後面.入返更衣室沖完涼出嚟,又見到真達拿坐喺我隔籬,喺嗰時自己先發覺,今晚場波真係打出火.」真達拿都俾人趕出場?冇錯,不過唔只佢一個㗎,另一位主角又係諾亞.
話說安東尼離場兩分鐘左右,主隊老將傑特喺一次進攻射入3分波,但係等搶籃板嘅諾亞起勢想㩒住真達拿,後者俾人㩒到火起,一手甩開諾亞,仲行埋去好似想打佢㖭.兩人都要隊友拉開先至冇事,球證討論過之後,決定送佢兩個出場.連埋因6犯離場嘅史JR史密夫,今場有5個球員被逐.最後公牛雖然贏4分,但就俾主隊追到氣咳,贏得都幾險.至於活臣今次罰錢就肯定㗎啦,不過爆粗鬧球證咁大件事,聯盟隨時停佢賽,聖誕對湖人冇咗佢嘅話,紐約人都幾麻煩.


text:
示範用完點打結
馮仁昭四圍超:王喜當眾表示每次行房都戴套
王喜前晚去咗何文田一間酒吧,出席「關懷愛滋」宣傳活動,佢重即場教大家用安全套.王喜除咗用一個道具性器官示範戴套之外,佢重教埋人用完套後點樣處理.王喜話:「要將個安全套打個結,之後再用紙巾包住,拎去掉咗佢.」
要定期驗血
王喜重講佢用安全套嘅經驗,佢話:「同大家講都唔覺得尷尬,因為呢件係好正經嘅事,我每次行房都一定用,我戴嘅速度重快過呢次示範.愛滋好易會奪去性命,真係唔可以貪一時之快,而且重要定期驗血,好過成班人出嚟玩,但突然驗到其中一個人有愛滋.」
讚朗拿甸奴
此外,王喜都有留意前日世界盃英格蘭對巴西賽事,巴西打入四強.王喜大讚巴西球員朗拿甸奴,佢雖然俾球證趕出場,但都好有風度,王喜話:「佢冇發脾氣,重好有修養.」
城城搞到紀香臉紅
郭富城(城城)同緋聞女友藤原紀香喺日本宣傳電影《雷霆戰警》,重俾日本傳媒踢爆佢哋密會.城城同紀香日前接受當地傳媒訪問時話:「緣份係天注定,我覺得另一半要有愛心同內在美.」日本記者話紀香都有呢個優點,紀香即刻臉紅,城城重話:「很好,很好.」紀香亦大方稱讚城城係個超水準嘅男士,城城即送上鮮花同新碟畀紀香.
王合喜同霆鋒滑水
王合喜噚日去咗長洲出席一個水上活動酒會,佢話自己成日都同謝霆鋒玩滑水,同陳小春玩風帆等水上活動,不過就唔係約埋一齊玩,問佢覺得邊個玩得叻啲?佢話:「大家鍾意嘅嘢都唔同,不過呢啲水上活動好有速度感,基本上係年輕人都會鍾意.」
另外,賴登勤為咗配合到台灣發展,專登改名為周羣達.
黃伊汶難忘無家可歸
黃伊汶(Dior)噚日去尖沙嘴柏麗大道,為「海外學生仁濟夜」義賣獎券.
Dior講番以前喺溫哥華讀書時嘅難忘經歷,佢話當時住喺一家外國人嘅屋企,有一次佢冇返去兩日,咁啱又唔記得帶鎖匙,而屋主全家人咁啱去咗旅行,最後佢等咗成日先等到人開門畀佢.
王菲冇累《鄧麗君》減場
有周刊報道指因為王菲縮沙,少咗號召力,令到原本開二十五場嘅《但願人長久鄧麗君》音樂劇,被迫減至十多場.監製徐正康即刻打電話畀馮仁昭投訴,重話會考慮發律師信告嗰本周刊,徐正康話:「嗰本周刊根本就唔專業,我哋喺上年已經聯絡王菲,但佢度唔到期,一早已經冇傾,點會因為佢而減場數.總之我哋暫定會開二十五場,唔會減場.」
張鎧潼話小伏忙考試
中國跳水皇后伏明霞(小伏)好友,樂壇新人張鎧潼,噚日喺中環為一間健康食品店剪綵.
張鎧潼話:「我好彩食極都唔肥,平時我食好多餐㗎.」對於有傳其好友伏明霞今年九月會同財爺梁錦松結婚,張鎧潼話:「伏明霞𠵱家考試,我都冇搵佢.」
陳復生20年前專欄成書
麥舜銘同陳復生兩夫婦噚日以嘉賓身份去尖沙嘴街坊福利會,做回歸活動嘅嘉賓.陳復生話遲啲會出書,將佢二十年前幫《大公報》寫嘅《我語您》專欄嘅內容結集成書,佢重話部份收益會捐去做慈善.噚日麥舜銘重好鬼馬,不時喺現場扮記者問陳復生問題,兩個一唱一和,認真合拍.
嘟嘟歎子華難敵世盃
鄭裕玲(嘟嘟)噚日返電視城,幫《黃河》同《絲綢之路》兩個特輯做旁述.其間有工作人員想請嘟嘟玩佢前緋聞男友黃子華主持嘅《一觸即發》,挽救收視.因為世界盃賽事,令子華個節目收視跌破二十點,但嘟嘟就愛莫能助咁話:「點挽救呀,𠵱家講緊世界盃呀!」


text:
巴西前日贏咗英格蘭後,班球員賽後話碧咸令佢哋留下深刻印象──不過唔係因為碧咸球技,而係佢嘅美貌.其中朗拿度最搞嘢,重讚碧咸嘅汗味夠香!唔通人靚仔連汗都香啲嘅?
話說哨牙仔賽後同碧咸識英雄重英雄交換波衫,事後朗拿度對記者講:「我同班隊友賽後一齊討論,大家都覺得碧咸真係好靚仔.」佢跟住話:「通常同人換完波衫,你都會預期聞到陣臭汗味,不過碧咸波衫嘅味唔同,好香呀!」
碧咸靚仔大家都知,不過講到體香,恐怕除咗佢個辣妹老婆之外,就唔會有太多人知,朗拿度今次真係有福囉.印象中無咩香水公司搵過碧咸拍廣告,唔知佢今次俾朗拿度讚一讚,會唔會得到廣告商垂青?係就要多謝哨牙仔囉.
免費台直播球迷唔使愁
睇埋噚日兩場八強賽事之後,「免費台」就會同「收費台」一齊直播餘下大戰,我求大俠就唔敢講邊個台好睇啲,邊個台嘅講波佬專業啲,但對想「波係唔使畀錢睇」嘅球迷嚟講,起碼唔使日曬雨淋企喺商場門口睇大電視,又或者畀百幾蚊入場費食餐飯咁破費啦.
阿根廷傳媒幫手出啖氣
我求大俠以前話過巴西人記仇,原來阿根廷人亦都差無幾;佢哋傳媒響巴西贏咗英格蘭後,唔理以前同巴西嘅積怨,大讚巴西佬好波,重乘機踩英格蘭,話佢哋人多欺人少都輸.鬼叫英格蘭今屆贏阿根廷,間接搞到佢哋出局之後,畀張英國小報整張設計圖片,叫啲阿根廷球員番歸咩.
韓海報玩人夠抵死
南韓人認真識有風駛盡𢃇,話說最近有人將托迪同韋利個頭,移花接木搬落一套電影嘅海報上面,而內容大概係話兩條友開開心心執包袱返屋企,而韋利重話:「西班牙佬,一齊走啦.」結果一錘定音.